xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašəm
(= Y 46.7:) kə̄m.nā mazdā mauuaitē pāiiūm dadā̊ hiiat mā drəguuā̊ dīdarəšatā aēnaŋhē aniiǝ̄m ϑβahmāt āϑrascā manaŋhascā yaiiā̊ šiiaoϑanāiš ašəm ϑraoštā ahurā tąm mōi dąstuuąm daēnaiiāi frāuuaocā
(= Y 44.16b-e:) kə̄ vərəϑrəm.jā ϑβā pōi sǝ̄nghā yōi həntī ciϑrā mōi dąm ahūmbiš ratūm cīždī at hōi vohū səraošō jantū manaŋhā mazdā ahmāi yahmāi vašī kahmāicīt
pāta nō tbišiiantat pairi mazdā̊sca ārmaitišca spəntasca. nase daēuui druxš! nase daēuuō.ciϑre! nase daēuuō.frakaršte! nase daēuuō.fradāiti! apa druxš nase! apa druxš duuāra! apa druxš vīnase! apāxəδre apanasiiehe! mā mərəncainīš gaēϑā̊ astuuaitīš ašahe
(= Y 49.10c:) nəmascā yā ārmaitiš īžācā ašəm vohū vahištəm astī uštā astī uštā ahmāi hiiat ašāi vahištāi ašəm
ahura mazda i xᵛuδāi; āhrəman aβā dišāhą. dūr aβāž dāštār; zat šikasta bāt. āhrəman də̄βą drūžą jāduuą daruuandą kīką karafą sāstārą gunāhkārą āšmōgą daruuandą dušmaną fariią zat šikasta bāt! dušpādišāhą aβādišāhą bāt; dušmaną stuh bāt; dušmaną aβādišāhą bāt
ahura mazda i xᵛuδāi əž hamā gunāh patit pašə̄mąnōm. əž haravistīn dušmat dužūxt dužvarəšt mən pa gə̄ϑī minīt vaem guft vaem kard vaem jast vaem bun būt əstət, əž ą gunāhihā manašnī gaβəšnī kunašnī tanī ruuąnī gə̄ϑī mainiiuąnī ōxe aβaxš pašə̄mą pa sə gaβəšnī əpa patit hōm
xšnaoϑra ahurahe mazdā̊ tarōidīte aŋrahe mainiiǝ̄uš (= Y 50.11d:) haiϑiiāuuarštąm hiiat vasnā fərašōtəməm
staomi ašəm ašəm vohū vahištəm astī uštā astī uštā ahmāi hiiat ašāi vahištāi ašǝm
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm
jasa mē auuaŋhe mazda (3×)
mazdaiiasnō ahmī mazdaiiasnō zaraϑuštriš frauuarānē, āstūtascā frauuarətascā. āstuiiē humatəm manō, āstuiiē hūxtəm vacō, āstuiiē xᵛarštəm šiiaoϑanəm,
āstuiiē daēnąm vaŋuhīm māzdaiiasnīm, fraspāiiaoxəδrąm niδāsnaiϑišəm xᵛaētuuadaϑąm ašaonīm, yā hāitinąmcā būšiieintinąmcā mazištācā vahištācā sraēštācā, yā āhūiriš zaraϑuštriš, ahurāi mazdāi vīspā vohū cinahmī. aēšā astī daēnaiiā̊ māzdaiiasnōiš āstūitiš
ašəm vohū vahištəm astī uštā astī uštā ahmāi hiiat ašāi vahištāi ašǝm
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm (3× all)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
frauuarāne mazdaiiasnō zaraϑuštriš vīdaēuuō ahura.tkaēšō. hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca
gǝ̄uš tašne, gǝ̄uš urune, tauua gǝ̄uš huδā̊ŋhō urune xšnaoϑra, yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē aϑā ratuš ašātcit haca frā ašauua vīδuuā̊ mraotū
ašəm aša.sara manaŋha ašəm aša.sara vacaŋha ašəm aša.sara šiiaoϑana
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
yasnǝmca vahmǝmca aojasca zauuarǝca āfrīnāmi gǝ̄uš tašne, gǝ̄uš urune, tauua gǝ̄uš huδā̊ŋhō urune
hazaŋrǝm baēšazanąm baēuuarǝ baēšazanąm (2×)
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i frąkart̰
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i varkaš
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i pūiti haruuaspa mīnō ardūisūr āβ i pāk yaoždāϑra
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm (3× all)
ašəm vohū vahištəm astī uštā astī uštā ahmāi hiiat ašāi vahištāi ašǝm
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm (3× all)
ašəm vohū vahištəm astī uštā astī uštā ahmāi hiiat ašāi vahištāi ašǝm
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i frąkart̰
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i varkaš
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i pūiti, haruuaspa mīnō ardūisūr āβ i pāk yaoždāϑra
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i frąkart̰
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i varkaš
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i pūiti, haruuaspa mīnō ardūisūr āβ i pāk yaoždāϑra
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i frąkart̰
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i varkaš
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
yaoždāϑra zareh i pūiti, haruuaspa mīnō ardūisūr āβ i pāk yaoždāϑra
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm (6× all)
yazat̰ harvasp.tauuąn harvasp.āgāh harvasp.xᵛuδā abadah aβī.aṇjām būnastah frāxtaṇtah jamaɣ parjahtarah tum.afaiiah abravaṇt̰ parvaṇdah an.aiiāfah ham.aiiāfah āδarō gīrā acim cimnā sapinā aβzā nāšā parvarā āiiānah āiiaīn.āiiānah an.āiiānah xraošīt̰tum mīnōtum vāsnā harvastum husipās har.hǝ̄mīt̰ harnǝ̄kfarǝh bǝ̄štarnā tarōnīs anaošak faršak pazōhadhad xavāpar aβaxšāiiā aβarzā a.sitōh raxōh varūn a.frīpah aβǝ̄.frīftah aδauuaī kąmǝ.rat̰ farmąn.kąm āiiēxtan a.farmōš hamārnā snāiiā a.tars a.bīš afrāzdum hamcūn mīnō.stīgar a.mīnōgar mīnō.nahab āδar.bāt̰gar āδar.namgar bāt̰.āδargar bāt̰.namgar bāt̰.gǝ̄lgar bāt̰.girdtum āδar.kībarīt̰tum bāt̰garjāi āβtum gǝ̄l.āδargar gǝ̄l.vāδgar gǝ̄l.namgar gargar garōgar garāgar garāgargar a.garāgar a.garāgargar a.gūmąn a.jamąn a.xᵛuąn āmušthušiiār fašūtanā paδamąnī pīrōzgar xᵛuδāvaṇd ahuramazda abarīnkuhantauuąn abarīn.nō.tauuąn vaspąn vaspār xᵛāβar ahū aβaxšīdār dāδār raiiōmaṇd xᵛarǝhmaṇd dāβar kǝrfagar buxtār faršōgar
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
frauuarāne mazdaiiasnō zaraϑuštriš vīdaēuuō ahura.tkaēšō. hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca
aiβiiō vaŋuhibiiō vīspanąmca apąm mazdaδātanąm, bǝrǝzatō ahurahe nafǝδrō apąm apasca mazdaδātaiiā̊ tauua ahurāne ahurahe xšnaoϑra yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē aϑā ratuš ašātcit haca frā ašauua vīδuuā̊ mraotū
ašəm frā te staomaide ahurāne ahurahe vaŋhūš yasnąsca vahmąsca, vohu yasnǝmca vahmǝmca, hubǝrǝitīmca ušta.bǝrǝitīmca vanta.bǝrǝitīmca
yazatanąm ϑβā ašaonąm kuxšnūša us.bī.barāmi raϑβasca bǝrǝzatō gāϑā̊sca srāuuaiiōit
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋho šiiaoϑananąm aŋhǝ̄uš mazdāi xšaϑrəmcā ahurāi ā yim drigubiiō dadat vāstārəm (2×)
yasnǝmca vahmǝmca aojasca zauuarǝca āfrīnāmi aiβiiō vaŋuhibiiō vīspanąmca apąm mazdaδātanąm, bǝrǝzatō ahurahe nafǝδrō apąm, apasca mazdaδātaiiā̊ tauua ahurāne ahurahe
tauua ahurāne ahurahe
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
frauuarāne mazdaiiasnō zaraϑuštriš vīdaēuuō ahura.tkaēšō. hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca
xšaϑrahe vairiiehe aiiaoxšustahe marǝždikāi ϑraiiō.drigaouue xšnaoϑra yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē aϑā ratuš ašātcit haca frā ašauua vīδuuā̊ mraotū
ašǝm ašəm vohū vahištəm astī uštā astī uštā ahmāi hiiat ašāi vahištāi ašǝm
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋho šiiaoϑananąm aŋhǝ̄uš mazdāi xšaϑrəmcā ahurāi ā yim drigubiiō dadat vāstārəm (2×)
yasnǝmca vahmǝmca aojasca zauuarǝca āfrīnāmi xšaϑrahe vairiiehe aiiaoxšustahe marǝždikāi ϑraiiō.drigaouue
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
frauuarāne mazdaiiasnō zaraϑuštriš vīdaēuuō ahura.tkaēšō. hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca
ahurahe mazdā̊ raēuuatō xᵛarǝnaŋhatō xšnaoϑra yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē aϑā ratuš ašātcit haca frā ašauua vīδuuā̊ mraotū
ašǝm ašəm vohū vahištəm astī uštā astī uštā ahmāi hiiat ašāi vahištāi ašǝm (3× all)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋho šiiaoϑananąm aŋhǝ̄uš mazdāi xšaϑrəmcā ahurāi ā yim drigubiiō dadat vāstārəm (2×)
yasnǝmca vahmǝmca aojasca zauuarǝca āfrīnāmi ahurahe mazdā̊ raēuuatō xᵛarǝnaŋhatō
ahurahe mazdā̊ raēuuatō xᵛarǝnaŋhatō
xšnaoϑra ahurahe mazdā̊ ašəm vohū vahištəm astī uštā astī uštā ahmāi hiiat ašāi vahištāi ašǝm (3× all)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
frauuarāne mazdaiiasnō zaraϑuštriš vīdaēuuō ahura.tkaēšō. hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca
haomahe ašauuazaŋhō xšnaoϑra yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē aϑā ratuš ašātcit haca frā ašauua vīδuuā̊ mraotū
ašǝm ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋho šiiaoϑananąm aŋhǝ̄uš mazdāi xšaϑrəmcā ahurāi ā yim drigubiiō dadat vāstārəm (2×)
yasnǝmca vahmǝmca aojasca zauuarǝca āfrīnāmi haomahe ašauuazaŋhō
haomahe ašauuazaŋhō
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
frauuarāne mazdaiiasnō zaraϑuštriš vīdaēuuō ahura.tkaēšō. hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca
zaraϑuštrahe spitāmahe ašaonō frauuašǝ̄e xšnaoϑra yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē aϑā ratuš ašātcit haca frā ašauua vīδuuā̊ mraotū
ašəm ašǝm
ahurāi mazdāi haomą āuuaēδaiiamahi
imą haomąsca miiazdąsca zaoϑrā̊sca barǝsmaca ašauua frastarǝtǝm, gąmca huδā̊ŋhǝm
imąmcā uruuarąm haδanaēpatąm ašauua uzdātąm
aiβiiō vaŋuhibiiō imā̊ zaoϑrā̊ haomauuaitīš gaomauuaitīš haδānaēpatauuaitīš ašaiia uzdātā̊. aiβiiō vaŋuhibiiō apəmca haomiiąm, asmanaca hāuuana aiiaŋhaēnaca hāuuana
imąmcā uruuarąm barəsmanīm, jaγmūšīmca ratufritīm, marəϑrəmca varəzīmca daēnaiiā̊ vaŋhuiiā̊ māzdaiiasnōiš, gāϑanąmca sraoϑrəm, jaγmūšīmca ašaonō ašahe raϑβō ratufritīm
imą aēsmąsca baoiδīmca tauua āϑrō ahurahe mazdā̊ puϑra, vīspaca vohu mazdaδāta ašaciϑra pairica dadəmahī āca vaēδaiiamahī. āat dīš āuuaēδaiiamahī
ahurāica mazdāi sraošāica ašiiāi aməšaēibiiasca spəntaēibiiō ašāunąmca frauuašibiiō ašāunąmca uruuōibiiō
āϑraēca ahurahe mazdā̊, raϑβaēca bərəzaite vīspaiiā̊ sącatca ašaonō stōiš yasnāica vahmāica xšnaoϑrāica frasastaiiaēca
āat dīš āuuaēδaiiamahī zaraϑuštrahe spitāmahe ašaonō frauuašǝ̄e yasnāica vahmāica xšnaoϑrāica frasastaiiaēca, aŋhuiiaoš ašacinaŋhō mat vīspābiiō ašaonibiiō frauuašibiiō yā̊ irīriϑušąm ašaonąm yā̊sca juuantąm ašaonąm yā̊sca narąm azātanąm frašō.carəϑrąm saošiiantąm
imą haomąsca miiazdąsca zaoϑrā̊sca barəsmaca ašaiia frastarətəm, gąmca huδā̊ŋhəm, imąmca uruuarąm haδānaēpatąm ašaiia uzdātąm
aiβiiō vaŋuhibiiō imā̊ zaoϑrā̊ haomauuaitīš gaomauuaitīš haδānaēpatauuaitīš ašaiia uzdātā̊. aiβiiō vaŋuhibiiō apəmca haomiiąm asmanaca hāuuana aiiaŋhaēnaca hāuuana
imąmcā uruuarąm barəsmanīm, jaγmūšīmca ratufritīm, marəϑrəmca varəzīmca daēnaiiā̊ vaŋhuiiā̊ māzdaiiasnōiš, gāϑanąmca sraoϑrəm, jaγmūšīmca ašaonō ašahe raϑβō ratufritīm, imą aēsmąsca baoiδīmca tauua āϑrō ahurahe mazdā̊ puϑra vīspaca vohu mazdaδāta ašaciϑra pairica dadəmahī āca vaēδaiiamahī āat dīš āuuaēδaiiamahī
aməšaēibiiō spəntaēibiiō huxšaϑraēibiiō huδā̊biiō yauuaējibiiō yauuaēsubiiō (= Y 39.3:) yōi vaŋhǝ̄uš ā manaŋhō šiieinti yā̊sca uiti
āat dīš āuuaēδaiiamahī frāiiehīš ahe nmānahe fradaϑāi, ahe nmānahe pasuuąmca narąmca zātanąmca ząhiiamnanąmca ašaonąm yeŋhe aēm hənti
āat dīš āuuaēδaiiamahī ašāunąm vaŋuhibiiō frauuašibiiō yā̊ uγrā̊sca aiβiϑūrā̊sca ašaonąm auuaŋhe.
āat dīš āuuaēδaiiamahī daϑušō ahurahe mazdā̊ raēuuatō xᵛarənaŋuhatō mainiiǝ̄uš mainiiaoiiehe, aməšanąm spəntanąm yasnāica vahmāica xšnaoϑrāica frasastaiiaēca.
āat dīš āuuaēδaiiamahī asniiaēibiiō ašahe ratubiiō hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī miϑrahe vouru.gaoiiaotōiš hazaŋrō.gaošahe baēuuarə.cašmanō aoxtō.nāmanō yazatahe, rāmanō xᵛāstrahe yasnāica vahmāica xšnaoϑrāica frasastaiiaēca.
āat dīš āuuaēδaiiamahi vaŋhauue manaŋhe yasnāica vahmāica xšnaoϑrāica frasastaiiaēca. āat dīš āuuaēδaiiamahi tištriiehe starō raēuuatō xᵛarənaŋuhatō yasnāica vahmāica xšnaoϑrāica frasastaiiaēca
āat dīš āuuaēδaiiamahī tauua āϑrō ahurahe mazdā̊ puϑra mat vīspaēibiiō ātərəbiiō yasnāica vahmāica xšnaoϑrāica frasastaiiaēca. āat dīš āuuaēδaiiamahī aiβiiō vaŋuhibiiō, vīspanąmca apąm mazdaδātanąm, vīspanąmca uruuaranąm mazdaδātanąm yasnāica vahmāica xšnaoϑrāica frasastaiiaēca
āat dīš āuuaēδaiiamahī mąϑrahe spəntahe ašaonō varəziiaŋuhahe, dātahe vīdaēuuahe, dātahe zaraϑuštrōiš, darəγaiiā̊ upaiianaiiā̊, daēnaiiā̊ vaŋhuiiā̊ māzdaiiasnōiš yasnāica vahmāica xšnaoϑrāica frasastaiiaēca.
āat dīš āuuaēδaiiamahī garōiš ušidarənahe mazdaδātahe ašaxᵛāϑrahe, vīspaēšąmca gairinąm ašaxᵛāϑranąm pouru.xᵛāϑranąm mazdaδātanąm, kāuuaiieheca xᵛarənaŋhō mazdaδātahe, axᵛarətaheca xᵛarənaŋhō mazdaδātahe yasnāica vahmāica xšnaoϑrāica frasastaiiaēca. āat dīš āuuaēδaiiamahī ašōiš vaŋhuiiā̊, cistōiš vaŋhuiiā̊, ərəϑǝ̄ vaŋhuiiā̊, rasąstātō vaŋhuiiā̊, xᵛarənaŋhō sauuaŋhō mazdaδātahe yasnāica vahmāica xšnaoϑrāica frasastaiiaēca.
āat dīš āuuaēδaiiamahī dahmaiiā̊ vaŋhuiiā̊ āfritōiš, dahmaheca narš ašaonō, uγraheca taxmahe dāmōiš upamanahe yazatahe yasnāica vahmāica xšnaoϑrāica frasastaiiaēca.
āat dīš āuuaēδaiiamahī ā̊ŋhąm asaŋhąmca šōiϑranąmca, gaoiiaoitinąmca maēϑananąmca auuō.xᵛarənanąmca, apąmca zəmąmca uruuaranąmca, aŋhā̊sca zəmō auuaŋheca ašnō, vātaheca ašaonō, strąm mā̊ŋhō hūrō, anaγranąm raocaŋhąm xᵛaδātanąm, vīspanąmca spəntahe mainiiǝ̄uš dāmanąm ašaonąm ašaoninąmca ašahe raϑβąm yasnāica vahmāica xšnaoϑrāica frasastaiiaēca.
āat dīš āuuaēδaiiamahī zaraϑuštrahe spitāmahe ašaonō frauuašǝ̄e xšnaoϑra yasnāica vahmāica xšnaoϑrāica frasastaiiaēca.
āat dīš āuuaēδaiiamahī ašāunąm frauuašinąm uγranąm aiβiϑūranąm, paoiriiō.tkaēšanąm frauuašinąm, nabānazdištanąm frauuašinąm yasnāica vahmāica xšnaoϑrāica frasastaiiaēca.
āat dīš āuuaēδaiiamahī vīspaēibiiō vaŋhuδābiiō yazataēibiiō mainiiaoibiiascā gaēϑiiaēibiiascā, yōi hənti yasniiāca vahmiiāca ašāt haca yat vahištāt.
aməšā spəntā huxšaϑrā huδā̊ŋhō yazamaide.
imǝm haomǝm ašaiia uzdātǝm yazamaide,
imąmcā uruuarąm haδānaēpatąm ašaiia uzdātąm yazamaide
aiβiiō vaŋuhibiiō imā̊ zaoϑrā̊ haomauuaitīš gaomauuaitīš haδānaēpatauuaitīš ašaiia uzdātā̊ yazamaide. aiβiiō vaŋuhibiiō apəmca haomiiąm yazamaide, asmanaca hāuuana yazamaide, aiiaŋhaēnaca hāuuana yazamaide.
imąmcā uruuarąm barəsmanīm, jaγmūšīmca ratufritīm, marəϑrəmca varəzīmca daēnaiiā̊ vaŋhuiiā̊ māzdaiiasnōiš, gāϑanąmca sraoϑrəm, jaγmūšīmca ašaonō ašahe raϑβō ratufritīm, imą aēsmąsca baoiδīmca yazamaide. tauua āϑrō ahurahe mazdā̊ puϑra vīspaca vohu mazdaδāta ašaciϑra yazamaide.
zaraϑuštrahe spitāmahe iδa ašaonō ašīmca frauuašīmca yazamaide.
iristanąm uruuąnō yazamaide yā̊ ašaonąm frauuašaiiō.
yeŋhē hātąm āat yesnē paitī, vaŋhō mazdā̊ ahurō vaēϑā ašāt hacā, yā̊ŋhąmcā tąscā tā̊scā yazamaide
aϑā ratuš ašātcit haca frā ašauua vīδuuā̊ mraotū
aētat dim vīspanąm mazištəm dazdiiāi ahūmca ratūmca yim ahurəm mazdąm
snaϑāi aŋrahe mainiiǝ̄uš druuatō,
snaϑāi aēšmahe xruuīm.draoš
snaϑāi māzainiianąm daēuuanąm
snaϑāi vīspanąm daēuuanąm varəniianąmca druuatąm,
šikašta ganā mainiiō! bar āhrǝ̄man lǝąnat̰ sad hazār bār!
fradaϑāi ahurahe mazdā̊ raēuuatō xᵛarənaŋuhatō, fradaϑāi aməšanąm spəntanąm, fradaϑāi tištriiehe stārō raēuuatō xᵛarənaŋuhatō, fradaϑāi narš ašaonō, fradaϑāi vīspanąm spəntahe mainiiǝ̄uš dāmanąm ašaonąm.
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (4×)
(= Y 34.15:) mazdā at mōi vahištā srauuā̊scā šiiaoϑanācā vaocā tā tū vohū manaŋhā ašācā išudəm stūtō xšmākā xšaϑrā ahurā fərašǝ̄m vasnā haiϑiiǝ̄m dā̊ ahūm (4×)
(= Y 54.1:) ā airiiǝ̄mā išiiō rafəδrāi jantū nərəbiiascā nāiribiiascā zaraϑuštrahē vaŋhǝ̄uš rafəδrāi manaŋhō yā daēnā vairīm hanāt mīždəm ašahiiā yāsā ašīm yąm išiiąm ahurō masatā mazdā̊ (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
haoma pairi.harəšiiənte mazda.xšaϑra aša.ratauuō. vaŋhuš sraošō yō aši hacaite mązaraiia hǝ̄ca iδa yōiϑβā astu.
humaiia upaŋhā̊ cīšmaide ahunahe vairiiehe ašaiia frasrūtahe, hāuuanaiiā̊sca ašaiia frašūtaiiā̊, aršuxδanąmcā vacąm, aϑā zī nǝ̄ humāiiōtara aŋhən
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm
(= Y 33.11:) yǝ̄ səuuištō ahurō mazdā̊scā ārmaitišcā ašəmcā frādat.gaēϑəm manascā vohū xšaϑrəmcā sraotā mōi mərəždātā mōi ādāi kahiiāicīt paitī (3×) ādāi kahiiāicīt paitī (2×)
(= Y 33.12:) us mōi uzārəšuuā ahurā ārmaitī təuuīšīm dasuuā spə̄ništā mainiiū mazdā vaŋhuiiā zauuō ādā ašā hazō ǝ̄mauuat vohū manaŋhā fəsəratūm
(= Y 33.13:) rafəδrāi vourucašānē dōišī mōi yā və̄ abifrā tā xšaϑrahiiā ahurā yā vaŋhǝ̄uš ašiš manaŋhō frō spəntā ārmaitē ašā daēnā̊ fradaxšaiiā
at rātąm zaraϑuštrō tanuuascīt xᵛaxiiā̊ uštanəm dadāitī pauruuatātəm manaŋhascā vaŋhǝ̄uš mazdāi šiiaoϑanahiiā ašāi yācā uxδaxiiācā səraošəm xšaϑrəmcā
ašəm ašəm humata (3×) hūxta huuaršta
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
yasnǝmca vahmǝmca aojasca zauuarǝca āfrīnāmi zaraϑuštrahe spitāmahe ašaonō frauuašǝ̄e
ašəm vohū vahištəm astī uštā astī uštā ahmāi hiiat ašāi vahištāi ašǝm
ahmāi raēšca xᵛarənasca, ahmāi tanuuō druuatātəm, ahmāi tanuuō vazduuarə, ahmāi tanuuō vərəϑrəm, ahmāi īštīm pouruš.xᵛāϑrąm, ahmāi āsnąmcit frazantīm, ahmāi darəγąm darəγō.jītīm, ahmāi vahištəm ahūm ašaonąm raocaŋhəm vīspō.xᵛāϑrəm. aϑa jamiiāt yaϑa afrīnāmi.
ašəm vohū vahištəm astī uštā astī uštā ahmāi hiiat ašāi vahištāi ašǝm
hazaŋrəm baēšazanąm baēuuarə baēšazanąm (3×)
ašəm vohū vahištəm astī uštā astī uštā ahmāi hiiat ašāi vahištāi ašǝm
jasa mē auuaŋhe mazda (3×)
amahe hutāštahe huraoδahe, vərəϑraγnahe ahuraδātahe, vanaintiiā̊sca uparatātō,
rāmanasca xᵛāstrahe, vaiiaoš uparō.kairiiehe taraδātō aniiāiš dāmąn, aētat tē vaiiō yat tē asti spəntō.mainiiaom, ϑβāšahe xᵛaδātahe, zruuānahe akaranahe, zruuānahe darəγō.xᵛaδātahe,
ašəm vohū vahištəm astī uštā astī uštā ahmāi hiiat ašāi vahištāi ašǝm
kərfe mužda gunāh guzārašni rā kunōm ašahī ruuą dušārm rā ham. kərbaī i hamā vahą i haft kəšβar zamī zamī pahanā rōt̰ drānā, xᵛaršət bārā bundahihā bə̄ rasāt! ašō bə̄t! də̄r zī !
aϑa jamiiāt yaϑa afrīnāmi
ašəm vohū vahištəm astī uštā astī uštā ahmāi hiiat ašāi vahištāi ašǝm
ahura mazda i xᵛuδāi; āhrəman aβā dišāhą. dūr aβāž dāštār; zat šikasta bāt. āhrəman də̄βą drūžą jāduuą daruuandą kīką karafą sāstārą gunāhkārą āšmōgą daruuandą dušmaną fariią zat šikasta bāt; dušpādišāhą aβādišāhą bāt; dušmaną stuh bāt; dušmaną aβādišāhą bāt.
ahura mazda i xᵛuδāi əž hamā gunāh patit pašə̄mąnōm. əž haravistīn dušmat dužūxt dužvarəšt mən pa gə̄ϑī minīt vaem, guft vaem, kard vaem, jast vaem bun būt əstət, əž ą gunāhihā manašnī, gaβəšnī, kunašnī, tanī ruuąnī, gə̄ϑī mainiiuąnī ōxe, aβaxš pašə̄mą pa sə gaβəšnī əpa patit hōm.
xšnaoϑra ahurahe mazdā̊ tarōidīte aŋrahe mainiiǝ̄uš (= Y 50.11d:) haiϑiiāuuarštąm hiiat vasnā fərašōtəməm
staomi ašəm ašəm vohū vahištəm astī uštā astī uštā ahmāi hiiat ašāi vahištāi ašǝm
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm
jasa mē auuaŋhe mazda (3×)
mazdaiiasnō ahmī mazdaiiasnō zaraϑuštriš frauuarānē, āstūtascā frauuarətascā. āstuiiē humatəm manō, āstuiiē hūxtəm vacō, āstuiiē xᵛarštəm šiiaoϑanəm,
āstuiiē daēnąm vaŋuhīm māzdaiiasnīm, fraspāiiaoxəδrąm niδāsnaiϑišəm xᵛaētuuadaϑąm ašaonīm, yā hāitinąmcā būšiieintinąmcā mazištācā vahištācā sraēštācā, yā āhūiriš zaraϑuštriš, ahurāi mazdāi vīspā vohū cinahmī. aēšā astī daēnaiiā̊ māzdaiiasnōiš āstūitiš.
ašəm vohū vahištəm astī uštā astī uštā ahmāi hiiat ašāi vahištāi ašǝm
ašəm vohū vahištəm astī uštā astī uštā ahmāi hiiat ašāi vahištāi ašəm
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋho šiiaoϑananąm aŋhǝ̄uš mazdāi xšaϑrəmcā ahurāi ā yim drigubiiō dadat vāstārəm (7×)
xšnaoϑra ahurahe mazdā̊ ašǝm vohū vahištəm astī uštā astī uštā ahmāi hiiat ašāi vahištāi ašəm
nǝmasǝ tē ātarš ahurahe mazdā̊, huδā̊ mazišta yazata xšnaoϑra ahurahe mazdā̊
ašəm vohū vahištəm astī uštā astī uštā ahmāi hiiat ašāi vahištāi ašəm (3×)
frauuarāne mazdaiiasnō zaraϑuštriš vīdaēuuō ahura.tkaēšō. hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca.
tauua ātarš puϑra ahurahe mazdā̊ xšnaoϑra yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
ašəm ašəm vohū vahištəm astī uštā astī uštā ahmāi hiiat ašāi vahištāi ašəm (3×)
xšnaoϑra ahurahe mazdā̊ ašǝm vohū vahištəm astī uštā astī uštā ahmāi hiiat ašāi vahištāi ašəm
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋho šiiaoϑananąm aŋhǝ̄uš mazdāi xšaϑrəmcā ahurāi ā yim drigubiiō dadat vāstārəm (2×)
humata hūxta huuaršta, humanašnǝ hugauuašnǝ hukunašnǝ, īn xšnūmaine mīnō nāuuar vīspaešā ardā frauuaš bǝ̄.rasāt.
nīrang pīrōzgar bāt. xᵛarǝh i vǝ̄h.dīn i māzdaiiasnąn rauuā bāt andar haft kǝ̄šuuar. nąm.cištīhātar andar kąm bāt. hast šahirastąn andar mumbai šahirastąn pūrī pīrōzī šādī rāmašnī rauuąn. xᵛarǝh i xᵛajastǝ aβzūn bāt. aβzūntar bāt. xᵛarǝh xᵛajastǝ bāt. īn xšnūmaine mīnō nāuuar vīspaešā ardā frauuaš bǝ̄.rasāt.
kirā gāh rōz šahriiārī xᵛīš yazašnǝ kart.hōm darūn yašt.hōm miiazd hamā.rāīnam, aiiō.karδahiiā pa ganj i dāδār ahuramazda raiiōmant xᵛarǝhōmant amǝšāspandąn bǝ̄.rasāt. aoj zōr nīrō tagī amāuuandī pīrōjgarī īn xšnūmaine mīnō nāuuar vīspaešā ardā frauuaš bǝ̄.rasāt.
ǝž hamā padīraftār bāt ae mārā pānāī.kirdār nēkī.andāxtār anāī patiiār dūr.aβāž.dāštār aiiāft.xᵛāh bāt. kirā dīgar miiazda hazār mart, miiazda šāiiam sāxt, ae mārā kam.ranjtar āsąntar yaenī kart. yak ǝž mā hazār padīraftār bāt.
nąm.cištī anaošah rauuąn rauuąnī hamā ašo frawahr aeδar yāt bāt. anaošah rauuąn rauuąnī zarathuštra Spitamān ašo frawahr aeδar yāt bāt. framāiiašnǝ hamā anjuman māzdaiiasnī bǝ̄.rasāt. hamā frauuaš ašōąn aiiōkarδahiiā cihārum dahum sī.rōz sāl.rōz ǝž gaiiōmart andā saošiiōs aeδar yāt bāt. hastąn buδąn bǝ̄δąn zāδąn azāδąn ā.dahī uz.dahī dahma nar nārīk aβarnāi purnāi har.ki aβar īn zamīn pairi vǝ̄hdīnī guδārąn šūt hast hamā frauuaš ašōąn aiiōkarδahiiā ǝž gaiiōmart andā saošiiōs aeδar yāt bāt.
ki īn mąn vīs u zand dǝh u rōstā guzaštǝ hǝnd: hamā frauuaš ašōąn aiiōkarδahiiā ǝž gaiiōmart andā saošiiōs aeδar yāt bāt. ašauuąn frauuaš, cīrąn frauuaš, aβar.vīžąn frauuaš, pīrōzgarąn frauuaš, paoiriiō.tkaešąn frauuaš, nabānazdištąn frauuaš: i frauuašaiiō hamā aiiōkarδahiiā ǝž gaiiōmart andā saošiiōs aeδar yāt bāt.
rauuąn i piδarąn u māδarąn u jadagąn u niiāgąn u frazandąn u peuuandąn u parastārąn u nabānazdištąn: frauuaš ašōąn aiiōkarδahiiā, ǝž gaiiōmart andā saošiiōs, aeδar yāt bāt. hamā aϑaoranąn, hamā raϑaeštārąn, hamā vāstriiōsąn, hamā hutōxšąn, hamā frauuaš i ašōąn: hamā aiiōkarδahiiā, ǝž gaiiōmart andā saošiiōs, aeδar yāt bāt. hamā frauuaš ašōąn haft.kǝ̄šuuar.zamīn, arǝzah sauuah fradadafša vīdadafša voru.barǝšta voru.zarǝšta xᵛanaras.bāmī kanga.daēž ašauuąn var.i.jamkarδąn ganj.mąϑrąn: hamā frauuaš ašauuąn hamā aiiōkarδahiiā, ǝž gaiiōmart andā saošiiōs, aeδar yāt bāt.
gurza xᵛarǝh aβazāiiāt. īn xšnūmaine mīnō nāuuar vīspaešā ardā frauuaš bǝ̄.rasāt. nąmcištī anaošah rauuąn rauuąnī hamā ašo frawahr aeδar yāt bāt framāiiašnǝ hamā anjuman māzdaiiasnī bǝ̄.rasāt ham.kǝrfǝ hamā.vǝ̄hąn i haft.kǝ̄šuuar.zamīn bǝ̄.rasāt ǝž hamā gunāh patit pašǝ̄mąn.hom papatit.hom.
frastuiie humatōibiiascā hūxtōibiiascā huuarštōibiiascā mąϑβōibiiascā vaxəδβōibiiascā varštuuōibiiascā. aibigairiiā daiϑē vīspā humatācā hūxtācā huuarštācā. paitiriciiā daiϑē vīspā dušmatācā dužūxtācā dužuuarštācā.
fərā vǝ̄ rāhī aməšā spəntā yasnəmcā vahməmcā, fərā manaŋhā, fərā vacaŋhā, fərā šiiaoϑanā, fərā aŋhuiiā, fərā (= Y 33.14a:) tanuuascīt xᵛaxiiā̊ uštanəm
staomī ašəm ašəm vohū vahištəm astī uštā astī uštā ahmāi hiiat ašāi vahištāi ašəm (3×)
frauuarāne mazdaiiasnō zaraϑuštriš vīdaēuuō ahura.tkaēšō. hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca. raϑβąm aiiaranąmca asniianąmca māhiianąmca yāiriianąmca sarəδanąmca yasnāica vahmāica xšnaoϑrāica frasastaiiaēca,
ahurahe mazdā̊ raēuuatō xᵛarənaŋuhatō, aməšanąm spəntanąm, miϑrahe vouru.gaoiiaotōiš, rāmanasca xᵛāstrahe;
huuarəxšaētahe aməšahe raēuuahe auruuat.aspahe, vaiiaoš uparō.kairiiehe taraδātō aniiāiš dāmąn, aētat tē vaiiō yat tē asti spəntō.mainiiaom, razištaiiā̊ cistaiiā̊ mazdaδātaiiā̊, ašaoniiā̊ daēnaiiā̊ vaŋhuiiā̊ māzdaiiasnōiš;
mąϑrahe spəntahe ašaonō varəziiaŋuhahe, dātahe vīdaēuuahe, dātahe zaraϑuštrōiš, darəγaiiā̊ upaiianaiiā̊, daēnaiiā̊ vaŋhuiiā̊ māzdaiiasnōiš, zarazdātōiš mąϑrahe spəntahe, uši.darəϑrəm daēnaiiā̊ māzdaiiasnōiš, vaēδīm mąϑrahe spəntahe, āsnahe xraϑβō mazdaδātahe, gaošō.srūtahe xraϑβō mazdaδātahe;
āϑrō ahurahe mazdā̊ puϑrahe, tauua ātarš puϑra ahurahe mazdā̊ mat vīspaēibiiō ātərəbiiō, garōiš uši.darənahe mazdaδātahe ašaxᵛāϑrahe;
vīspaēšąm yazatanąm ašaonąm mainiiauuanąm gaēϑiianąm, ašāunąm frauuašinąm uγranąm aiβiϑūranąm, paoiriiō.tkaēšanąm frauuašinąm, nabānazdištanąm frauuašinąm xšnaoϑra, yasnāica vahmāica xšnaoϑrāica frasastaiiaēca.
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
ašəm vohū vahištəm astī uštā astī uštā ahmāi hiiat ašāi vahištāi ašəm (3×)
xšnaoϑra ahurahe mazdā̊ tarōidīte aŋrahe mainiiǝ̄uš (= Y 50.11d:) haiϑiiāuuarštąm hiiat vasnā fərašōtəməm
staomi ašəm ašəm vohū vahištəm astī uštā astī uštā ahmāi hiiat ašāi vahištāi ašəm (3×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋho šiiaoϑananąm aŋhǝ̄uš mazdāi xšaϑrəmcā ahurāi ā yim drigubiiō dadat vāstārəm (4×) dadat vāstārəm (2×)
niuuaēδaiiemi hankāraiiemi daϑušō ahurahe mazdā̊ raēuuatō xᵛarənaŋuhatō mazištaheca vahištaheca sraēštaheca xraoždištaheca xraϑβištaheca hukərəptəmaheca ašāt apanōtəmaheca huδāmanō vouru.rafnaŋhō, yō nō daδa yō tataša, yō tuϑruiiē yō mainiiuš spəntōtəmō.
niuuaēδaiiemi hankāraiiemi vaŋhauue manaŋhe ašāi vahištāi xšaϑrāi vairiiāi spəntaiiāi ārmatǝ̄e hauruuatbiia amərətatbiia, gǝ̄uš tašne gǝ̄uš urune, āϑre ahurahe mazdā̊, yaētuštəmāi aməšanąm spəntanąm
niuuaēδaiiemi hankāraiiemi asniiaēibiiō ašahe ratubiiō hāuuanǝ̄e ašaone ašahe raϑβe. niuuaēδaiiemi hankāraiiemi sāuuaŋhǝ̄e vīsiiāica ašaone ašahe raϑβe. niuuaēδaiiemi hankāraiiemi miϑrahe vouru.gaoiiaotōiš hazaŋrō.gaošahe baēuuarə.cašmanō aoxtō.nāmanō yazatahe, rāmanō xᵛāstrahe.
niuuaēδaiiemi hankāraiiemi rapiϑβināi ašaone ašahe raϑβe. niuuaēδaiiemi hankāraiiemi frādat.fšauue zantumāica ašaone ašahe raϑβe. niuuaēδaiiemi hankāraiiemi ašahe vahištahe āϑrasca ahurahe mazdā̊
niuuaēδaiiemi hankāraiiemi uzaiieirināi ašaone ašahe raϑβe. niuuaēδaiiemi hankāraiiemi frādat.vīrāi dāxiiumāica ašaone ašahe raϑβe. niuuaēδaiiemi hankāraiiemi bərəzatō ahurahe nafəδrō apąm apasca mazdaδātaiiā̊
niuuaēδaiiemi hankāraiiemi aiβisrūϑrimāi aibigaiiāi ašaone ašahe raϑβe. niuuaēδaiiemi hankāraiiemi frādat.vīspąm.hujiiātǝ̄e zaraϑuštrōtəmāica ašaone ašahe raϑβe. niuuaēδaiiemi hankāraiiemi ašāunąm frauuašinąm, γənąnąmca vīrō.vąϑβanąm, yāiriiaiiā̊sca hušitōiš, amaheca hutāštahe huraoδahe, vərəϑraγnaheca ahuraδātahe, vanaintiiā̊sca uparatātō.
niuuaēδaiiemi hankāraiiemi ušahināi ašaone ašahe raϑβe. niuuaēδaiiemi hankāraiiemi bərəjiiāi nmāniiāica ašaone ašahe raϑβe. niuuaēδaiiemi hankāraiiemi sraošahe ašiiehe ašiuuatō vərəϑrājanō frādat.gaēϑahe, rašnaoš razištahe, arštātasca frādat.gaēϑaiiā̊ varədat.gaēϑaiiā̊.
niuuaēδaiiemi hankāraiiemi māhiiaēibiiō ašahe ratubiiō, antarəmā̊ŋhāi ašaone ašahe raϑβe. niuuaēδaiiemi hankāraiiemi pərənō.mā̊ŋhāi vīšaptaϑāica ašaone ašahe raϑβe.
niuuaēδaiiemi hankāraiiemi yāiriiaēibiiō ašahe ratubiiō maiδiiōizarəmaiiāi ašaone ašahe raϑβe. niuuaēδaiiemi hankāraiiemi maiδiiōišəmāi ašaone ašahe raϑβe. niuuaēδaiiemi hankāraiiemi paitišhahiiāi ašaone ašahe raϑβe. niuuaēδaiiemi hankāraiiemi aiiāϑrimāi fraouruuaēštrimāi varšniharštāica ašaone ašahe raϑβe. niuuaēδaiiemi hankāraiiemi maiδiiāiriiāi ašaone ašahe raϑβe. niuuaēδaiiemi hankāraiiemi hamaspaϑmaēdaiiāi ašaone ašahe raϑβe. niuuaēδaiiemi hankāraiiemi sarəδaēibiiō ašahe ratubiiō.
niuuaēδaiiemi hankāraiiemi vīspaēibiiō aēibiiō ratubiiō yōi hənti ašahe ratauuō ϑraiiasca ϑrisąsca, nazdišta pairišhāuuanaiiō, yōi hənti ašahe yat vahištahe mazdō.frasāsta zaraϑuštrō.fraoxta.
niuuaēδaiiemi hankāraiiemi ahuraēibiia.miϑraēibiia bərəzanbiia aiϑiiajaŋhaēibiia ašauuanaēibiia, stārąmca spəntō.mainiiauuanąm dāmanąm, tištriieheca stārō raēuuatō xᵛarənaŋuhatō, mā̊ŋhaheca gaociϑrahe, huuarəca xšaētahe auruuat.aspahe dōiϑrahe ahurahe mazdā̊ miϑrahe dāxiiunąm daŋhupatōiš.
niuuaēδaiiemi hankāraiiemi vaŋhauue manaŋhe. niuuaēδaiiemi hankāraiiemi tištriiehe starō raēuuatō xᵛarənaŋuhatō
niuuaēδaiiemi hankāraiiemi tauua āϑrō ahurahe mazdā̊ puϑra mat vīspaēibiiō ātərəbiiō. niuuaēδaiiemi hankāraiiemi aiβiiō vaŋuhibiiō, vīspanąmca apąm mazdaδātanąm, vīspanąmca uruuaranąm mazdaδātanąm.
niuuaēδaiiemi hankāraiiemi mąϑrahe spəntahe ašaonō varəziiaŋuhahe, dātahe vīdaēuuahe, dātahe zaraϑuštrōiš, darəγaiiā̊ upaiianaiiā̊, daēnaiiā̊ vaŋhuiiā̊ māzdaiiasnōiš.
niuuaēδaiiemi hankāraiiemi garōiš ušidarənahe mazdaδātahe ašaxᵛāϑrahe, vīspaēšąmca gairinąm ašaxᵛāϑranąm pouru.xᵛāϑranąm mazdaδātanąm, kāuuaiieheca xᵛarənaŋhō mazdaδātahe, axᵛarətaheca xᵛarənaŋhō mazdaδātahe. niuuaēδaiiemi hankāraiiemi ašōiš vaŋhuiiā̊, cistōiš vaŋhuiiā̊, ərəϑǝ̄ vaŋhuiiā̊, rasąstātō vaŋhuiiā̊, xᵛarənaŋhō sauuaŋhō mazdaδātahe.
niuuaēδaiiemi hankāraiiemi dahmaiiā̊ vaŋhuiiā̊ āfritōiš, dahmaheca narš ašaonō, uγraheca taxmahe dāmōiš upamanahe yazatahe.
niuuaēδaiiemi hankāraiiemi ā̊ŋhąm asaŋhąmca šōiϑranąmca gaoiiaoitinąmca maēϑananąmca auuō.xᵛarənanąmca, apąmca zəmąmca uruuaranąmca, aŋhā̊sca zəmō auuaŋheca ašnō, vātaheca ašaonō, strąm mā̊ŋhō hūrō, anaγranąm raocaŋhąm xᵛaδātanąm, vīspanąmca spəntahe mainiiǝ̄uš dāmanąm ašaonąm ašaoninąmca ašahe raϑβąm.
niuuaēδaiiemi hankāraiiemi raϑβō bərəzatō yō ašahe, raϑβąm aiiaranąmca asniianąmca māhiianąmca yāiriianąmca sarəδanąmca, yōi hənti ašahe ratauuō hāuuanōiš raϑβō.
niuuaēδaiiemi hankāraiiemi ašāunąm frauuašinąm uγranąm aiβiϑūranąm, paoiriiō.tkaēšanąm frauuašinąm, nabānazdištanąm frauuašinąm hauuahe urunō frauuašǝ̄e.
niuuaēδaiiemi hankāraiiemi vīspaēibiiō ašahe ratubiiō. niuuaēδaiiemi hankāraiiemi vīspaēibiiō vaŋhuδābiiō yazataēibiiō mainiiaoibiiascā gaēϑiiaēibiiascā, yōi hənti yesniiāca vahmiiāca ašāt haca yat vahištāt.
hāuuane ašāum ašahe ratuuō sāuuaŋhe ašāum ašahe ratuuō, rapiϑβina ašāum ašahe ratuuō, uzaiieirina ašāum ašahe ratuuō. aiβisrūϑrima aibigaiia ašāum ašahe ratuuō, ušahina ašāum ašahe ratuuō.
yezi ϑβā diduuaēša, yezi manaŋha yezi vacaŋha yezi šiiaoϑna, yezi zaoša yezi azaoša, ā tē aŋhe fraca stuiiē nī tē vaēδaiiemi, yezi tē aŋhe auuā.urūraoδa yat yasnaheca vahmaheca.
ratauuō vīspe mazišta ašāum ašahe ratauuō, yezi vō diduuaēša, yezi manaŋha yezi vacaŋha yezi šiiaoϑna, yezi zaoša yezi azaoša, ā vō aŋhe fraca stuiiē nī vō vaēδaiiemi, yezi vō aŋhe auuā.urūraoδa yat yasnaheca vahmaheca.
frauuarāne mazdaiiasnō zaraϑuštriš vīdaēuuō ahura.tkaēšō. hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca. raϑβąm aiiaranąmca asniianąmca māhiianąmca yāiriianąmca sarəδanąmca yasnāica vahmāica xšnaoϑrāica frasastaiiaēca.
zaoϑra āiiese yešti; barəsma āiiese yešti. barəsma āiiese yešti; zaoϑra āiiese yešti. zaoϑra haδa.barəsma āiiese yešti; barəsma haδa.zaoϑra āiiese yešti. ahmiia zaoϑre imat barəsma āiiese yešti. ana barəsmana imąm zaoϑrąm āiiese yešti. haδa.zaoϑrəm imat barəsma āiiese yešti. imat barəsma
haδa.zaoϑrəm haδa.aiβiiā̊ŋhanəm ašaiia frastarətəm āiiese yešti.
ahmiia zaoϑre barəsmanaēca ahurəm mazdąm ašauuanəm ašahe ratūm āiiese yešti. aməšā spəntā huxšaϑrā huδā̊ŋhō āiiese yešti.
ahmiia zaoϑre barəsmanaēca asniia ašauuana ašahe ratauuō āiiese yešti hāuuanīm ašauuanəm ašahe ratūm āiiese yešti; sāuuaŋhaēm vīsīmca ašauuanəm ašahe ratūm āiiese yešti. ahmiia zaoϑre barəsmanaēca miϑrəm vouru.gaoiiaoitīm hazaŋra.gaošəm baēuuarə.cašmanəm aoxtō.nāmanəm yazatəm āiiese yešti; rāma xᵛāstrəm āiiese yešti.
ahmiia zaoϑre barəsmanaēca rapiϑβinəm ašauuanəm ašahe ratūm āiiese yešti; frādat.fšāum zantuməmca ašauuanəm ašahe ratūm āiiese yešti. ahmiia zaoϑre barəsmanaēca ašəm vahištəm ātrəmca ahurahe mazdā̊ puϑrəm āiiese yešti.
ahmiia zaoϑre barəsmanaēca uzaiieirinəm ašauuanəm ašahe ratūm āiiese yešti frādat.vīrəm dāxiiuməmca ašauuanəm ašahe ratūm āiiese yešti. ahmiia zaoϑre barəsmanaēca bərəzantəm ahurəm xšaϑrīm xšaētəm apąm napātəm auruuat.aspəm āiiese yešti; apəmca mazdaδātąm ašaonīm āiiese yešti.
ahmiia zaoϑre barəsmanaēca aiβisrūϑriməm aibigāim ašauuanəm ašahe ratūm āiiese yešti; frādat.vīspąm.hujiiāitīm zaraϑuštrōtəməmca ašauuanəm ašahe ratūm āiiese yešti. ahmiia zaoϑre barəsmanaēca ašāunąm vaŋuhīš sūrā̊ spəntā̊ frauuašaiiō āiiese yešti; γnā̊sca vīrō.vąϑβā̊ āiiese yešti; yāiriiąmca hušitīm āiiese yešti; aməmca hutaštəm huraoδəm āiiese yešti; vərəϑraγnəmca ahuraδātəm āiiese yešti; vanaintīmca uparatātəm āiiese yešti.
ahmiia zaoϑre barəsmanaēca ušahinəm ašauuanəm ašahe ratūm āiiese yešti; bərəjīm nmānīmca ašauuanəm ašahe ratūm āiiese yešti. ahmiia zaoϑre barəsmanaēca sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm āiiese yešti; rašnūm razištəm āiiese yešti; arštātəmca frādat.gaēϑąm varədat.gaēϑąm āiiese yešti.
ahmiia zaoϑre barəsmanaēca māhiia ašauuana ašahe ratauuō āiiese yešti; antarəmā̊ŋhəm ašauuanəm ašahe ratūm āiiese yešti; pərənō.mā̊ŋhəm vīšaptaϑəm ašauuanəm ašahe ratūm āiiese yešti.
ahmiia zaoϑre barəsmanaēca yāiriia ašauuana ašahe ratauuō āiiese yešti maiδiiōizarəmaēm ašauuanəm ašahe ratūm āiiese yešti ahmiia zaoϑre barəsmanaēca maiδiiōišəməm ašauuanəm ašahe ratūm āiiese yešti ahmiia zaoϑre barəsmanaēca paitišhahīm ašauuanəm ašahe ratūm āiiese yešti. ahmiia zaoϑre barəsmanaēca aiiāϑriməm fraouruuaēštriməm varšniharštəm ašauuanəm ašahe ratūm āiiese yešti. ahmiia zaoϑre barəsmanaēca maiδiiāirīm ašauuanəm ašahe ratūm āiiese yešti. ahmiia zaoϑre barəsmanaēca hamaspaϑmaēdaēm ašauuanəm ašahe ratūm āiiese yešti. ahmiia zaoϑre barəsmanaēca sarəδa ašauuana ašahe ratauuō āiiese yešti.
ahmiia zaoϑre barəsmanaēca vīspe ašahe ratauuō āiiese yešti yōi hənti ašahe ratauuō ϑraiiasca ϑrisąsca nazdišta pairišhāuuanaiiō, yōi hənti ašahe yat vahištahe mazdō.frasāsta zaraϑuštrō.fraoxta.
ahmiia zaoϑre barəsmanaēca ahura.miϑra bərəzanta aiϑiiajaŋha ašauuana āiiese yešti; strǝ̄ušca mā̊ŋhəmca huuarəca uruuarāhu paiti barəsmaniiāhu miϑrəm vīspanąm daxiiunąm daŋhupaitīm āiiese yešti.
ahmiia zaoϑre barəsmanaēca vohu manō amǝšǝm spǝntǝm āiiese yešti. ahmiia zaoϑre barəsmanaēca tištrīm stārǝm raēuuantəm xᵛarənaŋuhantəm āiiese yešti.
ahmiia zaoϑre barəsmanaēca ϑβąm ātrəm ahurahe mazdā̊ puϑrəm ašauuanəm ašahe ratūm āiiese yešti mat vīspaēibiiō ātərəbiiō. ahmiia zaoϑre barəsmanaēca āpō vaŋuhīš vahištā̊ mazdaδātā̊ ašaonīš āiiese yešti; vīspā̊ āpō mazdaδātā̊ ašaonīš āiiese yešti; vīspā̊ uruuarā̊ mazdaδātā̊ ašaonīš āiiese yešti.
ahmiia zaoϑre barəsmanaēca mąϑrəm spəntəm ašxᵛarənaŋhəm āiiese yešti; dātəm vīdōiiūm āiiese yešti; dātəm zaraϑuštri āiiese yešti; darəγąm upaiianąm āiiese yešti; daēnąm vaŋuhīm māzdaiiasnīm āiiese yešti.
ahmiia zaoϑre barəsmanaēca gairīm ušidarənəm mazdaδātəm ašaxᵛāϑrəm yazatəm āiiese yešti; vīspā̊ garaiiō ašaxᵛāϑrā̊ pouru.xᵛāϑrā̊ mazdaδāta ašauuana ašahe ratauuō āiiese yešti; uγrəm kauuaēm xᵛarənō mazdaδātəm āiiese yešti; uγrəm axᵛarətəm xᵛarənō mazdaδātəm āiiese yešti. ahmiia zaoϑre barəsmanaēca ašīm vaŋuhīm āiiese yešti; xšōiϑnīm bərəzaitīm amauuaitīm huraoδąm xᵛāparąm xᵛarənō mazdaδātəm āiiese yešti; sauuō mazdaδātəm āiiese yešti.
ahmiia zaoϑre barəsmanaēca dahmąm vaŋuhīm āfritīm āiiese yešti; dahməmca narəm ašauuanəm āiiese yešti; uγrəm taxməm dāmōiš upamanəm yazatəm āiiese yešti.
ahmiia zaoϑre barəsmanaēca imā̊ apasca zəmasca uruuarā̊sca āiiese yešti; imā̊ asā̊sca šōiϑrā̊sca gaoiiaoitīšca maēϑaniiā̊sca auuō.xᵛarənā̊sca āiiese yešti; iməmca šōiϑrahe paitīm āiiese yešti yim ahurəm mazdąm.
ahmiia zaoϑre barəsmanaēca ratauuō vīspe mazišta āiiese yešti aiiara asniia māhiia yāiriia sarəδa. ahmiia zaoϑre barəsmanaēca ašāunąm vaŋuhīš sūrā̊ spəntā̊ frauuašaiiō āiiese yešti.
ahmiia zaoϑre barəsmanaēca vīspe ašauuanō yazata āiiese yešti; vīspe ašahe ratauuō āiiese yešti hāuuanīm paiti ratūm, sāuuaŋhaēm vīsīmca paiti ratūm, ratauuō vīspe mazišta paiti ratūm.
barəsmana paiti.bərəta haδa.zaoϑra hāuuanōiš raϑβō xᵛarəϑəm miiazdəm āiiese yešti hauruuata amərətāta gāuš hudā̊, xšnūmaine ahurahe mazdā̊ aməšanąm spəntanąm, xšnūmaine sraošahe ašiiehe ašiuuatō vərəϑrājanō frādat.gaēϑahe.
haoməmca para.haoməmca āiiese yešti xšnūmaine zaraϑuštrahe spitāmahe ašaonō frauuašǝ̄e. aēsmą āiiese yešti baoiδi xšnūmaine tauua āϑrō ahurahe mazdā̊ puϑra.
haomą āiiese yešti xšnūmaine aiβiiō vaŋuhibiiō apąm vaŋuhīnąm mazdaδātanąm. āpəm haomiiąm āiiese yešti. gąm jīuuiiąm āiiese yešti. uruuarąm haδānaēpatąm ašaiia uzdātąm āiiese yešti xšnūmaine apąm mazdaδātanąm.
imat barəsma haδa.zaoϑrəm haδa.aiβiiā̊ŋhanəm ašaiia frastarətəm āiiese yešti xšnūmaine aməšanąm spəntanąm. vāca humata hūxta huuaršta āiiese yešti. gāϑanąmca sraoϑrəm āiiese yešti. huuarštā̊ mąϑrā̊ āiiese yešti. imąm aŋhuiiąmca ašaiiąmca raϑβąmca ratufritīmca āiiese yešti xšnūmaine yazatanąm ašaonąm mainiiauuanąm gaēϑiianąm xšnūmaine hauuaheca urunō.
āiiese yešti asniiaēibiiō ašahe ratubiiō. hāuuanǝ̄e ašaone ašahe raϑβe āiiese yešti sāuuaŋhǝ̄e vīsiiāica ašaone ašahe raϑβe. āiiese yešti miϑrahe vouru.gaoiiaotōiš hazaŋrō.gaošahe baēuuarə.cašmanō aoxtō.nāmanō yazatahe rāmanō xᵛāstrahe.
āiiese yešti rapiϑβināi ašaone ašahe raϑβe. āiiese yešti frādat.fšauue zantumāica ašaone ašahe raϑβe. āiiese yešti ašahe vahištahe āϑrasca ahurahe mazdā̊.
āiiese yešti uzaiieirināi ašaone ašahe raϑβe āiiese yešti frādat.vīrāi dāxiiumāica ašaone ašahe raϑβe. āiiese yešti bərəzatō ahurahe nafəδrō apąm, apasca mazdaδātaiiā̊.
āiiese yešti aiβisrūϑrimāi aibigaiiāi ašaone ašahe raϑβe. āiiese yešti frādat.vīspąm.hujiiātǝ̄e zaraϑuštrōtəmāica ašaone ašahe raϑβe. āiiese yešti ašāunąm frauuašinąm γənąnąmca vīrō.vąϑβanąm, yāiriiaiiā̊sca hušitōiš, amaheca hutāštahe huraoδahe, vərəϑraγnaheca ahuraδātahe, vanaintiiā̊sca uparatātō.
āiiese yešti ušahināi ašaone ašahe raϑβe. āiiese yešti bərəjiiāi nmāniiāica ašaone ašahe raϑβe. āiiese yešti sraošahe ašiiehe ašiuuatō vərəϑrājanō frādat.gaēϑahe, rašnaoš razištahe arštātasca frādat.gaēϑaiiā̊ varədat.gaēϑaiiā̊.
āiiese yešti māhiiaēibiiō ašahe ratubiiō, antarəmā̊ŋhāi ašaone ašahe raϑβe. āiiese yešti pərənō.mā̊ŋhāi vīšaptaϑāica ašaone ašahe raϑβe.
āiiese yešti yāiriiaēibiiō ašahe ratubiiō maiδiiōizarəmaiiāi ašaone ašahe raϑβe. āiiese yešti maiδiiōišəmāi ašaone ašahe raϑβe. āiiese yešti paitišhahiiāi ašaone ašahe raϑβe. āiiese yešti aiiāϑrimāi fraouruuaēštrimāi varšniharštāica ašaone ašahe raϑβe. āiiese yešti maiδiiāiriiāi ašaone ašahe raϑβe. āiiese yešti hamaspaϑmaēdaiiāi ašaone ašahe raϑβe. āiiese yešti sarəδaēibiiō ašahe ratubiiō..
āiiese yešti vīspaēibiiō aēibiiō ratubiiō, yōi hənti ašahe ratauuō ϑraiiasca ϑrisąsca nazdišta pairišhāuuanaiiō, yōi hənti ašahe yat vahištahe mazdō.frasāsta zaraϑuštrō.fraoxta.
āiiese yešti ahuraēibiia.miϑraēibiia bərəzanbiia aiϑiiajaŋhaēibiia ašauuanaēibiia, stārąmca spəntō.mainiiauuanąm dāmanąm, tištriieheca stārō raēuuatō xᵛarənaŋuhatō, mā̊ŋhaheca gaociϑrahe, huuarəca xšaētahe auruuat.aspahe, dōiϑrahe ahurahe mazdā̊, miϑrahe daxiiunąm daŋhupatōiš.
āiiese yešti vaŋhauue manaŋhe. āiiese yešti tištriiehe starō raēuuatō xᵛarənaŋuhatō.
āiiese yešti tauua āϑrō ahurahe mazdā̊ puϑra mat vīspaēibiiō ātərəbiiō. āiiese yešti aiβiiō vaŋuhibiiō, vīspanąmca apąm mazdaδātanąm, vīspanąmca uruuaranąm mazdaδātanąm.
āiiese yešti mąϑrahe spəntahe ašaonō varəziiaŋuhahe, dātahe vīdaēuuahe, dātahe zaraϑuštrōiš, darəγaiiā̊ upaiianaiiā̊, daēnaiiā̊ vaŋhuiiā̊ māzdaiiasnōiš.
āiiese yešti garōiš ušidarənahe mazdaδātahe ašaxᵛāϑrahe, vīspaēšąmca gairinąm ašaxᵛāϑranąm pouru.xᵛāϑranąm mazdaδātanąm, kāuuaiieheca xᵛarənaŋhō mazdaδātahe, axᵛarətaheca xᵛarənaŋhō mazdaδātahe. āiiese yešti ašōiš vaŋhuiiā̊, cistōiš vaŋhuiiā̊, ərəϑǝ̄ vaŋhuiiā̊, rasąstātō vaŋhuiiā̊, xᵛarənaŋhō sauuaŋhō mazdaδātahe.
āiiese yešti dahmaiiā̊ vaŋhuiiā̊ āfritōiš, dahmaheca narš ašaonō, uγraheca taxmahe dāmōiš upamanahe yazatahe.
āiiese yešti ā̊ŋhąm asaŋhąmca šōiϑranąmca, gaoiiaoitinąmca maēϑananąmca auuō.xᵛarənanąmca, apąmca zəmąmca uruuaranąmca, aŋhā̊sca zəmō auuaŋheca ašnō, vātaheca ašaonō, strąm mā̊ŋhō hūrō anaγranąm raocaŋhąm xᵛaδātanąm, vīspanąmca spəntahe mainiiǝ̄uš dāmanąm ašaonąm ašaoninąmca ašahe raϑβąm.
āiiese yešti raϑβō bərəzatō yō ašahe, raϑβąm aiiaranąmca asniianąmca māhiianąmca yāiriianąmca sarəδanąmca, yōi hənti ašahe ratauuō hāuuanōiš raϑβō.
xᵛarəϑəm miiazdəm āiiese yešti hauruuata amərətāta gāuš hudā̊. xšnūmaine sraošahe ašiiehe taxmahe tanumąϑrahe darši.draoš āhūiriiehe aoxtō.nāmanō yazatahe.
haoməmca para.haoməmca āiiese yešti xšnūmaine zaraϑuštrahe spitāmahe ašaonō frauuašǝ̄e aoxtō.nāmanō yazatahe. aēsmą āiiese yešti baoiδi xšnūmaine tauua āϑrō ahurahe mazdā̊ puϑra aoxtō.nāmanō yazatahe.
xᵛarəϑəm miiazdəm āiiese yešti hauruuata amərətāta gāuš hudā̊ xšnūmaine sraošahe ašiiehe taxmahe tanumąϑrahe darši.draoš āhūiriiehe aoxtō.nāmanō yazatahe haoməmca para.haoməmca āiiese yešti xšnūmaine zaraϑuštrahe spitāmahe ašaonō frauuašǝ̄e aoxtō.nāmanō yazatahe. aēsmą āiiese yešti baoiδi. xšnūmaine tauua āϑrō ahurahe mazdā̊ puϑra aoxtō.nāmanō yazatahe.
āiiese yešti ašāunąm frauuašinąm uγranąm aiβiϑūranąm, paoiriiō.tkaēšanąm frauuašinąm nabānazdištanąm frauuašinąm.
āiiese yešti vīspaēibiiō ašahe ratubiiō āiiese yešti. vīspaēibiiō vaŋhuδābiiō yazataēibiiō mainiiaoibiiascā gaēϑiiaēibiiascā yōi hənti yasniiāca vahmiiāca ašāt haca yat vahištāt.
frauuarāne mazdaiiasnō zaraϑuštriš vīdaēuuō ahura.tkaēšō. hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca. raϑβąm aiiaranąmca asniianąmca māhiianąmca yāiriianąmca sarəδanąmca yasnāica vahmāica xšnaoϑrāica frasastaiiaēca.
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
ima humatāca hūxtāca huuarštāca, imą haomąsca miiazdąsca zaoϑrā̊sca, barəsmaca ašaiia frastarətəm, gąmca huδā̊ŋhəm, hauruuata amərətāta, gąmca huδā̊ŋhəm, haoməmca para.haoməmca, aēsmąsca baoiδīmca, imąm aŋhuiiąmca ašaiiąmca raϑβąmca ratufritīmca, gāϑanąmca sraoϑrəm, huuarštā̊ mąϑrā̊, pairica dadəmahī āca vaēδaiiamahī.
āat dīš āuuaēδaiiamahī ahurāica mazdāi, sraošāica ašiiāi, aməšaēibiiasca spəntaēibiiō, ašāunąmca frauuašibiiō, ašāunąmca uruuōibiiō, āϑraēca ahurahe mazdā̊, raϑβaēca bərəzaite vīspaiiā̊ sącatca ašaonō stōiš yasnāica vahmāica xšnaoϑrāica frasastaiiaēca.
āat dīš āuuaēδaiiamahī ima humatāca hūxtāca huuarštāca, imą haomąsca miiazdąsca zaoϑrā̊sca, barəsmaca ašaiia frastarətəm, gąmca huδā̊ŋhəm, hauruuata amərətāta, gąmca huδā̊ŋhəm, haoməmca para.haoməmca, aēsmąsca baoiδīmca, imąm aŋhuiiąmca ašaiiąmca raϑβąmca ratufritīmca, gāϑanąmca sraoϑrəm, huuarštā̊ mąϑrā̊ pairica dadəmahī āca vaēδaiiamahī.
āat dīš āuuaēδaiiamahī aməšaēibiiō spəntaēibiiō huxšaϑraēibiiō huδā̊biiō, yauuaējibiiō yauuaēsubiiō, (= Y 39.3:) yōi vaŋhǝ̄uš ā manaŋhō šiieinti, yā̊sca uiti.
āat dīš āuuaēδaiiamahī frāiiehīš ahe nmānahe fradaϑāi, ahe nmānahe pasuuąmca narąmca zātanąmca ząhiiamnanąmca ašaonąm, yeŋhe aēm hənti.
āat dīš āuuaēδaiiamahī ašāunąm vaŋuhibiiō frauuašibiiō yā̊ uγrā̊sca aiβiϑūrā̊sca ašaonąm auuaŋhe.
āat dīš āuuaēδaiiamahī daϑušō ahurahe mazdā̊ raēuuatō xᵛarənaŋuhatō mainiiǝ̄uš mainiiaoiiehe, aməšanąm spəntanąm yasnāica vahmāica xšnaoϑrāica frasastaiiaēca.
āat dīš āuuaēδaiiamahī asniiaēibiiō ašahe ratubiiō, hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī miϑrahe vouru.gaoiiaotōiš hazaŋrō.gaošahe baēuuarə.cašmanō aoxtō.nāmanō yazatahe, rāmanō xᵛāstrahe yasnāica vahmāica xšnaoϑrāica frasastaiiaēca.
āat dīš āuuaēδaiiamahī rapiϑβināi ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī frādat.fšauue zantumāica ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī ašahe vahištahe āϑrasca ahurahe mazdā̊ yasnāica vahmāica xšnaoϑrāica frasastaiiaēca.
āat dīš āuuaēδaiiamahī uzaiieirināi ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī frādat.vīrāi dāxiiumāica ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī bərəzatō ahurahe nafəδrō apąm apasca mazdaδātaiiā̊ yasnāica vahmāica xšnaoϑrāica frasastaiiaēca.
āat dīš āuuaēδaiiamahī aiβisrūϑrimāi aibigaiiāi ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī frādat.vīspąm.hujiiātǝ̄e zaraϑuštrōtəmāica ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī ašāunąm frauuašinąm γənąnąmca vīrō.vąϑβanąm yāiriiaiiā̊sca hušitōiš amaheca hutāštahe huraoδahe vərəϑraγnaheca ahuraδātahe vanaintiiā̊sca uparatātō yasnāica vahmāica xšnaoϑrāica frasastaiiaēca.
āat dīš āuuaēδaiiamahī ušahināi ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī bərəjiiāi nmāniiāica ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī sraošahe ašiiehe ašiuuatō vərəϑrājanō frādat.gaēϑahe rašnaoš razištahe arštātasca frādat.gaēϑaiiā̊ varədat.gaēϑaiiā̊ yasnāica vahmāica xšnaoϑrāica frasastaiiaēca.
āat dīš āuuaēδaiiamahī māhiiaēibiiō ašahe ratubiiō antarəmā̊ŋhāi ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī pərənō.mā̊ŋhāi vīšaptaϑāica ašaone ašahe raϑβe yasnāica vahmāica xšnaoϑrāica frasastaiiaēca.
āat dīš āuuaēδaiiamahī yāiriiaēibiiō ašahe ratubiiō maiδiiōizarəmaiiāi ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī maiδiiōišəmāi ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī paitišhahiiāi ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī aiiāϑrimāi fraouruuaēštrimāi varšniharštāica ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī maiδiiāiriiāi ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī hamaspaϑmaēdaiiāi ašaone ašahe raϑβe yasnāica vahmāica xšnaoϑrāica frasastaiiaēca. āat dīš āuuaēδaiiamahī sarəδaēibiiō ašahe ratubiiō yasnāica vahmāica xšnaoϑrāica frasastaiiaēca.
āat dīš āuuaēδaiiamahī vīspaēibiiō aēibiiō ratubiiō, yōi hənti ašahe ratauuō ϑraiiasca ϑrisąsca nazdišta pairišhāuuanaiiō, yōi hənti ašahe yat vahištahe mazdō.frasāsta zaraϑuštrō.fraoxta yasnāica vahmāica xšnaoϑrāica frasastaiiaēca.
āat dīš āuuaēδaiiamahī ahuraēibiia.miϑraēibiia bərəzanbiia aiϑiiajaŋhaēibiia ašauuanaēibiia stārąmca spəntō.mainiiauuanąm dāmanąm, tištriieheca stārō raēuuatō xᵛarənaŋuhatō, mā̊ŋhaheca gaociϑrahe, huuarəca xšaētahe auruuat.aspahe dōiϑrahe ahurahe mazdā̊, miϑrahe daxiiunąm daŋhupatōiš yasnāica vahmāica xšnaoϑrāica frasastaiiaēca.
āat dīš āuuaēδaiiamahī vaŋhauue manaŋhe yasnāica vahmāica xšnaoϑrāica frasastaiiaēca. āat dīš āuuaēδaiiamahī tištriiehe starō yasnāica vahmāica xšnaoϑrāica frasastaiiaēca.
āat dīš āuuaēδaiiamahī tauua āϑrō ahurahe mazdā̊ puϑra mat vīspaēibiiō ātərəbiiō yasnāica vahmāica xšnaoϑrāica frasastaiiaēca. āat dīš āuuaēδaiiamahī aiβiiō vaŋuhibiiō, vīspanąmca apąm mazdaδātanąm, vīspanąmca uruuaranąm mazdaδātanąm yasnāica vahmāica xšnaoϑrāica frasastaiiaēca.
āat dīš āuuaēδaiiamahī mąϑrahe spəntahe ašaonō varəziiaŋuhahe, dātahe vīdaēuuahe, dātahe zaraϑuštrōiš, darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš yasnāica vahmāica xšnaoϑrāica frasastaiiaēca.
āat dīš āuuaēδaiiamahī garōiš ušidarənahe mazdaδātahe ašaxᵛāϑrahe, vīspaēšąmca gairinąm ašaxᵛāϑranąm pouru.xᵛāϑranąm mazdaδātanąm, kāuuaiieheca xᵛarənaŋhō mazdaδātahe, axᵛarətaheca xᵛarənaŋhō mazdaδātahe yasnāica vahmāica xšnaoϑrāica frasastaiiaēca. āat dīš āuuaēδaiiamahī ašōiš vaŋhuiiā̊, cistōiš vaŋhuiiā, ərəϑǝ̄ vaŋhuiiā̊, rasąstātō vaŋhuiiā̊, xᵛarənaŋhō sauuaŋhō mazdaδātahe yasnāica vahmāica xšnaoϑrāica frasastaiiaēca.
āat dīš āuuaēδaiiamahī dahmaiiā̊ vaŋhuiiā̊ āfritōiš, dahmaheca narš ašaonō, uγraheca taxmahe dāmōiš upamanahe yazatahe yasnāica vahmāica xšnaoϑrāica frasastaiiaēca.
āat dīš āuuaēδaiiamahī ā̊ŋhąm asaŋhąmca šōiϑranąmca, gaoiiaoitinąmca maēϑananąmca auuō.xᵛarənanąmca, apąmca zəmąmca uruuaranąmca, aŋhā̊sca zəmō auuaŋheca ašnō, vātaheca ašaonō, strąm mā̊ŋhō hūrō, anaγranąm raocaŋhąm xᵛaδātanąm, vīspanąmca spəntahe mainiiǝ̄uš dāmanąm ašaonąm ašaoninąmca ašahe raϑβąm yasnāica vahmāica xšnaoϑrāica frasastaiiaēca.
āat dīš āuuaēδaiiamahī raϑβō bərəzatō yō ašahe, raϑβąm aiiaranąmca asniianąmca māhiianąmca yāiriianąmca sarəδanąmca, yōi hənti ašahe ratauuō hāuuanōiš raϑβō yasnāica vahmāica xšnaoϑrāica frasastaiiaēca.
āat dīš āuuaēδaiiamahī sraošahe ašiiehe taxmahe tanumąϑrahe darši.draoš āhūiriiehe xšnaoϑra yasnāica vahmāica xšnaoϑrāica frasastaiiaēca. āat dīš āuuaēδaiiamahī zaraϑuštrahe spitāmahe ašaonō frauuašǝ̄e xšnaoϑra yasnāica vahmāica xšnaoϑrāica frasastaiiaēca. āat dīš āuuaēδaiiamahī tauua ātarš puϑra ahurahe mazdā̊ xšnaoϑra yasnāica vahmāica xšnaoϑrāica frasastaiiaēca.
āat dīš āuuaēδaiiamahī ašāunąm frauuašinąm uγranąm aiβiϑūranąm, paoiriiō.tkaēšanąm frauuašinąm, nabānazdištanąm frauuašinąm yasnāica vahmāica xšnaoϑrāica frasastaiiaēca.
āat dīš āuuaēδaiiamahī vīspaēibiiō ašahe ratubiiō yasnāica vahmāica xšnaoϑrāica frasastaiiaēca. āat dīš āuuaēδaiiamahī vīspaēibiiō vaŋhuδābiiō yazataēibiiō mainiiaoibiiascā gaēϑiiaēibiiascā, yōi hənti yasniiāca vahmiiāca ašāt haca yat vahištāt. aməšā spəntā huxšaϑrā huδā̊ŋhō yazamaide.
yeŋhē hātąm āat yesnē paitī, vaŋhō mazdā̊ ahurō vaēϑā ašāt hacā, yā̊ŋhąmcā tąscā tā̊scā yazamaide.
(= Y 37.1:) iϑā āt yazamaidē ahurəm mazdąm, yǝ̄ gąmcā ašəmcā dāt, apascā dāt uruuarā̊scā vaŋuhīš, raocā̊scā dāt būmīmcā, vīspācā vohū ahiiā xšaϑrācā mazǝ̄nācā hauuapaŋhāišcā.
(= Y 37.2:) tǝ̄m at yasnanąm pauruuatātā yazamaidē yōi gǝ̄uš hacā šiieintī.
(= Y 37.3:) tǝ̄m at āhūiriiā nāmǝ̄nī mazdā.varā spəntōtǝ̄mā yazamaidē. tǝ̄m ahmākāiš azdibīšcā uštānāišcā yazamaidē. tǝ̄m ašāunąm frauuašīš narąmcā nāirinąmcā yazamaidē.
(= Y 37.4:) ašəm at vahištəm yazamaidē, hiiat sraēštəm, hiiat spəntəm aməšəm, hiiat raocōŋhuuat, hiiat vīspā vohū.
(= Y 37.5:) vohucā manō yazamaidē, vohucā xšaϑrəm, vaŋuhīmcā daēnąm, vaŋuhīmcā fsəratūm, vaŋuhīmcā ārmaitīm.
(= Y 37.6:) yeŋhē hātąm āat yesnē paitī, vaŋhō mazdā̊ ahurō vaēϑā ašāt hacā, yā̊ŋhąmcā tąscā tā̊scā yazamaide.
daδuuā̊ŋhəm ahurəm mazdąm yazamaide. aməšā spəntā huxšaϑrā huδā̊ŋhō yazamaide.
asniia ašauuana ašahe ratauuō yazamaide. hāuuanīm ašauuanəm ašahe ratūm yazamaide. sāuuaŋhaēm vīsīmca ašauuanəm ašahe ratūm yazamaide. miϑrəm vouru.gaoiiaoitīm hazaŋra.gaošəm baēuuarə.cašmanəm aoxtō.nāmanəm yazatəm yazamaide. rāma xᵛāstrəm yazamaide.
rapiϑβinəm ašauuanəm ašahe ratūm yazamaide. frādat.fšāum zantuməmca ašauuanəm ašahe ratūm yazamaide. ašəm vahištəm ātrəmca ahurahe mazdā̊ puϑrəm yazamaide.
uzaiieirinəm ašauuanəm ašahe ratūm yazamaide. frādat.vīrəm dāxiiuməmca ašauuanəm ašahe ratūm yazamaide. bərəzantəm ahurəm xšaϑrīm xšaētəm apąm napātəm auruuat.aspəm yazamaide; apəmca mazdaδātąm ašaonīm yazamaide.
aiβisrūϑriməm aibigāim ašauuanəm ašahe ratūm yazamaide. frādat.vīspąm.hujiiāitīm zaraϑuštrōtəməmca ašauuanəm ašahe ratūm yazamaide. ašāunąm vaŋuhīš sūrā̊ spəntā̊ frauuašaiiō yazamaide; γnā̊sca vīrō.vąϑβā̊ yazamaide; yāiriiąmca hušitīm yazamaide; aməmca hutaštəm huraoδəm yazamaide; vərəϑraγnəmca ahuraδātəm yazamaide; vanaintīmca uparatātəm yazamaide.
ušahinəm ašauuanəm ašahe ratūm yazamaide. bərəjīm nmānīmca ašauuanəm ašahe ratūm yazamaide. sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide. rašnūm razištəm yazamaide; arštātəmca frādat.gaēϑąm varədat.gaēϑąm yazamaide.
māhiia ašauuana ašahe ratauuō yazamaide. antarəmā̊ŋhəm ašauuanəm ašahe ratūm yazamaide. pərənō.mā̊ŋhəm vīšaptaϑəm ašauuanəm ašahe ratūm yazamaide.
yāiriia ašauuana ašahe ratauuō yazamaide. maiδiiōizarəmaēm ašauuanəm ašahe ratūm yazamaide. maiδiiōišəməm ašauuanəm ašahe ratūm yazamaide. paitišhahīm ašauuanəm ašahe ratūm yazamaide. aiiāϑriməm fraouruuaēštriməm varšniharštəm ašauuanəm ašahe ratūm yazamaide. maiδiiāirīm ašauuanəm ašahe ratūm yazamaide. hamaspaϑmaēdaēm ašauuanəm ašahe ratūm yazamaide. sarəδa ašauuana ašahe ratauuō yazamaide.
vīspe ašahe ratauuō yazamaide, yōi hənti ašahe ratauuō ϑraiiasca ϑrisąsca nazdišta pairišhāuuanaiiō, yōi hənti ašahe yat vahištahe mazdō.frasāsta zaraϑuštrō.fraoxta.
ahura.miϑra bərəzanta aiϑiiajaŋha ašauuana yazamaide, strǝ̄ušca mā̊ŋhəmca huuarəca, uruuarāhu paiti barəsmaniiāhu miϑrəm vīspanąm daxiiunąm daŋhupaitīm yazamaide.
vohu manō amǝšǝm spǝntǝm yazamaide. tištrīm stārǝm raēuuantəm xᵛarənaŋuhantəm yazamaide.
ϑβąm ātrəm ahurahe mazdā̊ puϑrəm ašauuanəm ašahe ratūm yazamaide, mat vīspaēibiiō ātərəbiiō. āpō vaŋuhīš vahištā̊ mazdaδātā̊ ašaonīš yazamaide. vīspā̊ āpō mazdaδātā̊ ašaonīš yazamaide. vīspā̊ uruuarā̊ mazdaδātā̊ ašaonīš yazamaide.
mąϑrəm spəntəm ašxᵛarənaŋhəm yazamaide dātəm vīdōiiūm yazamaide. dātəm zaraϑuštri yazamaide. darəγąm upaiianąm yazamaide. daēnąm vaŋuhīm māzdaiiasnīm yazamaide.
gairīm ušidarənəm mazdaδātəm ašaxᵛāϑrəm yazatəm yazamaide. vīspā̊ garaiiō ašaxᵛāϑrā̊ pouru.xᵛāϑrā̊ mazdaδāta ašauuana ašahe ratauuō yazamaide. uγrəm kauuaēm xᵛarənō mazdaδātəm yazamaide. uγrəm axᵛarətəm xᵛarənō mazdaδātəm yazamaide. ašīm vaŋuhīm yazamaide. xšōiϑnīm bərəzaitīm amauuaitīm huraoδąm xᵛāparąm xᵛarənō mazdaδātəm yazamaide. sauuō mazdaδātəm yazamaide.
dahmąm vaŋuhīm āfritīm yazamaide; dahməmca narəm ašauuanəm yazamaide. uγrəm taxməm dāmōiš upamanəm yazatəm yazamaide.
imā̊ apasca zəmasca uruuarā̊sca yazamaide. imā̊ asā̊sca šōiϑrā̊sca gaoiiaoitīšca maēϑaniiā̊sca auuō.xᵛarənā̊sca yazamaide; iməmca šōiϑrahe paitīm yazamaide yim ahurəm mazdąm.
ratauuō vīspe mazišta yazamaide, aiiara asniia māhiia yāiriia sarəδa
hauruuata amərətāta yazamaide gāuš hudā̊ yazamaide sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide
haoməmca para.haoməmca yazamaide zaraϑuštrahe spitāmahe iδa ašaonō ašīmca frauuašīmca yazamaide aēsmąsca baoiδīmca yazamaide ϑβąm ātrəm ahurahe mazdā̊ puϑrəm ašauuanəm ašahe ratūm yazamaide
ašāunąm vaŋuhīš sūrā̊ spəntā̊ frauuašaiiō yazamaide
vīspe ašauuanō yazata yazamaide vīspe ašahe ratauuō yazamaide hāuuanīm paiti ratūm sāuuaŋhaēm vīsīmca paiti ratūm ratauuō vīspe mazišta paiti ratūm
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
ašəm vohū vahištəm astī uštā astī uštā ahmāi hiiat ašāi vahištāi ašəm (3×)
ašaiia daδąmi xᵛarəϑəm miiazdəm hauruuata amərətāta gāuš hudā̊ xšnūmaine ahurahe mazdā̊ aməšanąm spəntanąm xšnūmaine sraošahe ašiiehe ašiuuatō vərəϑrājanō frādat.gaēϑahe
ašaiia daδąmi haoməmca para.haoməmca xšnūmaine zaraϑuštrahe spitāmahe ašaonō frauuašǝ̄e ašaiia daδąmi aēsma baoiδi xšnūmaine tauua āϑrō ahurahe mazdā̊ puϑra
ašaiia daδąmi haoma xšnūmaine aiβiiō vaŋuhibiiō apąm vaŋuhīnąm mazdaδātanąm ašaiia daδąmi āpəm haomiiąm ašaiia daδąmi gąm jīuuiiąm ašaiia daδąmi uruuarąm haδānaēpatąm ašaiia uzdātąm xšnūmaine apąm mazdaδātanąm
ašaiia daδąmi imat barəsma haδa.zaoϑrəm haδa.aiβiiā̊ŋhanəm ašaiia frastarətəm xšnūmaine aməšanąm spəntanąm ašaiia daδąmi vāca humata hūxta huuaršta ašaiia daδąmi gāϑanąmca sraoϑrəm ašaiia daδąmi huuarštā̊ mąϑrā̊ ašaiia daδąmi imąm aŋhuiiąmca ašaiiąmca raϑβąmca ratufritīmca xšnūmaine yazatanąm ašaonąm mainiiauuanąm gaēϑiianąm xšnūmaine hauuaheca urunō
ašaiia daδąmi asniiaēibiiō ašahe ratubiiō hāuuanǝ̄e ašaone ašahe raϑβe ašaiia daδąmi sāuuaŋhǝ̄e vīsiiāica ašaone ašahe raϑβe ašaiia daδąmi miϑrahe vouru.gaoiiaotōiš hazaŋrō.gaošahe baēuuarə.cašmanō aoxtō.nāmanō yazatahe rāmanō xᵛāstrahe
ašaiia daδąmi rapiϑβināi ašaone ašahe raϑβe ašaiia daδąmi frādat.fšauue zantumāica ašaone ašahe raϑβe ašaiia daδąmi ašahe vahištahe āϑrasca ahurahe mazdā̊
ašaiia daδąmi uzaiieirināi ašaone ašahe raϑβe ašaiia daδąmi frādat.vīrāi dāxiiumāica ašaone ašahe raϑβe ašaiia daδąmi bərəzatō ahurahe nafəδrō apąm apasca mazdaδātaiiā̊
ašaiia daδąmi aiβisrūϑrimāi aibigaiiāi ašaone ašahe raϑβe ašaiia daδąmi frādat.vīspąm.hujiiātǝ̄e zaraϑuštrōtəmāica ašaone ašahe raϑβe ašaiia daδąmi ašāunąm frauuašinąm γənąnąmca vīrō.vąϑβanąm yāiriiaiiā̊sca hušitōiš amaheca hutāštahe huraoδahe vərəϑraγnaheca ahuraδātahe vanaintiiā̊sca uparatātō
ašaiia daδąmi ušahināi ašaone ašahe raϑβe ašaiia daδąmi bərəjiiāi nmāniiāica ašaone ašahe raϑβe ašaiia daδąmi sraošahe ašiiehe ašiuuatō vərəϑrājanō frādat.gaēϑahe rašnaoš razištahe arštātasca frādat.gaēϑaiiā̊ varədat.gaēϑaiiā̊
ašaiia daδąmi māhiiaēibiiō ašahe ratubiiō antarəmā̊ŋhāi ašaone ašahe raϑβe ašaiia daδąmi pərənō.mā̊ŋhāi vīšaptaϑāica ašaone ašahe raϑβe
ašaiia daδąmi yāiriiaēibiiō ašahe ratubiiō maiδiiōizarəmaiiāi ašaone ašahe raϑβe ašaiia daδąmi maiδiiōišəmāi ašaone ašahe raϑβe ašaiia daδąmi paitišhahiiāi ašaone ašahe raϑβe ašaiia daδąmi aiiāϑrimāi fraouruuaēštrimāi varšniharštāica ašaone ašahe raϑβe ašaiia daδąmi maiδiiāiriiāi ašaone ašahe raϑβe ašaiia daδąmi hamaspaϑmaēdaiiāi ašaone ašahe raϑβe ašaiia daδąmi sarəδaēibiiō ašahe ratubiiō
ašaiia daδąmi vīspaēibiiō aēibiiō ratubiiō yōi hənti ašahe ratauuō ϑraiiasca ϑrisąsca nazdišta pairišhāuuanaiiō yōi hənti ašahe yat vahištahe mazdō.frasāsta zaraϑuštrō.fraoxta
ašaiia daδąmi ahuraēibiia miϑraēibiia bərəzanbiia aiϑiiajaŋhaēibiia ašauuanaēibiia stārąmca spəntō.mainiiauuanąm dāmanąm tištriieheca stārō raēuuatō xᵛarənaŋuhatō mā̊ŋhaheca gaociϑrahe huuarəca xšaētahe auruuat.aspahe dōiϑrahe ahurahe mazdā̊ miϑrahe daxiiunąm daŋhupatōiš
ašaiia daδąmi vaŋhauue manaŋhe ašaiia daδąmi tištriiehe stārō raēuuatō xᵛarənaŋuhatō
ašaiia daδąmi tauua āϑrō ahurahe mazdā̊ puϑra mat vīspaēibiiō ātərəbiiō ašaiia daδąmi aiβiiō vaŋuhibiiō vīspanąmca apąm mazdaδātanąm vīspanąmca uruuaranąm mazdaδātanąm
ašaiia daδąmi mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš
ašaiia daδąmi garōiš ušidarənahe mazdaδātahe ašaxᵛāϑrahe vīspaēšąmca gairinąm ašaxᵛāϑranąm pouru.xᵛāϑranąm mazdaδātanąm kāuuaiieheca xᵛarənaŋhō mazdaδātahe axᵛarətaheca xᵛarənaŋhō mazdaδātahe ašaiia daδąmi ašōiš vaŋhuiiā̊ cistōiš vaŋhuiiā̊ ərəϑǝ̄ vaŋhuiiā̊ rasąstātō vaŋhuiiā̊ xᵛarənaŋhō sauuaŋhō mazdaδātahe
ašaiia daδąmi dahmaiiā̊ vaŋhuiiā̊ āfritōiš dahmaheca narš ašaonō uγraheca taxmahe dāmōiš upamanahe yazatahe
ašaiia daδąmi ā̊ŋhąm asaŋhąmca šōiϑranąmca gaoiiaoitinąmca maēϑananąmca auuō.xᵛarənanąmca apąmca zəmąmca uruuaranąmca aŋhā̊sca zəmō auuaŋheca ašnō vātaheca ašaonō strąm mā̊ŋhō hūrō anaγranąm raocaŋhąm xᵛaδātanąm vīspanąmca spəntahe mainiiǝ̄uš dāmanąm ašaonąm ašaoninąmca ašahe raϑβąm
ašaiia daδąmi raϑβō bərəzatō yō ašahe raϑβąm aiiaranąmca asniianąmca māhiianąmca yāiriianąmca sarəδanąmca yōi hənti ašahe ratauuō hāuuanōiš raϑβō
ašaiia daδąmi xᵛarəϑəm miiazdəm hauruuata amərətāta gāuš hudā̊ xšnūmaine sraošahe ašiiehe taxmahe tanumąϑrahe darši.draoš āhūiriiehe aoxtō.nāmanō yazatahe
ašaiia daδąmi haoməmca para.haoməmca xšnūmaine zaraϑuštrahe spitāmahe ašaonō frauuašǝ̄e aoxtō.nāmanō yazatahe ašaiia daδąmi aēsma baoiδi xšnūmaine tauua āϑrō ahurahe mazdā̊ puϑra aoxtō.nāmanō yazatahe
ašaiia daδąmi xᵛarəϑəm miiazdəm hauruuata amərətāta gāuš hudā̊ xšnūmaine sraošahe ašiiehe taxmahe tanumąϑrahe darši.draoš āhūiriiehe aoxtō.nāmanō yazatahe ašaiia daδąmi haoməmca para.haoməmca xšnūmaine zaraϑuštrahe spitāmahe ašaonō frauuašǝ̄e aoxtō.nāmanō yazatahe ašaiia daδąmi aēsma baoiδi xšnūmaine tauua āϑrō ahurahe mazdā̊ puϑra aoxtō.nāmanō yazatahe
ašaiia daδąmi ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm
ašaiia daδąmi vīspaēibiiō ašahe ratubiiō ašaiia daδąmi vīspaēibiiō vaŋhuδābiiō yazataēibiiō mainiiaoibiiascā gaēϑiiaēibiiascā yōi hənti yasniiāca vahmiiāca ašāt haca yat vahištāt
ašaiia nō paitī jamiiāt yehiiā sauuā išā̊ntī rādaŋhō ϑβōi staotarascā mąϑranascā ahura.mazdā aogəmadaēcā usmahicā vīsāmadaēcā hiiat mīždəm mauuaēϑəm fradadāϑā daēnābiiō mazdā ahurā
ϑβōi staotarascā mąϑranascā ahura.mazdā aogəmadaēcā usmahicā vīsāmadaēcā hiiat mīždəm mauuaēϑəm fradadāϑā daēnābiiō mazdā ahurā
ahiiā huuō nǝ̄ dāidī ahmāicā ahuiiē manaxiiāica tat ahiiā yā tat upā jamiiāmā tauuācā sarəm ašaxiiācā vīspāi yauuē
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋho šiiaoϑananąm aŋhǝ̄uš mazdāi xšaϑrəmcā ahurāi ā yim drigubiiō dadat vāstārəm (2×)
ahunəm vairīm yazamaide aršuxδəm vācim yazamaide dahmąm vaŋuhīm āfritīm yazamaide uγrəm taxməm dāmōiš upamanəm yazatəm yazamaide hauruuata amərətāta yazamaide gāuš hudā̊ yazamaide haoməmca para.haoməmca yazamaide aēsmąsca baoiδīmca yazamaide frasasti dahmaiiā̊ vaŋhuiiā̊ āfritōiš
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
ašəm vohū vahištəm astī uštā astī uštā ahmāi hiiat ašāi vahištāi ašəm (3×)
ašaiia daδąmi xᵛarəϑəm miiazdəm hauruuata amərətāta gāuš hudā̊ haoməmca para.haoməmca aēsmąsca baoiδīmca frasasti ahurahe mazdā̊ ahunahe vairiiehe aršuxδahe vāxš dahmaiiā̊ vaŋhuiiā̊ āfritōiš uγrāi dāmōiš upamanāi haomaheca mąϑraheca ašaonaēca zaraϑuštrahe ašaiia nō paiti jamiiāt
xᵛarata narō aētəm miiazdəm yōi dim haŋhāna ašāca frǝ̄rətica
aməša spənta daēne māzdaiiasne vaŋhauuasca vaŋuhīšca zaoϑrā̊sca yō aēšuua mazdaiiasnaēšuua mazdaiiasnō aojanō ašahe rāϑma jīštaiiamnō yāϑβa gaēϑā̊ ašahe mərəγənte auui tū dim disiiata yā̊ apasca uruuarā̊sca zaoϑrā̊sca
yasca aētaēšąm mazdaiiasnanąm pərənāiiunąm aiβi.zūzuiianąm imą vacō nōit vīsaiti framrūite aētąm ā yātumanahe jasaiti
ašəm vohū vahištəm astī uštā astī uštā ahmāi hiiat ašāi vahištāi ašəm (3×)
ašəm vohū vahištəm astī uštā astī uštā ahmāi hiiat ašāi vahištāi ašəm (4×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋho šiiaoϑananąm aŋhǝ̄uš mazdāi xšaϑrəmcā ahurāi ā yim drigubiiō dadat vāstārəm (2×)
vasasca tū ahura mazda uštāca xšaēša hauuanąm dāmanąm vasō āpō vasō uruuarā̊ vasō vīspa vohū ašaciϑra xšaiiamnəm ašauuanəm dāiiata axšaiiamnəm druuantəm
vasō.xšaϑrō hiiāt ašauua auuasō.xšaϑrō hiiāt druuā̊ gatō hamistō nižbərətō haca spəntahe mainiiǝ̄uš dāmabiiō varatō auuasō.xšaϑrō
haxšaiia azəmcit yō zaraϑuštrō fratəmą nmānanąmca vīsąmca zantunąmca daxiiunąmca aŋhā̊ daēnaiiā̊ anumataiiaēca anuxtaiiaēca anuuarštaiiaēca yā āhūiriš zaraϑuštriš
rauuasca xᵛāϑrəmca āfrīnāmi vīspaiiā̊ ašaonō stōiš ązasca dužāϑrəmca āfrīnāmi vīspaiiā̊ druuatō stōiš
ašəm vohū vahištəm astī uštā astī uštā ahmāi hiiat ašāi vahištāi ašəm (3×)
haomahe ašauuazaŋhō xšnaoϑra yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
hāuuanīm ā ratūm ā haomō upāit zaraϑuštrəm ātrəm pairi.yaoždaϑəntəm gāϑā̊sca srāuuaiiantəm ā dim pərəsat zaraϑuštrō kō narə ahī
miϑrō.ziiāt zaraϑuštrǝm yim azəm vīspahe aŋhǝ̄uš astuuatō sraēštəm dādarəsa huuahe gaiiehe huuanuuatō aməšahe amǝrǝza gaiiehe stūna
āat mē aēm paitiiaoxta haomō ašauua dūraošō azəm ahmi zaraϑuštra haomō ašauua dūraošō ā mąm yāsaŋuha spitama frā mąm hunuuaŋuha huuarətǝ̄e aoi mąm staomaine stūiδi yaϑa mā aparacit saošiiantō stauuąn
āat aoxta zaraϑuštrō nəmō haomāi kasə ϑβąm paoiriiō haoma mašiiō astuuaiϑiiāi hunūta gaēϑiiāi kā ahmāi ašiš ərənāuui cit ahmāi jasat āiiaptəm
āat mē aēm paitiiaoxta haomō ašauua dūraošō vīuuaŋhā̊ mąm paoiriiō mašiiō astuuaiϑiiāi hunūta gaēϑiiāi hā ahmāi ašiš ərənāuui tat ahmāi jasat āiiaptəm yat hē puϑrō us.zaiiata yō yimō xšaētō huuąϑβō xᵛarənaŋuhastəmō zātanąm huuarə.darəsō mašiiānąm yat kərənaot aŋhe xšaϑrāδa amaršanta pasu.vīra aŋhaošəmne āpa.uruuaire xᵛairiiąn xᵛarəϑəm ajiiamnəm
yimahe xšaϑre auruuahe nōit aotəm ā̊ŋha nōit garəməm nōit zauruua ā̊ŋha nōit mərəϑiiuš nōit araskō daēuuō.dātō panca.dasa fracarōiϑe pita puϑrasca raoδaēšuua katarascit yauuata xšaiiōit huuąϑβō yimō vīuuaŋuhatō puϑrō
kasə ϑβąm bitiiō haoma mašiiō astuuaiϑiiāi hunūta gaēϑiiāi kā ahmāi ašiš ərənāuui cit ahmāi jasat āiiaptəm
āat mē aēm paitiiaoxta haomō ašauua dūraošō āϑβiiō mąm bitiiō mašiiō astuuaiϑiiāi hunūta gaēϑiiāi hā ahmāi ašiš ərənāuui tat ahmāi jasat āiiaptəm yat hē puϑrō us.zaiiata vīsō sūraiiā̊ ϑraētaonō
yō janat ažīm dahākəm ϑri.zafanəm ϑri.kamərəδəm xšuuaš.ašīm hazaŋrā.yaoxštīm aš.aojaŋhəm daēuuīm drujəm aγəm gaēϑāuuiiō druuantəm yąm aš.aojastəmąm drujəm fraca kərəntat aŋrō mainiiuš aoi yąm astuuaitīm gaēϑąm mahrkāi ašahe gaēϑanąm kō ϑβąm yim ahurǝm mazdąm
kasə ϑβąm ϑritiiō haoma mašiiō astuuaiϑiiāi hunūta gaēϑiiāi kā ahmāi ašiš ərənāuui cit ahmāi jasat āiiaptəm
āat mē aēm paitiiaoxta haomō ašauua dūraošō ϑritō sāmanąm səuuištō ϑritiiō mąm mašiiō astuuaiϑiiāi hunūta gaēϑiiāi hā ahmāi ašiš ərənāuui tat ahmāi jasat āiiaptəm yat hē puϑra us.zaiiōiϑe uruuāxšaiiō kərəsāspasca tkaēšō aniiō dātō.rāzō āat aniiō uparō.kairiiō yauua gaēsuš gaδauuarō
yō janat ažīm sruuarəm yim aspō.garəm nərə.garəm yim vīšauuantəm zairitəm yim upairi vīš araoδat ārštiiō.barəza zairitəm yim upairi kərəsāspō aiiaŋha pitūm pacata ā rapiϑβinəm zruuānəm tafsatca hō mairiiō xᵛīsatca frąš aiiaŋhō frasparat yaešiiantīm āpəm parā̊ŋhāt parąš tarštō apatacat naire.manā̊ kərəsāspō
kasə ϑβąm tūiriiō haoma mašiiō astuuaiϑiiāi hunūta gaēϑiiāi kā ahmāi ašiš ərənāuui cit ahmāi jasat āiiaptəm
āat mē aēm paitiiaoxta haomō ašauua dūraošō pourušaspō mąm tūiriiō mašiiō astuuaiϑiiāi hunūta gaēϑiiāi hā ahmāi ašiš ərənāuui tat ahmāi jasat āiiaptəm yat hē tūm us.zaiiaŋha tūm ərəzuuō zaraϑuštra nmānahe pourušaspahe vīdaēuuō ahura.tkaēšō
srūtō airiiene vaējahe tūm paoiriiō zaraϑuštra ahunəm vairīm frasrāuuaiiō vībərəϑβantəm āxtūirīm aparəm xraoždiiehiia frasrūiti
tūm zəmargūrō ākərənauuō vīspe daēuua zaraϑuštra yōi para ahmāt vīrō.raoδa apataiiən paiti āiia zəmā yō aojištō yō tancištō yō ϑβaxšištō yō āsištō yō as vərəϑrająstəmō abauuat mainiuuā̊ dāmąn
āat aoxta zaraϑuštrō nəmō haomāi vaŋhuš haomō huδātō haomō aršdātō vaŋhuš dātō baēšaziiō hukərəfš huuarəš vərəϑrajā̊ zairi.gaonō nąmiiąsuš yaϑa xᵛarənte vahištō urunaēca pāϑmainiiōtəmō
nī tē zāire maδəm mruiiē nī aməm nī vərəϑraγnəm nī dasuuarə nī baēšazəm nī fradaϑəm nī varədaϑəm nī aojō vīspō.tanūm nī mastīm vīspō.paēsaŋhəm nī tat yaϑa gaēϑāhuua vasō.xšaϑrō fracarāne tbaēšō.tauruuā̊ drujəm.vanō
nī tat yaϑa tauruuaiieni vīspanąm tbišuuatąm tbaēšā̊ daēuuanąm mašiiānąmca yāϑβąm pairikanąmca sāϑrąm kaoiiąm karafnąmca mairiianąmca bizangranąm ašəmaoγanąmca bizangranąm vəhrkanąmca caϑβarə.zangranąm haēnaiiā̊sca pərəϑu.ainikaiiā̊ dauuąiϑiiā̊ patąiϑiiā̊
iməm ϑβąm paoirīm yānəm haoma jaiδiiemi dūraoša vahištəm ahūm ašaonąm raocaŋhəm vīspō.xᵛāϑrəm iməm ϑβąm bitīm yānəm haoma jaiδiiemi dūraoša druuatātəm aŋhā̊se tanuuō iməm ϑβąm ϑritīm yānəm haoma jaiδiiemi dūraoša darəγō.jītīm uštānahe
iməm ϑβąm tūirīm yānəm haoma jaiδiiemi dūraoša yaϑa aēšō amauuā̊ ϑrąfəδō fraxštāne zəmā paiti tbaēšō.tauruuā̊ drujəm.vanō iməm ϑβąm puxδəm yānəm haoma jaiδiiemi dūraoša yaϑa vərəϑrajā̊ vanat.pəšanō fraxštāne zəmā paiti tbaēšō.tauruuā̊ drujəm.vanō
iməm ϑβąm xštūm yānəm haoma jaiδiiemi dūraoša pauruua tāiiūm pauruua gaδəm pauruua vəhrkəm būiδiiōimaiδe mā ciš pauruuō būiδiiaēta nō vīspe pauruua būiδiiōimaiδe
haomō aēibiš yōi auruuantō hita taxšənte arənāum zāuuarə aojā̊sca baxšaiti haomō āzīzanāitibiš daδāiti xšaētō.puϑrīm uta ašauua.frazaintīm haomō taēcit yōi kataiiō naskō.frasā̊ŋhō ā̊ŋhənte spānō mastīmca baxšaiti
haomō tā̊scit yā̊ kainīnō ā̊ŋhaire darəγəm aγruuō haiϑīm rāδəmca baxšaiti mošu jaiδiiamnō huxratuš
haomō təmcit yim kərəsānīm apa.xšaϑrəm nišāδaiiat yō raosta xšaϑrō.kāmiia yō dauuata nōit mē apąm āϑrauua aiβištiš vərəiδiiē daŋhauua carāt hō vīspe vərəiδinąm vanāt nī vīspe vərəiδinąm janāt
ušta tē yō xᵛā aojaŋha vasō.xšaϑrō ahi haoma ušta tē apiuuatahe pouru vacąm ərəžuxδanąm ušta tē nōit pairi.frāsa ərəžuxδəm pərəsahe vācim
frā tē mazdā̊ barat pauruuanīm aiβiiā̊ŋhanəm stəhrpaēsaŋhəm mainiiu.tāštəm vaŋuhīm daēnąm māzdaiiasnīm āat aŋhe ahi aiβiiāstō barәšnuš paiti gairinąm drājaŋhe aiβiδāitīšca grauuasca mąϑrahe
haoma nmānō.paite vīspaite zantupaite daŋhupaite spanaŋha vaēδiiā.paite amāica ϑβā vərəϑraγnāica māuuōiia upa.mruiiē tanuiiē ϑrimāica yat pouru.baoxšnahe
vī nō tbišuuatąm tbaēšǝ̄bīš vī manō bara gramǝntąm yō cišca ahmi nmāne yō aŋhe vīsi yō ahmi zantuuō yō aŋhe daŋhuuō aēnaŋhā̊ asti mašiiō gəuruuaiia hē pāδauue zāuuarə pairi šē uši vərənūiδi skəndǝm šē manō kərənūiδi
mā zbaraϑaēibiia fratuiiā̊ mā gauuaēibiia aiβi.tūtuiiā̊ mā ząm vaēnōit ašibiia mā gąm vaēnōit ašibiia yō aēnaŋhaiti nō manō yō aēnaŋhaiti nō kəhrpəm
paiti ažōiš zairitahe simahe vīšō.vaēpahe kəhrpəm nāšəmnāi ašaone haoma zāire vadarə jaiδi paiti gaδahe vīuuarəzdauuatō xruuīšiiatō zazarānō kəhrpəm nāšəmnāi ašaone haoma zāire vadarə jaiδi
paiti mašiiehe druuatō sāstarš aiβi.vōiždaiiantahe kamərəδəm kəhrpəm nāšəmnāi ašaone haoma zāire vadarə jaiδi paiti ašəmaoγahe anašaonō ahūm.mərəcō aŋhā̊ daēnaiiā̊ mąs vaca daϑānahe nōit šiiaoϑnāiš apaiiantahe kəhrpəm nāšəmnāi ašaone haoma zāire vadarə jaiδi
paiti jahikaiiāi yātumaitiiāi maoδanō.kairiiāi upaštā.bairiiāi yeŋhe frafrauuaiti manō yaϑa aβrəm vātō.šūtəm kəhrpəm nāšəmnāi ašaone haoma zāire vadarə jaiδi yat hē kəhrpəm nāšəmnāi ašaone haoma zāire vadarə jaiδi
viš apąm iδa patәntu vī daēuuā̊ŋhō vī daēuuaiiō vaŋhuš sraošō mitaiiatu ašiš vaŋuhi iδa miϑnatu ašiš vaŋuhi rāmiiat iδa upa imat nmānəm yat āhūiri yat haomahe ašauuazaŋhō
fratarəmcit tē hauuanəm vaca upa.staomi huxratuuō yō ąsuš hangǝuruuaiieiti uparəmcit tē hauuanəm vaca upa.staomi huxratuuō yahmi niγne narš aojaŋha
staomi maēγəmca vārəmca yā tē kəhrpəm vaxšaiiatō baršnuš paiti gairinąm staomi garaiiō bərəzantō yaϑra haoma urūruδuša
staomi ząm pərəϑβīm paϑanąm vərəziiaŋhuuąm xᵛāparąm barəϑrīm tē haoma ašāum staomi zəmō yaϑa raoδahe hubaoiδiš auruuō carānəm uta mazdā̊ huruϑma haoma raose gara paiti uta frāδaēša višpaϑa haiϑīmca ašahe xā̊ ahi
varəδaiiaŋuha mana vaca vīspǝ̄sca paiti varǝšajīš vīspǝ̄sca paiti frasparəγē vīspǝ̄sca paiti frauuāxšǝ̄ (2×)
haomō uxšiieiti stauuanō aϑa nā yō dim staoiti vərəϑrająstarō bauuaiti nitəmacit haoma.hūitiš nitəmacit haoma.stūitiš nitəmacit haoma.xᵛarəitiš hazaŋraγniiāi asti daēuuanąm
nasiieiti haϑra frākərəsta ahmat haca nmānāt āhitiš yaϑra bāδa upāzaiti yaϑra bāδa upastaoiti haomahe baēšaziiehe ciϑrəm dasuuarə baēšazəm ahe vīse uta maēϑanəm
vīspe zī aniiē maδā̊ŋhō aēšma hacinte xruuī.druuō āat hō yō haomahe maδō aša hacaite uruuāsmana rənjaiti haomahe maδō yō yaϑa puϑrəm taurunəm haoməm vandaēta mašiiō frā ābiiō tanubiiō haomō vīsāite baēšazāi
haoma dazdi mē baēšazanąm yābiiō ahi baēšazaδā̊ haoma dazdi mē vārǝϑraγninąm yābiiō ahi vərəϑra.tauruuā̊ frā tē vīsāi uruuaϑō staota uruuaϑəm staotārəm vaŋhaŋhəm daδō aoxta ahurō mazdā̊ yaϑa ašəm yat vahištəm
auruuantəm ϑβā dāmiδātəm baγō tatašat huuāpā̊ auruuantəm ϑβā dāmiδātəm baγō nidaϑat huuāpā̊ haraiϑiiō paiti barəzaiiā̊
āat ϑβā aϑra spənta fradaxšta mərəγa vīžuuanca vībarən auui iškata upāiri.saēna auui staēra starō.sāra auui kusrāδa kusrō.patāδa auui paβrāna višpaϑa auui spita.gaona gairi
āat āhuua pauruuatāhuua pouru.sarəδō vīraoδahe haomō gaoma zairi.gaonō ā tē baēšaza irīraϑarə vaŋhǝ̄uš manaŋhō maiiābiiō āat mē ahe duš.saŋhahe parāca vaēpaiia manō āat ahe manō manō yō mē duš.saŋhō hištaite
nəmō haomāi yat kərənaoiti driγaoš hauuat.masō manō yaϑa raēuuastəmahecit nəmō haomāi yat kərənaoiti driγaoš hauuat.masō manō yat usnąm aēiti vaēδiia pouru.narəm tūm kərənūši spainiiaŋhem cistiuuastarəm yasə tē bāδa haoma zāire gauua iristahe baxšaite aršuxδanąm
mā mē yaϑa gāuš drafšō āsitō vārəm acaire fraša fraiiantu tē maδō vərəziiaŋuhā̊ŋhō jasəntu pairi tē haoma ašāum ašauuāzō daδąmi imam tanūm yā mē vaēnaite huraoδa
auuaŋhǝrǝzāmi janiiaoš ūnąm mairiiaiiā̊ əuuītō.xarəδaiiā̊ yā mainiieinti dauuaiieinti āϑrauuanəmca haoməmca hā yā dapta apanasiieiti yā tat yat haomahe draonō nigā̊ŋhənti nišhaδaiti nōit tąm āϑrauuō.puϑrīm naēδa dasti hupuϑrīm
pancanąm ahmi pancanąm nōit ahmi humatahe ahmi dušmatahe nōit ahmi hūxtahe ahmi dužūxtahe nōit ahmi huuarštahe ahmi dužuuarštahe nōit ahmi sraošahe ahmi asruštōiš nōit ahmi ašaonō ahmi druuatō nōit ahmi atcit ahmāt yaϑa apəməm maniuuā̊ aŋhat niuuāitiš
āat aoxta zaraϑuštrō nəmō haomāi mazdaδātāi vaŋhuš haomō mazdaδātō nəmō haomāi vīspe haoma upastaomi yatcit baršnušuua gairinąm yatcit jąfnušuua raonąm yaēcit ązahu dərətā̊ŋhō jaininąm upadarəzāhu ərəzataēna haca tašta zaranaēnəm aoi taxše mā tē nīre zəmi paiti iϑa raēuuantō arəjahe
imā̊sə tē haoma gāϑā̊ imā̊ hənti staomāiiō imā̊ hənti cīcašānā̊ ime hənti aršuxδa vācō iϑa nā yō dim staoiti dāsmainiš vārəϑraγniš paiti.bišiš baēšaziia
imā̊sə tūmcit māuuōiia fraša fraiiantu tē maδō raoxšna fraiiantu tē maδō rənjiiō vazaiti maδō vārəϑraγniš həntəm āstaoite haϑra ana gāϑβiia vaca
gauue nəmō gauue nəmō gauue uxδəm gauue vərəϑrəm gauue xᵛarəϑəm gauue vastrəm gauuē vərəziiātąm tąm nē xᵛarəϑāi fšuiiō
haoməm zāirīm bərəzantəm yazamaide haoməm frāšmīm frādat.gaēϑəm yazamaide haoməm dūraošəm yazamaide vīspe haoma yazamaide zaraϑuštrahe spitāmahe iδa ašaonō ašīmca frauuašīmca yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
ϑrāiiō haiϑīm ašauuanō āfriuuacaŋhō zauuainti gāušca aspasca haomasca gāuš zaotārəm zauuaiti uta buiiā̊ afrazaintiš uta dǝ̄uš.srauuā̊ hacimnō yō mąm xᵛāstąm nōit baxšahe āat mąm tūm fšaonaiiehe nāiriiā̊ vā puϑrahe vā haoiiā̊ vā maršuiiā̊
aspō bāšārəm zauuaiti mā buiiā̊ auruuatąm yūxta mā auruuatąm aiβišasta mā auruuatąm niϑaxta yō mąm zāuuarə nōit jaiδiiehi pourumaiti hanjamaine pouru.naraiiā̊ karšuiiā̊
haomō xᵛāšārəm zauuaiti uta buiiā̊ afrazaintiš uta dǝ̄uš.srauuā̊ hacimnō yō mąm aiβišhutəm dāraiiehi yaϑa tāiiūm pəšō.sārəm nauua ahmi pəšō.sārō azəm yō haomō ašauua dūraošō
us mē pita haomāi draonō frǝ̄rənaot ahurō mazdā̊ ašauua haŋuharəne mat.hizuuō hōiiūmca dōiϑrəm
yō mąm tat draonō zināt vā trəfiiāt vā apa vā yāsāiti yat mē daϑat ahurō mazdā̊ ašauua haŋuharəne mat.hizuuō hōiiūmca dōiϑrəm
nōit ahmi nmāne zānāite āϑrauua naēδa raϑaēštā̊ naēδa vāstriiō fšuiiąs āat ahmi nmāne zaiiā̊nte dahakāca mūrakāca pouru.sarəδa varšnāca
ϑβāšəm ā gǝ̄uš frāϑβərəsō tancištāi haomāi draonō mā ϑβā haomō bandaiiāt yaϑa mairīm bandaiiat yim tūirīm fraŋrasiiānəm maδəme ϑrišuue aŋhā̊ zəmō pairišxᵛaxtəm aiiaŋhahe
āat aoxta zaraϑuštrō nəmō haomāi mazdaδātāi vaŋhuš haomō mazdaδātō nəmō haomāi
yō nō aēuuō at tē uiiē ϑrāiiōidiiāi tūrahe mandāidiiāi xšuuīdəm haptāždiiāi nauua dasme yōi və̄ yaēϑma
pairi tē haoma ašāum ašauuāzō daδąmi imąm tanūm yā mē vaēnaite huraoδa ϑβaxšāi haomāi maδāi hauuaŋuhāi ašauuastāi pairi mē tūmcit daiiā̊ haoma ašauua dūraoša vahištəm ahūm ašaonąm raocaŋhəm vīspō.xᵛāϑrəm
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
anaošahī gaβāzišta gōš yak yazašnǝ i nǝ̄k pāβ kart̰ yazašnǝ i xᵛūb xᵛuršǝ̄δ saošiiōis ahuramazda amǝšāspǝṇdąn bǝ̄-rasāt̰ gurja arǝhe aβazāiiāt̰ īn xšnūmaine mīnō nāβar vīspaešā ardā.frauuaš bǝ̄-rasāδ
nīrang pīrōzgar bāt xᵛarǝh i vǝ̄h.dīn i māzdaiiasnąn rauuā bāt andar haft kǝ̄šuuar nąm.cištīhātar andar kąm bāt. hast šahirastąn andar mumbai šahirastąn pūrī pīrōzī šādī rāmašnī rauuąn. xᵛarǝh i xᵛajastǝ aβzūn bāt aβzūntar bāt xᵛarǝh xᵛajastǝ bāt. īn xšnūmaine mīnō nāuuar vīspaešā ardā frauuaš bǝ̄.rasāt
kirā gāh rōz šahriiārī xᵛīš yazašnǝ kart.hōm darūn yašt.hōm miiazd hamā.rāīnam aiiō.karδahiiā pa ganj i dāδār ahuramazda raiiōmant xᵛarǝhōmant amǝšāspandąn bǝ̄.rasāt. aoj zōr nīrō tagī amāuuandī pīrōjgarī īn xšnūmaine mīnō nāuuar vīspaešā ardā frauuaš bǝ̄.rasāt
ǝž hamā padīraftār bāt ae mārā pānāī.kirdār nēkī.andāxtār anāī patiiār dūr.aβāž.dāštār aiiāft.xᵛāh bāt. kirā dīgar miiazda hazār mart miiazda šāiiam sāxt ae mārā kam.ranjtar āsąntar yaenī kart yak ǝž mā hazār padīraftār bāt.
nąm.cištī anaošah rauuąn rauuąnī hamā ašo frawahr aeδar yāt bāt anaošah rauuąn rauuąnī zarathuštra esfantamān ašo frawahr aeδar yāt bāt framāiiašnǝ hamā anjuman māzdaiiasnī bǝ̄.rasāt. hamā frauuaš ašōąn aiiōkarδahiiā cihārum dahum sī.rōz sāl.rōz ǝž gaiiōmart andā saošiiōs aeδar yāt bāt. hastąn buδąn bǝ̄δąn zāδąn azāδąn ā.dahī uz.dahī dahma nar nārīk aβarnāi purnāi har.ki aβar īn zamīn pairi vǝ̄hdīnī guδārąn šūt hast hamā frauuaš ašōąn aiiōkarδahiiā ǝž gaiiōmart andā saošiiōs aeδar yāt bāt.
ki īn mąn vīs u zand dǝh u rōstā guzaštǝ hǝnd hamā frauuaš ašōąn aiiōkarδahiiā ǝž gaiiōmart andā saošiiōs aeδar yāt bāt. ašauuąn frauuaš cīrąn frauuaš aβar.vīžąn frauuaš pīrōzgarąn frauuaš paoiriiō.tkaešąn frauuaš nabānazdištąn frauuaš i frauuašaiiō hamā aiiōkarδahiiā ǝž gaiiōmart andā saošiiōs aeδar yāt bāt
rauuąn i piδarąn u māδarąn u jadagąn u niiāgąn u frazandąn u peuuandąn u parastārąn u nabānazdištąn frauuaš ašōąn aiiōkarδahiiā ǝž gaiiōmart andā saošiiōs aeδar yāt bāt. hamā aϑaoranąn hamā raϑaeštārąn hamā vāstriiōsąn hamā hutōxšąn hamā frauuaš i ašōąn hamā aiiōkarδahiiā ǝž gaiiōmart andā saošiiōs aeδar yāt bāt. hamā frauuaš ašōąn haft.kǝ̄šuuar.zamīn arǝzah sauuah fradadafša vīdadafša voru.barǝšta voru.zarǝšta xᵛanaras.bāmī kanga.daēž ašauuąn var.i.jamkarδąn ganj.mąϑrąn hamā frauuaš ašauuąn hamā aiiōkarδahiiā ǝž gaiiōmart andā saošiiōs aeδar yāt bāt
gurza xᵛarǝh aβazāiiāt īn xšnūmaine mīnō nāuuar vīspaešā ardā frauuaš bǝ̄.rasāt. nąmcištī anaošah rauuąn rauuąnī hamā ašo frawahr aeδar yāt bāt framāiiašnǝ hamā anjuman māzdaiiasnī bǝ̄.rasāt ham.kǝrfǝ hamā.vǝ̄hąn i haft.kǝ̄šuuar.zamīn bǝ̄.rasāt ǝž hamā gunāh patit pašǝ̄mąn.hom papatit.hom
ašəm vohū vahištəm astī uštā astī uštā ahmāi hiiat̰ ašāi vahištāi ašǝm (4×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
vasasca tū ahura mazda uštāca xšaēša hauuanąm dāmanąm vasō āpō vasō uruuarā̊ vasō vīspa vohū ašaciϑra xšaiiamnəm ašauuanəm dāiiata axšaiiamnəm druuantəm
vasō.xšaϑrō hiiāt ašauua auuasō.xšaϑrō hiiāt druuā̊ gatō hamistō nižbərətō haca spəntahe mainiiǝ̄uš dāmabiiō varatō auuasō.xšaϑrō
haxšaiia azəmcit̰ yō zaraϑuštrō fratəmą nmānanąmca vīsąmca zantunąmca daxiiunąmca aŋhā̊ daēnaiiā̊ anumataiiaēca anuxtaiiaēca anuuarštaiiaēca yā āhūiriš zaraϑuštriš
rauuasca xᵛāϑrəmca āfrīnāmi vīspaiiā̊ ašaonō stōiš ązasca dužāϑrəmca āfrīnāmi vīspaiiā̊ druuatō stōiš
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
frauuarāne mazdaiiasnō zaraϑuštriš vīdaēuuō ahura.tkaēšō hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca raϑβąm aiiaranąmca asniianąmca māhiianąmca yāiriianąmca sarəδanąmca yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
frastuiiē humatōibiiascā hūxtōibiiascā huuarštōibiiascā mąϑβōibiiascā vaxəδβōibiiascā varštuuōibiiascā aibigairiiā daiϑē vīspā humatācā hūxtācā huuarštācā paitiriciiā daiϑē vīspā dušmatācā dužūxtācā dužuuarštācā
fərā vǝ̄ rāhī aməšā spəntā yasnəmcā vahməmcā fərā manaŋhā fərā vacaŋhā fərā šiiaoϑanā fərā aŋhuiiā fərā tanuuascīt xᵛaxiiā̊ uštanəm
staomī ašəm ašəm vohū vahištəm astī uštā astī uštā ahmāi hiiat ašāi vahištāi ašəm
nāismī daēuuō frauuarānē mazdaiiasnō zaraϑuštriš vīdaēuuō ahura.tkaēšō staotā aməšanąm spəntanąm yaštā aməšanąm spəntanąm ahurāi mazdāi vaŋhauuē vohumaitē vīspā vohū cinahmī ašāunē raēuuaitē xᵛarənaŋuhaitē yā zī cīcā vahištā yeŋhē gāuš yeŋhē ašəm yeŋhē raocā̊ yeŋhē raocǝ̄bīš rōiϑβən xᵛāϑrā
spəntąm ārmaitīm vaŋuhīm vərənē hā mōi astū us gǝ̄uš stuiiē tāiiāatcā hazaŋhatcā us mazdaiiasnanąm vīsąm ziiānaiiaēcā vīuuāpatcā
fərā maniiaēibiiō rā̊ŋhē vasǝ̄.yāitīm vasǝ̄.šəitīm yāiš upairī āiia zəmā gaobīš šiientī nəmaŋhā ašāi uzdātā̊ paitī auuat stuiiē nōit ahmāt āziiā̊nīm nōit vīuuāpəm xštā māzdaiiasnīš aoi vīsō nōit astō nōit uštānahē cinmānī
vī daēuuāiš aγāiš auuaŋhūš anarətāiš akō.dābīš sarəm mruiiē hātąm draojištāiš hātąm paošištāiš hātąm auuaŋhutəmāiš vī daēuuāiš vī daēuuauuatbīš vī yātuš vī yātumatbīš vī kahiiācīt hātąm ātarāiš vī manǝ̄bīš vī vacǝ̄bīš vī šiiaoϑanāiš vī ciϑrāiš vī zī anā sarəm mruiiē yaϑa nā drəguuātā rąxšaiiantā
aϑā aϑā cōit ahurō mazdā̊ zaraϑuštrəm aδaxšaiiaētā vīspaēšū fərašnaēšū vīspaēšū hanjamanaēšū yāiš apərəsaētəm mazdā̊scā zaraϑuštrascā
aϑā aϑā cōit̰ zaraϑuštrō daēuuāiš sarəm viiāmruuītā vīspaēšū fərašnaēšū vīspaēšū hanjamanaēšū yāiš apərəsaētəm mazdā̊scā zaraϑuštrascā aϑā azə̄mcīt yō mazdaiiasnō zaraϑuštriš daēuuāiš sarəm vīmruiiē yaϑā anāiš viiāmruuītā yə̄ ašauuā zaraϑuštrō
yāuuaranā āpō yāuuaranā uruuarā̊ yāuuaranā gāuš hudā̊ yāuuaranō ahurō mazdā̊ yǝ̄ gąm dadā yǝ̄ narəm ašauuanəm yāuuaranō as zaraϑuštrō yāuuaranō kauuā vīštāspō yāuuaranā fərašaoštrā jāmāspā yāuuaranō kascīt saošiiantąm haiϑiiāuuarəząm ašāunąm tā varənācā tkaēšācā mazdaiiasnō ahmī
mazdaiiasnō zaraϑuštriš frauuarānē āstūtascā frauuarətascā āstuiiē humatəm manō āstuiiē hūxtəm vacō āstuiiē huuarštəm šiiaoϑanəm
āstuiiē daēnąm vaŋuhīm māzdaiiasnīm fraspāiiaoxəδrąm niδāsnaiϑišəm xᵛaētuuadaϑąm ašaonīm yā hāitinąmcā būšiieintinąmcā mazištācā vahištācā sraēštācā yā āhūiriš zaraϑuštriš ahurāi mazdāi vīspā vohū cinahmī aēšā astī daēnaiiā̊ māzdaiiasnōiš āstūitiš
ahurəm mazdąm āmruiiē nmānahē nmānō.patōiš ratūm ā vīsō vīspatōiš ratūm ā zantǝ̄uš zantupatōiš ratūm ā daŋhǝ̄uš daŋhupatōiš ratūm ā γə̄nąnąm ratūm āmruiiē daēnąm māzdaiiesnīm ašīm vaŋuhīm parə̄ndīm yąmcā bipaitištanąm ašaonīm imąmcā ząm yā nā̊ baraitī
friiehē vāzištahē astōiš ratūm āmruiiē ātrəm ahurahe mazdā̊ ašəϑβōzgatəmą gauuāstriiāuuarštəmą narąm ašāunąm vāstriiehē fšuiiantō ratūm āmruiiē hastəmą ašahe amą raϑaēštā̊ ratūm āmruiiē
mazištāiš vaēdiiāiš daēnaiiā̊ mazdaiiasnōiš aϑaurunō ratūm āmruiiē cašānąscā aēšąmcīt ratūš āmruiiē ratūš āstāiiā aməšąscā spəntą saošiiantascā dąhištą aršuuacastəmą aiβiiāmatəmą ašxrāxᵛanutəmą mazištą amą āmruiiē daēnaiiā̊ māzdaiiasnōiš aϑaurunąscā raϑaēštā̊scā vāstriiąscā fšuiiantō
pairī vǝ̄ aməšā spəntā huxšaϑrā huδā̊ŋhō daδąmi tanuuascīt xᵛaxiiā̊ uštanəm pairī vīspā̊ hujītaiiō
iϑā mainiiū mamanāitē iϑā vaocātarə̄ iϑā vāuuərəzātarə̄
āat yaϑā tū ī ahura mazdā mǝ̄nghācā vaocascā dā̊scā varəšcā yā vohū aϑā tōi dadəmahī aϑā cīšmahī aϑā ϑβā āiš yazamaide aϑā nəmaxiiāmahī aϑā išūidiiāmahī ϑβā mazdā ahurā (2×)
vaŋhǝ̄uš xᵛaētǝ̄uš xᵛaētātā vaŋhǝ̄uš ašahiiā ϑβā pairijasāmaidē vaŋhuiiā̊ fsǝratuuō vaŋhuiiā̊ ārmatōiš
gǝ̄ušcā hudā̊ŋhō gaiiexiiācā maraϑnō ašaonō frauuašīm yazamaide zaraϑuštrahe spitāmahe iδa ašaonō ašīmca frauuašīmca yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
ahunəm vairīm yazamaide ašəm vahištəm sraēštəm aməšəm spəntəm yazamaide fraorǝitīm hāitīm yazamaide fraorǝitīmcā āstaoϑβanəmcā daēnaiiā̊ mazdaiiasnōiš yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
vīsāi vǝ̄ aməšā spəntā staotā zaotā zbātā yaštā framarətā aibijarətā yūšmākəm yasnāica vahmāica yat aməšanąm spəntanąm ahmākəm hauuaŋuhāica ašauuastāica yat saošiiantąm ašaonąm
pairī və̄ aməšā spəntā huxšaϑrā huδā̊ŋhō daδąmi tanuuascīt xᵛaxiiā̊ uštanəm pairī vīspā̊ hujītaiiō
ahmiia zaoϑre barəsmanaēca vīspe ašauuanō yazata āiiese yešti vīspe ašahe ratauuō āiiese yešti hāuuanīm paiti ratūm sāuuaŋhaēm vīsīmca paiti ratūm ratauuō vīspe mazišta paiti ratūm
frauuarāne mazdaiiasnō zaraϑuštriš vīdaēuuō ahura.tkaēšō hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca raϑβąm aiiaranąmca asniianąmca māhiianąmca yāiriianąmca sarəδanąmca yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
sastica vantāca rafnaŋhāca aməšə̄ spəntə̄ vaŋhūš srīrāiš nāmąn āzbaiia frāiieze bərəja vaŋhǝ̄uš ašahe bərəja daēnaiiā̊ vaŋhuiiā̊ māzdaiiasnōiš
yeŋhē mē ašāt hacā vahištəm yesnē paitī vaēdā mazdā̊ ahurō yōi ā̊ŋharəcā hənticā tą yazāi xᵛāiš nāmǝ̄nīš pairicā jasāi vantā vohū xšaϑrəm vairīm bāgəm aibībairištəm
sǝraošō iδā astū ahurahe mazdā̊ yasnāi səuuīštahe ašaonō yǝ̄ nā̊ ištō hiiat paouruuīm tat ustəməmcīt auuaϑāt iδā səraošō astū ahurahe mazdā̊ yasnāi səuuīštahe ašaonō yǝ̄ nā̊ ištō
yaϑā ahū vairiiō yō ātərəuuaxšō frā mē mrūtē
aϑā ratuš ašātcīt haca frā ašauua vīδuuā̊ mraotū
ahurəm mazdąm ašauuanəm ašahe ratūm yazamaide huδā̊ŋhəm mazištəm yazatəm yim səuuištəm frādat.gaēϑəm dātārəm vohunąm dāmanąm ābiiō rātābiiō zaoϑrābiiō aršuxδaēibiiasca vāγžibiiō vīspəmca ašauuanəm mainiiaom yazatəm yazamaide
zaraϑuštrəm ašauuanəm ašahe ratūm yazamaide ābiiō rātābiiō zaoϑrābiiō aršuxδaēibiiasca vāγžibiiō vīspəmca ašauuanəm gaēϑīm yazatəm yazamaide zaraϑuštrahe ašaonō frauuašīm yazamaide zaraϑuštrahe srauuā̊ yazamaide zaraϑuštrahe daēnąm yazamaide zaraϑuštrahe varənəmca tkaēšəmca yazamaide
aŋhuiiaoš ašacinaŋhō pauruuā̊ dātā̊ dāmąn ašaonīš daϑušō ahurahe mazdā̊ raēuuatō xᵛarənaŋuhatō yazamaide vohu manō yazamaide ašəm vahištəm yazamaide xšaϑrəm vairīm yazamaide spəntąm vaŋuhīm ārmaitīm yazamaide hauruuatātəm yazamaide amərətatātəm yazamaide
daδuuā̊ŋhəm ahurəm mazdąm yazamaide ātrəm ahurahe mazdā̊ puϑrəm yazamaide āpō vaŋuhīš mazdaδātā̊ ašaonīš yazamaide huuarəxšaētəm auruuat.aspəm yazamaide mā̊ŋhəm gaociϑrəm yazamaide tištrīm stārəm raēuuantəm xᵛarənaŋuhantəm yazamaide gǝ̄uš huδā̊ŋhō uruuānəm yazamaide
daδuuā̊ŋhəm ahurəm mazdąm yazamaide miϑrəm vouru.gaoiiaoitīm yazamaide sraošəm ašīm yazamaide rašnūm razištəm yazamaide ašāunąm vaŋuhīš sūrā̊ spəntā̊ frauuašaiiō yazamaide vərəϑraγnəm ahuraδātəm yazamaide rāma xᵛāstrəm yazamaide vātəm spəntəm huδā̊ŋhəm yazamaide
daδuuā̊ŋhəm ahurəm mazdąm yazamaide daēnąm vaŋuhīm māzdaiiasnīm yazamaide ašīm vaŋuhīm yazamaide arštātəm yazamaide asmanəm yazamaide ząm huδā̊ŋhəm yazamaide mąϑrəm spəntəm yazamaide anaγra raocā̊ xᵛaδātā̊ yazamaide
xᵛanuuaitīš ašahe vərəzō yazamaide yāhu iristanąm uruuąnō šāiienti yā̊ ašāunąm frauuašaiiō vahištəm ahūm ašaonąm yazamaide raocaŋhəm vīspō.xᵛāϑrəm
xšuuīδa āzūiti yazamaide tacat.āpa uxšiiat.uruuara āzōiš daēuuō.dātahe hamōistri auuaŋhā̊ mūš auuaŋhā̊ pairikaiiāi paitištātaiiaēca paitiscaptaiiaēca paititarətaiiaēca paitiiaogət.tbaēšahiiāica ašəmaoγaheca anašaonō sāstraheca pouru.mahrkahe
yazamaide vīspā̊ āpō yazamaide vīspā̊ uruuarā̊ yazamaide vīspā̊ vaŋhauuō yazamaide vīspā̊ vaŋuhīš yazamaide vīspā̊ mainiiauuaca yazata gaēϑiiāica yōi vaŋhuδā̊ŋhō ašauuanō
yazamaide ϑβąm maēϑanəm yąm ārmaitīm spəntąm yazamaide ϑβąm maēϑanahe paiti ašāum ahura mazda druuafšaoš druuō.vīrahe druua.ašaciϑrahe yahmi zī kācit tanunąm drājištəm hāme maēϑaine miϑnāt at hama at zaiiene
ahurəm mazdąm ašauuanəm ašahe ratūm yazamaide aməšā spəntā huxšaϑrā huδā̊ŋhō yazamaide
asniia ašauuana ašahe ratauuō yazamaide hāuuanīm ašauuanəm ašahe ratūm yazamaide sāuuaŋhaēm vīsīmca ašauuanəm ašahe ratūm yazamaide miϑrəm vouru.gaoiiaoitīm hazaŋra.gaošəm baēuuarə.cašmanəm aoxtō.nāmanəm yazatəm yazamaide rāma xᵛāstrəm yazamaide
rapiϑβinəm ašauuanəm ašahe ratūm yazamaide frādat.fšāum zantuməmca ašauuanəm ašahe ratūm yazamaide ašəm vahištəm ātrəmca ahurahe mazdā̊ puϑrəm yazamaide
uzaiieirinəm ašauuanəm ašahe ratūm yazamaide frādat.vīrəm dāx́iiuməmca ašauuanəm ašahe ratūm yazamaide bərəzantəm ahurəm xšaϑrīm xšaētəm apąm napātəm auruuat.aspəm yazamaide apəmca mazdaδātąm ašaonīm yazamaide
aiβisrūϑriməm aibigāim ašauuanəm ašahe ratūm yazamaide frādat.vīspąm.hujiiāitīm zaraϑuštrōtəməmca ašauuanəm ašahe ratūm yazamaide ašāunąm vaŋuhīš sūrā̊ spəntā̊ frauuašaiiō yazamaide γnā̊sca vīrō.vąϑβā̊ yazamaide yāiriiąmca hušitīm yazamaide aməmca hutaštəm huraoδəm yazamaide vərəϑraγnəmca ahuraδātəm yazamaide vanaintīmca uparatātəm yazamaide
ušahinəm ašauuanəm ašahe ratūm yazamaide bərəjīm nmānīmca ašauuanəm ašahe ratūm yazamaide sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide rašnūm razištəm yazamaide arštātəmca frādat.gaēϑąm varədat.gaēϑąm yazamaide
māhiia ašauuana ašahe ratauuō yazamaide antarəmā̊ŋhəm ašauuanəm ašahe ratūm yazamaide pərənō.mā̊ŋhəm vīšaptaϑəm ašauuanəm ašahe ratūm yazamaide
yāiriia ašauuana ašahe ratauuō yazamaide maiδiiōizarəmaēm ašauuanəm ašahe ratūm yazamaide maiδiiōišəməm ašauuanəm ašahe ratūm yazamaide paitišhahīm ašauuanəm ašahe ratūm yazamaide aiiāϑriməm fraouruuaēštriməm varšniharštəm ašauuanəm ašahe ratūm yazamaide maiδiiāirīm ašauuanəm ašahe ratūm yazamaide hamaspaϑmaēdaēm ašauuanəm ašahe ratūm yazamaide sarəδa ašauuana ašahe ratauuō yazamaide
vīspe ašahe ratauuō yazamaide yōi hənti ašahe ratauuō ϑraiiasca ϑrisąsca nazdišta pairišhāuuanaiiō yōi hənti ašahe yat vahištahe mazdō.frasāsta zaraϑuštrō.fraoxta
ahura miϑra bərəzanta aiϑiiajaŋha ašauuana yazamaide strǝ̄ušca mā̊ŋhəmca huuarəca uruuarāhu paiti barəsmaniiāhu miϑrəm vīspanąm daxiiunąm daŋhupaitīm yazamaide
vohu manō amǝṣ̌ǝm spǝntǝm yazamaide tištrīm stārǝm raēuuantəm xᵛarənaŋuhantəm yazamaide
ϑβąm ātrəm ahurahe mazdā̊ puϑrəm yazamaide ātrəm bərəzisauuaŋhəm yazamaide ātrəm vohu.friiānəm yazamaide ātrəm uruuāzištəm yazamaide ātrəm vāzištəm yazamaide ātrəm spǝ̄ništəm yazamaide xšaϑrǝm nafəδrəm nairiiō.saŋhəm yazatəm yazamaide ātrəm vīspanąm nmānanąm nmānō.paitīm mazdaδātəm ahurahe mazdā̊ puϑrəm ašauuanəm ašahe ratūm yazamaide mat vīspaēibiiō ātərəbiiō
āpō vaŋuhīš vahištā̊ mazdaδātā̊ ašaonīš yazamaide vīspā̊ āpō mazdaδātā̊ ašaonīš yazamaide vīspā̊ uruuarā̊ mazdaδātā̊ ašaonīš yazamaide
mąϑrəm spəntəm ašxᵛarənaŋhəm yazamaide dātəm vīdōiiūm yazamaide dātəm zaraϑuštri yazamaide darəγąm upaiianąm yazamaide daēnąm vaŋuhīm māzdaiiasnīm yazamaide
gairīm ušidarənəm mazdaδātəm ašaxᵛāϑrəm yazatəm yazamaide vīspā̊ garaiiō ašaxᵛāϑrā̊ pouru.xᵛāϑrā̊ mazdaδāta ašauuana ašahe ratauuō yazamaide uγrəm kauuaēm xᵛarənō mazdaδātəm yazamaide uγrəm axᵛarətəm xᵛarənō mazdaδātəm yazamaide ašīm vaŋuhīm yazamaide xšōiϑnīm bərəzaitīm amauuaitīm huraoδąm xᵛāparąm xᵛarənō mazdaδātəm yazamaide sauuō mazdaδātəm yazamaide
dahmąm vaŋuhīm āfritīm yazamaide dahməmca narəm ašauuanəm yazamaide uγrəm taxməm dāmōiš upamanəm yazatəm yazamaide
imā̊ apasca zəmasca uruuarā̊sca yazamaide imā̊ asā̊sca šōiϑrā̊sca gaoiiaoitīšca maēϑaniiā̊sca auuō.xᵛarənā̊sca yazamaide iməmca šōiϑrahe paitīm yazamaide yim ahurəm mazdąm
ratauuō vīspe mazišta yazamaide aiiara asniia māhiia yāiriia sarəδa
ašāunąm vaŋuhīš sūrā̊ spəntā̊ frauuašaiiō staomi zbaiiemi ufiiemi yazamaide nmāniiā̊ vīsiiā̊ zantumā̊ dāxiiumā̊ zaraϑuštrōtəmā̊
vīspe ašauuanō yazata yazamaide vīspe ašahe ratauuō yazamaide hāuuanīm paiti ratūm sāuuaŋhaēm vīsīmca paiti ratūm ratauuō vīspe mazišta paiti ratūm
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
ašəm vohū vahištəm astī uštā astī uštā ahmāi hiiat̰ ašāi vahištāi ašǝm (3×)
dāidī mōi yǝ̄ gąm tašō apascā uruuarā̊scā amərətātā hauruuātā spǝ̄ništā mainiiū mazdā təuuīšī utaiiūitī manaŋhā vohū sǝ̄ŋhē
spəntā mainiiū vahištācā manaŋhā hacā ašāt šiiaoϑanācā vacaŋhācā ahmāi dąn hauruuātā amərətātā mazdā̊ xšaϑrā ārmaitī ahurō (2×)
ahiiā maniiǝ̄uš spǝ̄ništahiiā vahištəm hizuuā.uxδāiš vaŋhǝ̄uš ǝ̄әānū manaŋhō ārmatōiš zastōibiiā šiiaoϑanā vərəziiat ōiiā cistī huuō ptā ašahiiā mazdā̊
ahiiā maniiǝ̄uš tuuǝ̄m ahī tā spəntō yǝ̄ ahmāi gąm rāniiō.skərətīm hǝ̄m.tašat at hōi vāstrāi rāmā.dā̊ ārmaitīm hiiat hǝ̄m vohū mazdā hǝ̄me.fraštā manaŋhā
ahmāt maniiǝ̄uš rārəšiieintī drəguuantō mazdā spəntāt nōit aϑā ašāunō kasǝ̄ušcīt nā ašāunē kāϑē aŋhat isuuācīt hąs paraoš akō drəguuāitē
tācā spəntā mainiiū mazdā ahurā ašāunē cōiš yā zī cīcā vahištā hanarə ϑβahmāt zaošāt drəguuā̊ baxšaitī ahiiā šiiaoϑanāiš akāt āšiiąs manaŋhō
tā dā̊ spəntā mainiiū mazdā ahurā āϑrā vaŋhāu vīdāitīm rānōibiiā ārmatōiš dəbązaŋhā ašaxiiācā hā zī pourūš išəntō vāurāitē
spəntā mainiiū vahištācā manaŋhā hacā ašāt šiiaoϑanācā vacaŋhācā ahmāi dąn hauruuātā amərətātā mazdā̊ xšaϑrā ārmaitī ahurō (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
spəntā.mainiiūm hāitīm yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
ahunəm vairīm yazamaide ašəm vahištəm sraēštəm aməšəm spəntəm yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
pərəsat zaraϑuštrō ahurəm mazdąm ahura mazda mainiiō spǝ̄ništa dātarə gaēϑanąm astuuaitinąm ašāum
cit auuat vacō ās ahura mazda yat mē frāuuaocō
para asməm para āpəm para ząm para gąm para uruuarąm para ātrəm ahurahe mazdā̊ puϑrəm para narəm ašauuanəm para daēuuāišca xrafstrāiš mašiiāišca para vīspəm ahūm astuuantəm para vīspa vohu mazdaδāta ašaciϑra
āat̰ mraot ahurō mazdā̊ baγa aēša ās ahunahe vairiiehe spitama zaraϑuštra yat tē frāuuaocəm
para asməm para āpəm para ząm para gąm para uruuarąm para ātrəm ahurahe mazdā̊ puϑrəm para narəm ašauuanəm para daēuuāišca xrafstrāiš mašiiāišca para vīspəm ahūm astuuantəm para vīspa vohu mazdaδāta ašaciϑra
hā mē baγa ahunahe vairiiehe spitama zaraϑuštra anapiiūxδa anapišūta srāuuaiiamna satəm paiti aniiaēšąm raϑβąm gāϑanąm anapiiūxδanąm anapišūtanąm srāuuaiiamnanąm āat aipiiūxδa aipišūta srāuuaiiamna dasa paiti aniiē ratauuō
yasca mē aētahmi aŋhuuō yat astuuainti spitama zaraϑuštra baγąm ahunahe vairiiehe marāt frā vā marō drənjaiiāt frā vā drənjaiiō srāuuaiiāt frā vā srāuuaiiō yazāite ϑrīšcit taro pərətūmcit hē uruuānəm vahištəm ahūm frapāraiieni azəm yō ahurō mazdā̊ ā vahištāt aŋhaot ā vahištāt ašāt ā vahištaēibiiō raocǝ̄biiō
yasca mē aētahmi aŋhuuō yat astuuainti spitama zaraϑuštra baγąm ahunahe vairiiehe drənjaiiō aparaoδaiiete yat vā naēməm yat vā ϑrišum yat vā caϑrušum yat vā paŋtaŋhum pairi dim tanauua azəm yō ahurō mazdā̊ uruuānəm haca vahištāt aŋhaot auuauuaitiia bązasca fraϑasca pairi.tanuiia yaϑa īm zā̊ astica īm zā̊ auuaiti bązō yauuaiti fraϑascit
fraca aētat vacō vaoce yat ahumat yat ratumat para auuaŋhe ašnō dā̊ŋhōit para āpō para zəmō para uruuaraiiā̊ para gǝ̄uš caϑβarə.paitištānaiiā̊ dā̊ŋhōit para narš ašaonō bipaitištānahe ząϑāt para auuaŋhe hū ϑβarštō kəhrpiia ape aməšanąm spəntanąm dāhīm
frā mē spaniiā̊ maniuuā̊ vauuaca vīspąm ašaonō stīm haitīmca bauuaintīmca būšiieintīmca šiiaoϑnō.tāitiia šiiaoϑənanąm aŋhǝ̄uš mazdāi
aētatca aēšąm uxδanąm uxδōtəməm yāiš yauua fraca vaoce fraca mruiiē fraca vaxšiiete asti zī ana auuauuat uxδata yaϑa yat dit vīspō aŋhuš astuuā̊ āsaxšat saxšąs dadrānō nī pairi iriϑiiąstātat haraite
aētatca nō vacō frāuuaoce saxšaēmca hišmāirīmca yaϑna kahmāicit hātąm ašāt haca yat vahištāt
yaϑa frā iδa āmraot yat̰ dim ahūmca ratūmca ādadat iϑa dim para.cinasti yim ahurəm mazdąm manas.paoiriiaēibiiō dāmabiiō yaϑa īm vīspanąm mazištəm cinasti aϑa ahmāi dāmąn cinasti
yaϑa mazdā̊ hujītīš vaŋhǝ̄uš iδa ϑritīm tkaēšəm ādrənjaiieiti dazda manaŋhō para īm iδa manaŋhe cinasti yaϑa fradaxštārəm manaŋhe manaŋhō aētauuaitiia īm kāraiieiti šiiaoϑənanąm iδa ahūm kāraiieiti
yat dim dāmabiiō cinasti mazda iϑa təm yat ahmāi dāmąn xšaϑrəm ahurāi cinasti tat mazda tauua xšaϑrəm drigubiiō vāstārəm cinasti yaϑa uruuaϑəm spitamāi panca tkaēša vīspəm vacō frauuākəm haurum vacō ahurahe mazdā̊
vahištō ahurō mazdā̊ ahunəm vairīm frāmraot vahištō hāmō kāraiiat hiϑβat akō abauuat antarəca druuantəm āmrūta aiia antarə.uxti nōit nā manā̊ nōit saŋha nōit xratauuō naēδa varəna nōit uxδa naēδa šiiaoϑna nōit daēnā̊ nōit uruuąnō hacinte
aētatca vacō mazdaoxtəm ϑri.afsməm caϑru.pištrəm panca.ratu rāiti hankərəϑəm kāiš hē afsmąn humatəm hūxtəm huuarštəm
kāiš pištrāiš āϑrauua raϑaēštā̊ vāstriiō fšuiiąs hūitiš vīspaiia irina hacimna naire ašaone aršmanaŋha aršuuacaŋha arššiiaoϑna ratuš mərəta daēnō.sāca yeŋhe šiiaoϑnāiš gaēϑā̊ aša frādənte
kaiia ratauuō nmāniiō vīsiiō zantumō dāxiiumō zaraϑuštrō puxδō ā̊ŋhąm daxiiunąm yā̊ aniiā̊ rajōit zaraϑuštrōit caϑru.ratuš raγa zaraϑuštriš kaiia aŋhā̊ ratauuō nmāniiasca vīsiiasca zantumasca zaraϑuštrō tūiriiō
kat humatəm ašauuanəm manaspaoiriiō kat hūxtəm mąϑrō spəntō kat huuarštəm staotāiš aša.paoiriiāišca dāmǝ̄bīš
mazdā̊ frāmraot cīm frāmraot ašauuanəm mainiiaomca gaēϑīmca cuuąs frāmraot frauuākəm vahištō xšaiiamnō cuuantəm ašauuanəm vahištəmca auuasō.xšaϑrəmca
baγąm ahunahe vairiiehe yazamaide ahunahe vairiiehe yazamaide frasraoϑrəmca framarəϑrəmca fragāϑrəmca frāiiaštīmca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
frāmraot ahurō mazdā̊ ašəm vohū vahištəm astī para ahmāi vohū vahištəm cinasti yaϑa xᵛaētauue xᵛaētātəm vohu vahištəm asti aϑa tkaēšəm kāraiieiti
uštā astī uštā ahmāi uštatāitiia vīspəm ašauuanəm vīspāi ašaone para.cinasti yaϑa nā stāitiia vīspəm ašauuanəm vīspāi ašaone para.cinasti
yat ašāi vahištāi ašəm para.cinasti vīspəm mąϑrəm vīspəm mąϑrāi yaϑa ašāi xšaϑrəm cinasti yaϑaca zbaiiente ašaone ašəm cinasti yaϑaca xšmāuuōiia ašəm cinasti yat saošiiantaēbiiō ϑrāiiō tkaēša vīspəm vacō frauuākəm haurum vacō ahurahe mazdā̊
mazdā̊ frāmraot cīm frāmraot ašauuanəm mainiiaomca gaēϑīmca cuuąs frāmraot frauuākəm vahištō xšaiiamnō cuuantəm ašauuanəm vahištəmca auuasō.xšaϑrəmca
baγąm ašahe vahištahe yazamaide ašahe vahištahe yazamaide frasraoϑrəmca framarəϑrəmca fragāϑrəmca frāiiaštīmca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yesnīm vacō ašaonō zaraϑuštrahe yeŋhē hātąm āat yesnē paitī yeŋhe iδa mazdā̊ yasnəm cinasti yaϑa dāta ahurahe hātąm yasnəm cinasti
yaϑa haδbīš jījišąm yā̊ŋhąm iδa ašaoninąm ārmaiti.paoiriianąm yasnəm para.cinasti yaϑa vahməm aməšaēibiiō ϑrāiiō tkaēša vīspәm vacō yesnīm cīm aoi yasnō aməšǝ̄ spəntǝ̄ paiti yasnahe
āat mraot mazdā̊ ušta ahmāi yahmāi ušta kahmāicit vasa.xšaiiąs mazdā̊ dāiiāt ahurō
cīm aētaiia paiti vaca paitiiāmraot uštatātəm paitiiāmraot uštatāitiiaca vīspəm ašauuanəm həntəmca bauuantəmca būšiiantəmca vahištəm vahištō paitiiāmraot vahištō mazdā̊ paitiiāmraot vahištəm ašauuanəm vahištāi ašaone
baγąm yeŋhē hātąm hufrāiiaštąm ašaonīm yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
barəsmana paiti.bərəta haδa.zaoϑra daϑušō ahurahe mazdā̊ raēuuatō xᵛarənaŋuhatō aməšanąm spəntanąm iməm haoməm ašaiia uzdātəm āiiese yešti imąmcā gąm jīuuiiąm ašaiia uzdātąm āiiese yešti imąmcā uruuarąm haδānaēpatąm ašaiia uzdātąm āiiese yešti
aiβiiō vaŋuhibiiō imā̊ zaoϑrā̊ haomauuaitīš gaomauuaitīš haδānaēpatauuaitīš ašaiia uzdātā̊ āiiese yešti aiβiiō vaŋuhibiiō apəmca haomiiąm āiiese yešti asmanaca hāuuana āiiese yešti aiiaŋhaēnaca hāuuana āiiese yešti
imąmcā uruuarąm barəsmanīm jaγmūšīmca ratufritīm marəϑrəmca varəzīmca daēnaiiā̊ vaŋhuiiā̊ māzdaiiasnōiš gāϑanąmca sraoϑrəm jaγmūšīmca ašaonō ašahe raϑβō ratufritīm imą aēsmąsca baoiδīmca āiiese yešti tauua āϑrō ahurahe mazdā̊ puϑra vīspaca vohu mazdaδāta ašaciϑra āiiese yešti
xšnūmaine ahurahe mazdā̊ aməšanąm spəntanąm sraošahe ašiiehe āϑrō ahurahe mazdā̊ raϑβō bərəzatō yō ašahe
āiiese yešti asniiaēibiiō ašahe ratubiiō hāuuanǝ̄e ašaone ašahe raϑβe āiiese yešti sāuuaŋhǝ̄e vīsiiāica ašaone ašahe raϑβe āiiese yešti miϑrahe vouru.gaoiiaotōiš hazaŋrō.gaošahe baēuuarə.cašmanō aoxtō.nāmanō yazatahe rāmanō xᵛāstrahe
āiiese yešti rapiϑβināi ašaone ašahe raϑβe āiiese yešti frādat.fšauue zantumāica ašaone ašahe raϑβe āiiese yešti ašahe vahištahe āϑrasca ahurahe mazdā̊
āiiese yešti uzaiieirināi ašaone ašahe raϑβe āiiese yešti frādat.vīrāi dāxiiumāica ašaone ašahe raϑβe āiiese yešti bərəzatō ahurahe nafəδrō apąm apasca mazdaδātaiiā̊
āiiese yešti aiβisrūϑrimāi aibigaiiāi ašaone ašahe raϑβe āiiese yešti frādat.vīspąm.hujiiātǝ̄e zaraϑuštrōtəmāica ašaone ašahe raϑβe āiiese yešti ašāunąm frauuašinąm γənąnąmca vīrō.vąϑβanąm yāiriiaiiā̊sca hušitōiš amaheca hutāštahe huraoδahe vərəϑraγnaheca ahuraδātahe vanaintiiā̊sca uparatātō
āiiese yešti ušahināi ašaone ašahe raϑβe āiiese yešti bərəjiiāi nmāniiāica ašaone ašahe raϑβe āiiese yešti sraošahe ašiiehe ašiuuatō vərəϑrājanō frādat.gaēϑahe rašnaoš razištahe arštātasca frādat.gaēϑaiiā̊ varədat.gaēϑaiiā̊
āiiese yešti māhiiaēibiiō ašahe ratubiiō antarəmā̊ŋhāi ašaone ašahe raϑβe āiiese yešti pərənō.mā̊ŋhāi vīšaptaϑāica ašaone ašahe raϑβe
āiiese yešti yāiriiaēibiiō ašahe ratubiiō maiδiiōizarəmaiiāi ašaone ašahe raϑβe āiiese yešti maiδiiōišəmāi ašaone ašahe raϑβe āiiese yešti paitišhahiiāi ašaone ašahe raϑβe āiiese yešti aiiāϑrimāi fraouruuaēštrimāi varšniharštāica ašaone ašahe raϑβe āiiese yešti maiδiiāiriiāi ašaone ašahe raϑβe āiiese yešti hamaspaϑmaēdaiiāi ašaone ašahe raϑβe āiiese yešti sarəδaēibiiō ašahe ratubiiō
āiiese yešti vīspaēibiiō aēibiiō ratubiiō yōi hənti ašahe ratauuō ϑraiiasca ϑrisąsca nazdišta pairišhāuuanaiiō yōi hənti ašahe yat vahištahe mazdō.frasāsta zaraϑuštrō.fraoxta
āiiese yešti ahuraēibiia miϑraēibiia bərəzanbiia aiϑiiajaŋhaēibiia ašauuanaēibiia stārąmca spəntō.mainiiauuanąm dāmanąm tištriieheca stārō raēuuatō xᵛarənaŋuhatō mā̊ŋhaheca gaociϑrahe huuarəca xšaētahe auruuat.aspahe dōiϑrahe ahurahe mazdā̊ miϑrahe daxiiunąm daŋhupatōiš
āiiese yešti vaŋhauue manaŋhe āiiese yešti tištriiehe starō raēuuatō xᵛarənaŋuhatō
āiiese yešti tauua āϑrō ahurahe mazdā̊ puϑra mat vīspaēibiiō ātərəbiiō āiiese yešti aiβiiō vaŋuhibiiō vīspanąmca apąm mazdaδātanąm vīspanąmca uruuaranąm mazdaδātanąm
āiiese yešti mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš
āiiese yešti garōiš uši.darənahe mazdaδātahe ašaxᵛāϑrahe vīspaēšąmca gairinąm ašaxᵛāϑranąm pouru.xᵛāϑranąm mazdaδātanąm kāuuaiieheca xᵛarənaŋhō mazdaδātahe axᵛarətaheca xᵛarənaŋhō mazdaδātahe āiiese yešti ašōiš vaŋhuiiā̊ cistōiš vaŋhuiiā̊ ərəϑǝ̄ vaŋhuiiā̊ rasąstātō vaŋhuiiā̊ xᵛarənaŋhō sauuaŋhō mazdaδātahe
āiiese yešti dahmaiiā̊ vaŋhuiiā̊ āfritōiš dahmaheca narš ašaonō uγraheca taxmahe dāmōiš upamanahe yazatahe
āiiese yešti ā̊ŋhąm asaŋhąmca šōiϑranąmca gaoiiaoitinąmca maēϑananąmca auuō.xᵛarənanąmca apąmca zəmąmca uruuaranąmca aŋhā̊sca zəmō auuaŋheca ašnō vātaheca ašaonō strąm mā̊ŋhō hūrō anaγranąm raocaŋhąm xᵛaδātanąm vīspanąmca spəntahe mainiiǝ̄uš dāmanąm ašaonąm ašaoninąmca ašahe raϑβąm
āiiese yešti raϑβō bərəzatō yō ašahe raϑβąm aiiaranąmca asniianąmca māhiianąmca yāiriianąmca sarəδanąmca yōi hənti ašahe ratauuō hāuuanōiš raϑβō
iməm haoməm ašaiia uzdātəm āiiese yešti imąmcā gąm jīuuiiąm ašaiia uzdātąm āiiese yešti imąmcā uruuarąm haδānaēpatąm ašaiia uzdātąm āiiese yešti
aiβiiō vaŋuhibiiō imā̊ zaoϑrā̊ haomauuaitīš gaomauuaitīš haδānaēpatauuaitīš ašaiia uzdātā̊ āiiese yešti aiβiiō vaŋuhibiiō apəmca haomiiąm āiiese yešti asmanaca hāuuana āiiese yešti aiiaŋhaēnaca hāuuana āiiese yešti
imąmcā uruuarąm barəsmanīm jaγmūšīmca ratufritīm marəϑrəmca varəzīmca daēnaiiā̊ vaŋhuiiā̊ māzdaiiasnōiš gāϑanąmca sraoϑrəm jaγmūšīmca ašaonō ašahe raϑβō ratufritīm imą aēsmąsca baoiδīmca āiiese yešti tauua āϑrō ahurahe mazdā̊ puϑra vīspaca vohu mazdaδāta ašaciϑra āiiese yešti
xšnūmaine ahurahe mazdā̊ raēuuatō xᵛarənaŋuhatō aməšanąm spəntanąm miϑrahe vouru.gaoiiaotōiš rāmanasca xᵛāstrahe
huuarəxšaētahe aməšahe raēuuahe auruuat.aspahe vaiiaoš uparō.kairiiehe taraδātō aniiāiš dāmąn aētat tē vaiiō yat tē asti spəntō.mainiiaom razištaiiā̊ cistaiiā̊ mazdaδātaiiā̊ ašaoniiā̊ daēnaiiā̊ vaŋhuiiā̊ māzdaiiasnōiš
mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš zarazdātōiš mąϑrahe spəntahe uši.darəϑrəm daēnaiiā̊ māzdaiiasnōiš vaēδīm mąϑrahe spəntahe āsnahe xraϑβō mazdaδātahe gaošō.srūtahe xraϑβō mazdaδātahe
āϑrō ahurahe mazdā̊ puϑra tauua ātarš puϑra ahurahe mazdā̊ mat vīspaēibiiō ātərəbiiō garōiš uši.darənahe mazdaδātahe ašaxᵛāϑrahe
vīspaēšąm yazatanąm ašaonąm mainiiauuanąm gaēϑiianąm ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm aoxtō.nāmanō yazatahe
iməm haoməm ašaiia uzdātəm āiiese yešti imąmcā gąm jīuuiiąm ašaiia uzdātąm āiiese yešti imąmcā uruuarąm haδānaēpatąm ašaiia uzdātąm āiiese yešti
aiβiiō vaŋuhibiiō imā̊ zaoϑrā̊ haomauuaitīš gaomauuaitīš haδānaēpatauuaitīš ašaiia uzdātā̊ āiiese yešti aiβiiō vaŋuhibiiō apəmca haomiiąm āiiese yešti asmanaca hāuuana āiiese yešti aiiaŋhaēnaca hāuuana āiiese yešti
imąmcā uruuarąm barəsmanīm jaγmūšīmca ratufritīm marəϑrəmca varəzīmca daēnaiiā̊ vaŋhuiiā̊ māzdaiiasnōiš gāϑanąmca sraoϑrəm jaγmūšīmca ašaonō ašahe raϑβō ratufritīm imą aēsmąsca baoiδīmca āiiese yešti tauua āϑrō ahurahe mazdā̊ puϑra vīspaca vohu mazdaδāta ašaciϑra āiiese yešti
xšnūmaine ahurahe mazdā̊ raēuuatō xᵛarənaŋuhatō aməšanąm spəntanąm miϑrahe vouru.gaoiiaotōiš rāmanasca xᵛāstrahe
huuarəxšaētahe aməšahe raēuuahe auruuat.aspahe vaiiaoš uparō.kairiiehe taraδātō aniiāiš dāmąn aētat tē vaiiō yat tē asti spəntō.mainiiaom razištaiiā̊ cistaiiā̊ mazdaδātaiiā̊ ašaoniiā̊ daēnaiiā̊ vaŋhuiiā̊ māzdaiiasnōiš
mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš zarazdātōiš mąϑrahe spəntahe uši.darəϑrəm daēnaiiā̊ māzdaiiasnōiš vaēδīm mąϑrahe spəntahe āsnahe xraϑβō mazdaδātahe gaošō.srūtahe xraϑβō mazdaδātahe
āϑrō ahurahe mazdā̊ puϑra tauua ātarš puϑra ahurahe mazdā̊ mat vīspaēibiiō ātərəbiiō garōiš uši.darənahe mazdaδātahe ašaxᵛāϑrahe
vīspaēšąm yazatanąm ašaonąm mainiiauuanąm gaēϑiianąm ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm aoxtō.nāmanō yazatahe
āiiese yešti auuaŋhā̊ frauuašaiiō yā̊ paoiriia ā̊ŋharə nmānanąmca vīsąmca zantunąmca daxiiunąmca yā̊ asmanəm vīδāraiien yā̊ āpəm vīδāraiiən yā̊ ząm vīδāraiiən yā̊ gąm vīδāraiiən yā̊ barəϑrišuua puϑre vīδāraiiən paiti.vərəte apara.iriϑəntō
āiiese yešti āfrauuaši ahurahe mazdā̊ aməšanąm spəntanąm mat vīspābiiō ašaonibiiō frauuašibiiō yā̊ mainiiauuanąm yazatanąm āiiese yešti āfrauuaši gaiiehe marəϑnō zaraϑuštrahe spitāmahe kauuōiš vīštāspahe isat.vāstrahe zaraϑuštrōiš mat vīspābiiō ašaonibiiō frauuašibiiō yā̊ paoiriianąm tkaēšanąm
āiiese yešti vīspaiia ašauuane frauuaše ke asti kuuacit aŋhā̊ zəmō para.iristi dahma nāirike apərənāiiūke kainike vāstriiāuuarəzi upašaēti haca ahmāt nmānāt iziieinti yā̊ paitišmarənti yā̊ aiβināsənti vaŋhūš yasnąsca vahmąsca
āiiese yešti ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm hauuahe urunō frauuašǝ̄e āiiese yešti vīspaēibiiō ašahe ratubiiō āiiese yešti vīspaēibiiō vaŋhuδābiiō yazataēibiiō mainiiaoibiiascā gaēϑiiaēibiiascā yōi hənti yasniiāca vahmiiāca ašāt haca yat vahištāt
frauuarāne mazdaiiasnō zaraϑuštriš vīdaēuuō ahura.tkaēšō hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca raϑβąm aiiaranąmca asniianąmca māhiianąmca yāiriianąmca sarəδanąmca yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
ahurāi mazdāi haomą āuuaēδaiiamahī
imą haomąsca miiazdąsca zaoϑrā̊sca barəsmaca ašaiia frastarətəm gąmca huδā̊ŋhəm imąmcā gąm jīuuiiąm ašaiia uzdātąm imąmcā uruuarąm haδānaēpatąm ašaiia uzdātąm
aiβiiō vaŋuhibiiō imā̊ zaoϑrā̊ haomauuaitīš gaomauuaitīš haδānaēpatauuaitīš ašaiia uzdātā̊ aiβiiō vaŋuhibiiō apəmca haomiiąm asmanaca hāuuana aiiaŋhaēnaca hāuuana
imąmcā uruuarąm barəsmanīm jaγmūšīmca ratufritīm marəϑrəmca varəzīmca daēnaiiā̊ vaŋhuiiā̊ māzdaiiasnōiš gāϑanąmca sraoϑrəm jaγmūšīmca ašaonō ašahe raϑβō ratufritīm imą aēsmąsca baoiδīmca tauua āϑrō ahurahe mazdā̊ puϑra vīspaca vohu mazdaδāta ašaciϑra pairica dadəmahī āca vaēδaiiamahī āat dīš āuuaēδaiiamahī
ahurāica mazdāi sraošāica ašiiāi aməšaēibiiasca spəntaēibiiō ašāunąmca frauuašibiiō ašāunąmca uruuōibiiō āϑraēca ahurahe mazdā̊ raϑβaēca bərəzaite vīspaiiā̊ sącatca ašaonō stōiš yasnāica vahmāica xšnaoϑrāica frasastaiiaēca
āat dīš āuuaēδaiiamahī zaraϑuštrahe spitāmahe ašaonō frauuašǝ̄e yasnāica vahmāica xšnaoϑrāica frasastaiiaēca aŋhuiiaoš ašacinaŋhō mat vīspābiiō ašaonibiiō frauuašibiiō yā̊ irīriϑušąm ašaonąm yā̊sca juuantąm ašaonąm yā̊sca narąm azātanąm frašō.carəϑrąm saošiiantąm
imą haomąsca miiazdąsca zaoϑrā̊sca barəsmaca ašaiia frastarətəm gąmca huδā̊ŋhəm imąmcā gąm jīuuiiąm ašaiia uzdātąm imąmcā uruuarąm haδānaēpatąm ašaiia uzdātąm
aiβiiō vaŋuhibiiō imā̊ zaoϑrā̊ haomauuaitīš gaomauuaitīš haδānaēpatauuaitīš ašaiia uzdātā̊ aiβiiō vaŋuhibiiō apəmca haomiiąm asmanaca hāuuana aiiaŋhaēnaca hāuuana
imąmcā uruuarąm barəsmanīm jaγmūšīmca ratufritīm marəϑrəmca varəzīmca daēnaiiā̊ vaŋhuiiā̊ māzdaiiasnōiš gāϑanąmca sraoϑrəm jaγmūšīmca ašaonō ašahe raϑβō ratufritīm imą aēsmąsca baoiδīmca tauua āϑrō ahurahe mazdā̊ puϑra vīspaca vohu mazdaδāta ašaciϑra pairica dadəmahī āca vaēδaiiamahī āat dīš āuuaēδaiiamahī
aməšaēibiiō spəntaēibiiō huxšaϑraēibiiō huδā̊biiō yauuaējibiiō yauuaēsubiiō yōi vaŋhǝ̄uš ā manaŋhō šiieinti yā̊sca uiti
āat dīš āuuaēδaiiamahī frāiiehīš ahe nmānahe fradaϑāi ahe nmānahe pasuuąmca narąmca zātanąmca ząhiiamnanąmca ašaonąm yeŋhe aēm hənti
āat dīš āuuaēδaiiamahī ašāunąm vaŋuhibiiō frauuašibiiō yā̊ uγrā̊sca aiβiϑūrā̊sca ašaonąm auuaŋhe
āat dīš āuuaēδaiiamahī daϑušō ahurahe mazdā̊ raēuuatō xᵛarənaŋuhatō mainiiǝ̄uš mainiiaoiiehe aməšanąm spəntanąm yasnāica vahmāica xšnaoϑrāica frasastaiiaēca
āat dīš āuuaēδaiiamahī asniiaēibiiō ašahe ratubiiō hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī miϑrahe vouru.gaoiiaotōiš hazaŋrō.gaošahe baēuuarə.cašmanō aoxtō.nāmanō yazatahe rāmanō xᵛāstrahe yasnāica vahmāica xšnaoϑrāica frasastaiiaēca
āat dīš āuuaēδaiiamahī rapiϑβināi ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī frādat.fšauue zantumāica ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī ašahe vahištahe āϑrasca ahurahe mazdā̊ yasnāica vahmāica xšnaoϑrāica frasastaiiaēca
āat dīš āuuaēδaiiamahī uzaiieirināi ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī frādat.vīrāi dāxiiumāica ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī bərəzatō ahurahe nafəδrō apąm apasca mazdaδātaiiā̊ yasnāica vahmāica xšnaoϑrāica frasastaiiaēca
āat dīš āuuaēδaiiamahī aiβisrūϑrimāi aibigaiiāi ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī frādat.vīspąm.hujiiātǝ̄e zaraϑuštrōtəmāica ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī ašāunąm frauuašinąm γənąnąmca vīrō.vąϑβanąm yāiriiaiiā̊sca hušitōiš amaheca hutāštahe huraoδahe vərəϑraγnaheca ahuraδātahe vanaintiiā̊sca uparatātō yasnāica vahmāica xšnaoϑrāica frasastaiiaēca
āat dīš āuuaēδaiiamahī ušahināi ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī bərəjiiāi nmāniiāica ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī sraošahe ašiiehe ašiuuatō vərəϑrājanō frādat.gaēϑahe rašnaoš razištahe arštātasca frādat.gaēϑaiiā̊ varədat.gaēϑaiiā̊ yasnāica vahmāica xšnaoϑrāica frasastaiiaēca
āat dīš āuuaēδaiiamahī māhiiaēibiiō ašahe ratubiiō antarəmā̊ŋhāi ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī pərənō.mā̊ŋhāi vīšaptaϑāica ašaone ašahe raϑβe yasnāica vahmāica xšnaoϑrāica frasastaiiaēca
āat dīš āuuaēδaiiamahī yāiriiaēibiiō ašahe ratubiiō maiδiiōizarəmaiiāi ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī maiδiiōišəmāi ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī paitišhahiiāi ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī aiiāϑrimāi fraouruuaēštrimāi varšniharštāica ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī maiδiiāiriiāi ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī hamaspaϑmaēdaiiāi ašaone ašahe raϑβe yasnāica vahmāica xšnaoϑrāica frasastaiiaēca āat dīš āuuaēδaiiamahī sarəδaēibiiō ašahe ratubiiō yasnāica vahmāica xšnaoϑrāica frasastaiiaēca
āat dīš āuuaēδaiiamahī vīspaēibiiō aēibiiō ratubiiō yōi hənti ašahe ratauuō ϑraiiasca ϑrisąsca nazdišta pairišhāuuanaiiō yōi hənti ašahe yat vahištahe mazdō.frasāsta zaraϑuštrō.fraoxta yasnāica vahmāica xšnaoϑrāica frasastaiiaēca
āat dīš āuuaēδaiiamahī ahuraēibiia miϑraēibiia bərəzanbiia aiϑiiajaŋhaēibiia ašauuanaēibiia stārąmca spəntō.mainiiauuanąm dāmanąm tištriieheca stārō raēuuatō xᵛarənaŋuhatō mā̊ŋhaheca gaociϑrahe huuarəca xšaētahe auruuat.aspahe dōiϑrahe ahurahe mazdā̊ miϑrahe daxiiunąm daŋhupatōiš yasnāica vahmāica xšnaoϑrāica frasastaiiaēca
āat dīš āuuaēδaiiamahī vaŋhauue manaŋhe yasnāica vahmāica xšnaoϑrāica frasastaiiaēca āat dīš āuuaēδaiiamahī tištriiehe starō raēuuatō xᵛarənaŋuhatō yasnāica vahmāica xšnaoϑrāica frasastaiiaēca
āat dīš āuuaēδaiiamahī tauua āϑrō ahurahe mazdā̊ puϑra mat vīspaēibiiō ātərəbiiō yasnāica vahmāica xšnaoϑrāica frasastaiiaēca āat dīš āuuaēδaiiamahī aiβiiō vaŋuhibiiō vīspanąmca apąm mazdaδātanąm vīspanąmca uruuaranąm mazdaδātanąm yasnāica vahmāica xšnaoϑrāica frasastaiiaēca
āat̰ dīš āuuaēδaiiamahī mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš yasnāica vahmāica xšnaoϑrāica frasastaiiaēca
āat dīš āuuaēδaiiamahī garōiš ušidarənahe mazdaδātahe ašaxᵛāϑrahe vīspaēšąmca gairinąm ašaxᵛāϑranąm pouru.xᵛāϑranąm mazdaδātanąm kāuuaiieheca xᵛarənaŋhō mazdaδātahe axᵛarətaheca xᵛarənaŋhō mazdaδātahe yasnāica vahmāica xšnaoϑrāica frasastaiiaēca āat dīš āuuaēδaiiamahī ašōiš vaŋhuiiā̊ cistōiš vaŋhuiiā̊ ərəϑǝ̄ vaŋhuiiā̊ rasąstātō vaŋhuiiā̊ xᵛarənaŋhō sauuaŋhō mazdaδātahe yasnāica vahmāica xšnaoϑrāica frasastaiiaēca
āat dīš āuuaēδaiiamahī dahmaiiā̊ vaŋhuiiā̊ āfritōiš dahmaheca narš ašaonō uγraheca taxmahe dāmōiš upamanahe yazatahe yasnāica vahmāica xšnaoϑrāica frasastaiiaēca
āat dīš āuuaēδaiiamahī ā̊ŋhąm asaŋhąmca šōiϑranąmca gaoiiaoitinąmca maēϑananąmca auuō.xᵛarənanąmca apąmca zəmąmca uruuaranąmca aŋhā̊sca zəmō auuaŋheca ašnō vātaheca ašaonō strąm mā̊ŋhō hūrō anaγranąm raocaŋhąm xᵛaδātanąm vīspanąmca spəntahe mainiiǝ̄uš dāmanąm ašaonąm ašaoninąmca ašahe raϑβąm yasnāica vahmāica xšnaoϑrāica frasastaiiaēca
āat dīš āuuaēδaiiamahī raϑβō bərəzatō yō ašahe raϑβąm aiiaranąmca asniianąmca māhiianąmca yāiriianąmca sarəδanąmca yōi hənti ašahe ratauuō hāuuanōiš raϑβō yasnāica vahmāica xšnaoϑrāica frasastaiiaēca
āat dīš āuuaēδaiiamahī ahurahe mazdā̊ raēuuatō xᵛarənaŋuhatō aməšanąm spəntanąm miϑrahe vouru.gaoiiaotōiš rāmanasca xᵛāstrahe
huuarəxšaētahe aməšahe raēuuahe auruuat.aspahe vaiiaoš uparō.kairiiehe taraδātō aniiāiš dāmąn aētat tē vaiiō yat tē asti spəntō.mainiiaom razištaiiā̊ cistaiiā̊ mazdaδātaiiā̊ ašaoniiā̊ daēnaiiā̊ vaŋhuiiā̊ māzdaiiasnōiš
mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš zarazdātōiš mąϑrahe spəntahe uši.darəϑrəm daēnaiiā̊ māzdaiiasnōiš vaēδīm mąϑrahe spəntahe āsnahe xraϑβō mazdaδātahe gaošō.srūtahe xraϑβō mazdaδātahe
āϑrō ahurahe mazdā̊ puϑrahe tauua ātarš puϑra ahurahe mazdā̊ mat vīspaēibiiō ātərəbiiō garōiš uši.darənahe mazdaδātahe ašaxᵛāϑrahe
vīspaēšąm yazatanąm ašaonąm mainiiauuanąm gaēϑiianąm ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm xšnaoϑra yasnāica vahmāica xšnaoϑrāica frasastaiiaēca
āat dīš āuuaēδaiiamahī ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm hauuahe urunō frauuašǝ̄e yasnāica vahmāica xšnaoϑrāica frasastaiiaēca
āat dīš āuuaēδaiiamahī vīspaēibiiō ašahe ratubiiō yasnāica vahmāica xšnaoϑrāica frasastaiiaēca āat dīš āuuaēδaiiamahī vīspaēibiiō vaŋhuδābiiō yazataēibiiō mainiiaoibiiascā gaēϑiiaēibiiascā yōi hənti yasniiāca vahmiiāca ašāt haca yat vahištāt
aməšā spəntā huxšaϑrā huδā̊ŋhō yazamaide iməm haoməm ašaiia uzdātəm yazamaide
imąmcā gąm jīuuiiąm ašaiia uzdātąm yazamaide imąmcā uruuarąm haδānaēpatąm ašaiia uzdātąm yazamaide
aiβiiō vaŋuhibiiō imā̊ zaoϑrā̊
haomauuaitīš gaomauuaitīš haδānaēpatauuaitīš ašaiia uzdātā̊ yazamaide aiβiiō vaŋuhibiiō apəmca haomiiąm yazamaide asmanaca hāuuana yazamaide aiiaŋhaēnaca hāuuana yazamaide
imąmcā uruuarąm barəsmanīm jaγmūšīmca ratufritīm marəϑrəmca varəzīmca daēnaiiā̊ vaŋhuiiā̊ māzdaiiasnōiš gāϑanąmca sraoϑrəm jaγmūšīmca ašaonō ašahe raϑβō ratufritīm imą aēsmąsca baoiδīmca yazamaide tauua āϑrō ahurahe mazdā̊ puϑra vīspaca vohu mazdaδāta ašaciϑra yazamaide
ahurəm mazdąm raēuuantəm xᵛarənaŋuhantəm yazamaide aməšā spəntā huxšaϑrā huδā̊ŋhō yazamaide miϑrəm vouru.gaoiiaoitīm yazamaide rāma xᵛāstrəm yazamaide huuarəxšaētəm aməšəm raēm auruuat.aspəm yazamaide
vaēm ašauuanəm yazamaide vaēm uparō.kairīm yazamaide taraδātəm aniiāiš dāmąn aētat tē vaiiō yazamaide yat tē asti spəntō.mainiiaom razištąm cistąm mazdaδātąm ašaonīm yazamaide daēnąm vaŋuhīm māzdaiiasnīm yazamaide
mąϑrəm spəntəm ašxᵛarənaŋhəm yazamaide dātəm vīdōiiūm yazamaide dātəm zaraϑuštri yazamaide darəγąm upaiianąm yazamaide daēnąm vaŋuhīm māzdaiiasnīm yazamaide zarazdāitīm mąϑrəm spəntəm yazamaide uši.darəϑrəm daēnąm māzdaiiasnīm yazamaide vaēδīm mąϑrəm spəntəm yazamaide āsnəm xratūm mazdaδātəm yazamaide gaošō.srūtəm xratūm mazdaδātəm yazamaide
ātrəm ahurahe mazdā̊ puϑrəm yazamaide ϑβąm ātrəm ahurahe mazdā̊ puϑrəm ašauuanəm ašahe ratūm yazamaide vīspe ātarō yazamaide gairīm uši.darənəm mazdaδātəm ašaxᵛāϑrəm yazatəm yazamaide
vīspəmca ašauuanəm mainiiaom yazatəm yazamaide vīspəmca ašauuanəm gaēϑīm yazatəm yazamaide
ašāunąm vaŋuhīš sūrā̊ spəntā̊ frauuašaiiō staomi zbaiiemi ufiiemi yazamaide nmāniiā̊ vīsiiā̊ zantumā̊ dāxiiumā̊ zaraϑuštōtəmā̊
vīspanąmca ā̊ŋhąm paoiriianąm frauuašinąm iδa yazamaide frauuašīm auuąm yąm ahurahe mazdā̊ mazištąmca vahištąmca sraēštąmca xraoždištąmca xraϑβištąmca hukərəptəmąmca ašāt apanōtəmąmca
ašāunąm vaŋuhīš sūrā̊ spəntā̊ frauuašaiiō yazamaide yā̊ aməšanąm spəntanąm xšaētanąm vərəzi.dōiϑranąm bərəzatąm aiβiiāmanąm taxmanąm āhūiriianąm yōi aiϑiiajaŋhō ašauuanō
paoiriianąm tkaēšanąm paoiriianąm sāsnō.gūšąm iδa ašaonąm ašaoninąmca ahūmca daēnąmca baoδasca uruuānəmca frauuašīmca yazamaide yōi ašāi vaonarə gǝ̄uš huδā̊ŋhō uruuānəm yazamaide
yōi ašāi vaonarə gaiiehe marəϑnō ašaonō frauuašīm yazamaide zaraϑuštrahe spitāmahe iδa ašaonō ašīmca frauuašīmca yazamaide kauuōiš vīštāspahe ašaonō frauuašīm yazamaide isat.vāstrahe zaraϑuštrōiš ašaonō frauuašīm yazamaide
nabānazdištanąm iδa ašaonąm ašaoninąmca ahūmca daēnąmca baoδasca uruuānəmca frauuašīmca yazamaide yōi ašāi vaonarə mat vīspābiiō ašaonibiiō frauuašibiiō yā̊ irīriϑušąm ašaonąm yā̊sca juuantąm ašaonąm yā̊sca narąm azātanąm frašō.carəϑrąm saošiiantąm
iδa iristanąm uruuąnō yazamaide yā̊ ašaonąm frauuašaiiō vīspanąm ahmiia nmāne nabānazdištanąm para.iristanąm aēϑrapaitinąm aēϑriianąm narąm nāirinąm iδa ašaonąm ašaoninąm frauuašaiiō yazamaide
vīspanąm aēϑrapaitinąm ašaonąm frauuašaiiō yazamaide vīspanąm aēϑriianąm ašaonąm frauuašaiiō yazamaide vīspanąm narąm ašaonąm frauuašaiiō yazamaide vīspanąm nāirinąm ašaoninąm frauuašaiiō yazamaide
vīspanąm apərənāiiūkanąm dahmō.kərətanąm ašaonąm frauuašaiiō yazamaide ādaxiiunąmca ašaonąm frauuašaiiō yazamaide uzdāxiiunąmca ašaonąm frauuašaiiō yazamaide
narąmca ašaonąm frauuašaiiō yazamaide nāirinąmca ašaoninąm frauuašaiiō yazamaide vīspā̊ ašāunąm vaŋuhīš sūrā̊ spəntā̊ frauuašaiiō yazamaide yā̊ haca gaiiāt marəϑnat ā saošiiantāt vərəϑraγnat
vīspā̊ frauuašaiiō ašāunąm yazamaide
iristanąm uruuąnō yazamaide yā̊ ašaonąm frauuašaiiō
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
aētat dim vīspanąm mazištəm dazdiiāi ahūmca
ratūmca yim ahurəm mazdąm
snaϑāi aŋrahe mainiiǝ̄uš druuatō
snaϑāi aēšmahe xruuīm.draoš
snaϑāi māzainiianąm daēuuanąm
snaϑāi vīspanąm daēuuanąm varəniianąmca druuatąm
šikašta ganā mainiiō. bar āhrǝ̄man lǝąnat̰ sad hazār bār
fradaϑāi ahurahe mazdā̊ raēuuatō xᵛarənaŋuhatō fradaϑāi aməšanąm spəntanąm fradaϑāi tištriiehe stārō raēuuatō xᵛarənaŋuhatō fradaϑāi narš ašaonō fradaϑāi vīspanąm spəntahe mainiiǝ̄uš dāmanąm ašaonąm
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (4×)
mazdā at mōi vahištā srauuā̊scā šiiaoϑanācā vaocā tā tū vohū manaŋhā ašācā išudəm stūtō xšmākā xšaϑrā ahurā fərašǝ̄m vasnā haiϑiiǝ̄m dā̊ ahūm (4×)
ā airiiǝ̄mā išiiō rafəδrāi jantū nərəbiiascā nāiribiiascā zaraϑuštrahē vaŋhǝ̄uš rafəδrāi manaŋhō yā daēnā vairīm hanāt mīždəm ašahiiā yāsā ašīm yąm išiiąm ahurō masatā mazdā̊ (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
haoma pairi.harəšiiənte mazda.xšaϑra aša.ratauuō vaŋhuš sraošō yō ašahe hacaite mązaraiia hǝ̄ca iδa yōiϑβā astu
humaiia upaŋhā̊ cīšmaide ahunahe vairiiehe ašaiia frasrūtahe hāuuanaiiā̊sca ašaiia frašūtaiiā̊ aršuxδanąmcā vacąm aϑā zī nǝ̄ humāiiōtara aŋhən
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (4×)
yǝ̄ səuuištō ahurō mazdā̊scā ārmaitišcā ašəmcā frādat.gaēϑəm manascā vohū xšaϑrəmcā sraotā mōi mərəždātā mōi ādāi kahiiāicīt paitī (3×) ādāi kahiiāicīt paitī (2×)
us mōi uzārəšuuā ahurā ārmaitī təuuīšīm dasuuā spǝ̄ništā mainiiū mazdā vaŋhuiiā zauuō ādā ašā hazō ǝ̄mauuat vohū manaŋhā fǝsǝratūm
rafəδrāi vourucašānē dōišī mōi yā vǝ̄ abifrā tā xšaϑrahiiā ahurā yā vaŋhǝ̄uš ašiš manaŋhō frō spəntā ārmaitē ašā daēnā̊ fradaxšaiiā
at rātąm zaraϑuštrō tanuuascīt xᵛaxiiā̊ uštanəm dadāitī pauruuatātəm manaŋhascā vaŋhǝ̄uš mazdāi šiiaoϑanahiiā ašāi yācā uxδaxiiācā səraošəm xšaϑrəmcā
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
frauuarāne mazdaiiasnō zaraϑuštriš vīdaēuuō ahura.tkaēšō hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca raϑβąm aiiaranąmca asniianąmca māhiianąmca yāiriianąmca sarəδanąmca yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
yānīm manō yānīm vacō yānīm šiiaoϑanəm ašaonō zaraϑuštrahe fərā aməšā spəntā gāϑā̊ gǝ̄uruuāin nəmō vǝ̄ gāϑā̊ ašaonīš
ahiiā yāsā nəmaŋhā ustānazastō rafəδrahiiā mainiiǝ̄uš mazdā paouruuīm spəntahiiā ašā vīspǝ̄ng šiiaoϑanā vaŋhǝ̄uš xratūm manaŋhō yā xšnəuuīšā gǝ̄ušcā uruuānəm (2×)
yə̄ vā̊ mazdā ahurā pairī.jasāi vohū manaŋhā maibiiō dāuuōi ahuuā̊ astuuatascā hiiatcā manaŋhō āiiaptā ašāt hacā yāiš rapantō daidīt xᵛāϑrē
yə̄ vā̊ ašā ufiiānī manascā vohū apaouruuīm mazdąmcā ahurəm yaēibiiō xšaϑrəmcā aγžaonuuamnəm varədaitī ārmaitiš ā mōi rafəδrāi zauuǝ̄ng jasatā
yə̄ uruuānəm mə̄ṇ gairē vohū dadē haϑrā manaŋhā ašīšcā šiiaoϑananąm vīduš mazdā̊ ahurahiiā yauuat isāi tauuācā auuat xsāi aēšē ašahiiā
ašā kat ϑβā darəsānī manascā vohū vaēdəmnō gātūmcā ahurāi səuuīštāi səraošəm mazdāi anā mąϑrā mazištəm vāurōimaidī xrafstrā hizuuā
vohū gaidī manaŋhā dāidī ašā dā̊ darəgāiiū ərəšuuāiš tū uxδāiš mazdā zaraϑuštrāi aojōnghuuat rafənō ahmaibiiācā ahurā yā daibišuuatō duuaēšā̊ tauruuaiiāmā
dāidī ašā tąm ašīm vaŋhǝ̄uš āiiaptā manaŋhō dāidī tū ārmaitē vīštāspāi īšəm maibiiācā dā̊stū mazdā xšaiiācā yā və̄ mąϑrā srəuuīmā rādā̊
vahištəm ϑβā vahištā yǝ̄m ašā vahištā hazaošəm ahurəm yāsā vāunuš narōi fərašaoštrāi maibiiācā yaēibiiascā īt rā̊ŋhaŋhōi vīspāi yauuē vaŋhǝ̄uš manaŋhō
anāiš vā̊ nōit ahurā mazdā ašəmcā yānāiš zaranaēmā manascā hiiat vahištəm yōi və̄ yōiϑəmā dasəmē stūtąm yūžə̄m zəuuīštiiā̊ŋhō īšō xšaϑrəmcā sauuaŋhąm
at yǝ̄ng ašāatcā vōistā vaŋhǝ̄ušcā dāϑǝ̄ng manaŋhō ərəϑβǝ̄ng mazdā ahurā aēibiiō pərənā āpanāiš kāməm at və̄ xšmaibiiā asūnā vaēdā xᵛaraiϑiiā vaintiiā srauuā̊
yə̄ āiš ašəm nipā̊ŋhē manascā vohū yauuaētāitē tuuə̄m mazdā ahurā frō mā sīšā ϑβahmāt vaocaŋhē mainiiǝ̄uš hacā ϑβā ǝ̄əā̊ŋhā yāiš ā aŋhuš paouruiiō bauuat
ahiiā yāsā nəmaŋhā ustānazastō rafəδrahiiā mainiiǝ̄uš mazdā paouruuīm spəntahiiā ašā vīspǝ̄ng šiiaoϑanā vaŋhǝ̄uš xratūm manaŋhō yā xšnəuuīšā gǝ̄ušcā uruuānəm (2×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstārǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
ahiiāsąm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
xšmaibiiā gǝ̄uš uruuā gərəždā kahmāi mā ϑβarōždūm kə̄ mā tašat ā mā aēšəmō hazascā rəmō āhišāiiā dərəšcā təuuišcā nōit mōi vāstā xšmat aniiō aϑā mōi sąstā vohū vāstriiā
adā tašā gǝ̄uš pərəsat ašəm kaϑā tōi gauuōi ratuš hiiat hīm dātā xšaiiantō hadā vāstrā gaodāiiō ϑβaxšō kə̄m hōi uštā ahurəm yə̄ drəguuōdəbīš aēšəməm vādāiiōit
ahmāi ašā nōit sarəjā aduuaēšō gauuōi paitī.mrauuat auuaēšąm nōit vīduiiē yā šauuaitē ādrǝ̄ng ərəšuuā̊ŋhō hātąm huuō aojištō yahmāi zauuǝ̄ng jimā kərədušā
mazdā̊ saxᵛārə̄ mairištō yā zī vāuuərəzōi pairī.ciϑīt daēuuāišcā mašiiāišcā yācā varəšaitē aipī.ciϑīt huuō vīcirō ahurō aϑā nə̄ aŋhat yaϑā huuō vasat
at vā ustānāiš ahuuā zastāiš frīnəmnā ahurāi ā mə̄ uruuā gǝ̄ušcā aziiā̊ hiiat mazdąm duuaidī fərasā̊biiō nōit ərəžəjiiōi frajiiāitiš nōit fšuiientē drəguuasū pairī
at ə̄ vaocat ahurō mazdā̊ vīduuā̊ vafūš viiānaiiā nōit aēuuā ahū vistō naēdā ratuš ašātcīt hacā at zī ϑβā fšuiiantaēcā vāstriiāicā ϑβōrəštā tatašā
tǝ̄m āzūtōiš ahurō mąϑrəm tašat ašā hazaošō mazdā̊ gauuōi xšuuīdəmcā huuō urušaēibiiō spəntō sāsnaiiā kastē vohū manaŋhā yə̄ ī dāiiāt ǝ̄əāuuā marətaēibiiō
aēm mōi idā vistō yə̄ nə̄ aēuuō sāsnā̊ gūšatā zaraϑuštrō spitāmō huuō nə̄ mazdā vaštī ašāicā carəkərəϑrā srāuuaiieŋhē hiiat hōi hudəmə̄m diiāi vaxəδrahiiā
atcā gǝ̄uš uruuā raostā yə̄ anaēšəm xšąnmə̄nē rādəm vācəm nərəš asūrahiiā yǝ̄m ā vasəmī īšā.xšaϑrīm kadā yauuā huuō aŋhat yə̄ hōi dadat zastauuat auuō
yūžə̄m aēibiiō ahurā aogō dātā ašā xšaϑrəmcā auuat vohū manaŋhā yā hušǝ̄itīš rāmąmcā dāt azə̄mcīt ahiiā mazdā ϑβąm mə̄ŋhī paouruuīm vaēdəm
kudā ašəm vohucā manō xšaϑrəmcā at mā mašā yūžə̄m mazdā frāxšnənē mazōi magāi ā paitī.zānatā ahurā nū nā̊ auuarə̄ ə̄hmā rātōiš yūšmāuuatąm
ahiiā yāsā nəmaŋhā ustānazastō rafəδrahiiā mainiiǝ̄uš mazdā paouruuīm spəntahiiā ašā vīspǝ̄ng šiiaoϑanā vaŋhǝ̄uš xratūm manaŋhō yā xšnəuuīšā gǝ̄ušcā uruuānəm (2×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstārǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
xšmāuuiia.gǝ̄uš.uruuąm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
at tā vaxšiiā išəntō yā mazdāϑā hiiatcīt vīdušē staotācā ahurāi yesniiācā vaŋhǝ̄uš manaŋhō humązdrā ašā yecā yā raocǝ̄bīš darəsatā uruuāzā
sraotā gǝ̄ušāiš vahištā auuaēnatā sūcā manaŋhā āuuarənā̊ vīciϑahiiā narǝ̄m narəm xᵛaxiiāi tanuiiē parā mazə̄ yā̊ŋhō ahmāi nə̄ sazdiiāi baodantō paitī
at tā mainiiū pauruiiē yā yǝ̄mā xᵛafənā asruuātəm manahicā vacahicā šiiaoϑanōi hī vahiiō akəmcā ā̊scā hudā̊ŋhō ərəš vīšiiātā nōit duždā̊ŋhō
atcā hiiat tā hə̄m mainiiū jasaētəm paouruuīm dazdē gaēmcā ajiiāitīmcā yaϑācā aŋhat apə̄məm aŋhuš acištō drəguuatąm at ašāunē vahištəm manō
aiiā̊ maniuuā̊ varatā yə̄ drəguuā̊ acištā vərəziiō ašəm mainiiuš spə̄ništō yə̄ xraoždištǝ̄ng asə̄nō vastē yaēcā xšnaošən ahurəm haiϑiiāiš šiiaoϑanāiš fraorət mazdąm
aiiā̊ nōit ərəš vīšiiātā daēuuācinā hiiat īš ā.dəbaomā pərəsmanǝ̄ng upā.jasat hiiat vərənātā acištəm manō at aēšəməm hə̄nduuārəntā yā bąnaiiən ahūm marətānō
ahmāicā xšaϑrā jasat manaŋhā vohū ašācā at kəhrpə̄m utaiiūitīš dadāt ārmaitiš ąnmā aēšąm tōi ā aŋhat yaϑā aiiaŋhā ādānāiš paouruiiō
atcā yadā aēšąm kaēnā jamaitī aēnaŋhąm at mazdā taibiiō xšaϑrəm vohū manaŋhā vōiuuīdāitī aēibiiō sastē ahurā yōi ašāi dadən zastaiiō drujəm
atcā tōi vaēm xiiāmā yōi īm fərašə̄m kərənaon ahūm mazdā̊scā ahurā̊ŋhō āmōiiastrā baranā ašācā hiiat haϑrā manā̊ bauuat yaϑrā cistiš aŋhat maēϑā
adā zī auuā drūjō auuō bauuaitī skəndō spaiiaϑrahiiā at asištā yaojantē ā hušitōiš vaŋhǝ̄uš manaŋhō mazdā̊ ašaxiiācā yōi zazəntī vaŋhāu srauuahī
hiiat tā uruuātā sašaϑā yā mazdā̊ dadāt mašiiā̊ŋhō xᵛīticā ə̄nəitī hiiatcā darəgǝ̄m drəguuōdəbiiō rašō sauuacā ašauuabiiō at aipī tāiš aŋhaitī uštā
ahiiā yāsā nəmaŋhā ustānazastō rafəδrahiiā mainiiǝ̄uš mazdā paouruuīm spəntahiiā ašā vīspǝ̄ng šiiaoϑanā vaŋhǝ̄uš xratūm manaŋhō yā xšnəuuīšā gǝ̄ušcā uruuānəm (2×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstārǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
at.tāuuaxšiiąm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
tā və̄ uruuātā marəntō aguštā vacā̊ sǝ̄nghāmahī aēibiiō yōi uruuātāiš drūjō ašahiiā gaēϑā̊ vīmərəncaitē atcīt aēibiiō vahištā yōi zarazdā̊ aŋhən mazdāi
yezī āiš nōit uruuānē aduuā̊ aibī.dərəštā vaxiiā̊ at vā̊ vīspǝ̄ng āiiōi yaϑā ratūm ahurō vaēdā mazdā̊ aiiā̊ ąsaiiā̊ yā ašāt hacā juuāmahī
yąm dā̊ mainiiū aϑrācā ašācā cōiš rānōibiiā xšnūtəm hiiat uruuatəm cazdōnŋhuuadəbiiō tat nə̄ mazdā vīduuanōi vaocā hizuuā ϑβahiiā ā̊ŋhō yā juuantō vīspǝ̄ng vāuraiiā
yadā ašəm zəuuīm aŋhən mazdā̊scā ahurā̊ŋhō ašicā ārmaitī vahištā išasā manaŋhā maibiiō xšaϑrəm aojōnghuuat yehiiā vərədā vanaēmā drujəm
tat mōi vīcidiiāi vaocā hiiat mōi ašā dātā vahiiō vīduiiē vohū manaŋhā mə̄ncā daidiiāi yehiiā mā ərəšiš tācīt mazdā ahurā yā nōit vā aŋhat aŋhaitī vā
ahmāi aŋhat vahištəm yə̄ mōi vīduuā̊ vaocāt haiϑīm mąϑrəm yim hauruuatātō ašahiiā amərətātascā mazdāi auuat xšaϑrəm hiiat hōi vohū vaxšat manaŋhā
yastā mantā paouruiiō raocǝ̄bīš rōiϑβən xᵛāϑrā huuō xraϑβā dąmiš ašəm yā dāraiiat vahištəm manō tā mazdā mainiiū uxšiiō yə̄ ā nūrǝ̄mcīt ahurā hāmō
at ϑβā mǝ̄nghī paouruuīm mazdā yezīm stōi manaŋhā vaŋhǝ̄uš patarǝ̄m manaŋhō hiiat ϑβā hə̄m cašmainī hǝ̄ngrabəm haiϑīm ašahiiā dąmīm aŋhǝ̄uš ahurəm šiiaoϑanaēšū
ϑβōi as ārmaitīš ϑβə̄ ā gǝ̄uš tašā as xratūš mainiiǝ̄uš mazdā ahurā hiiat axiiāi dadā̊ paϑąm vāstriiāt vā āitē yə̄ vā nōit aŋhat vāstriiō
at hī aiiā̊ frauuarətā vāstrīm axiiāi fšuiiantəm ahurəm ašauuanəm vaŋhǝ̄uš fšǝ̄nghīm manaŋhō nōit mazdā auuāstriiō dauuąscinā humərətōiš baxštā
hiiat nə̄ mazdā paouruuīm gaēϑā̊scā tašō daēnā̊scā ϑβā manaŋhā xratūšcā hiiat astuuantəm dadā̊ uštanəm hiiat šiiaoϑanācā sǝ̄nghąscā yaϑrā varənǝ̄ng vasā̊ dāiietē
aϑrā vācəm baraitī miϑahuuacā̊ vā ərəšuuacā̊ vā vīduuā̊ vā əuuīduuā̊ vā ahiiā zərədācā manaŋhācā ānuš.haxš ārmaitīš mainiiū pərəsāitē yaϑrā maēϑā
yā frasā āuuīšiiā yā vā mazdā pərəsāitē taiiā yə̄ vā kasǝ̄uš aēnaŋhō ā mazištąm aiiamaitē būjəm tā cašmǝ̄ng ϑβisrā hārō aibī ašā aibī vaēnahī vīspā
tā ϑβā pərəsā ahurā yā zī āitī jǝ̄nghaticā yā̊ išudō dadəntē dāϑranąm hacā ašāunō yā̊scā mazdā drəguuōdəbiiō yaϑā tā̊ aŋhən hə̄nkərətā hiiat
pərəsā auuat yā mainiš yə̄ drəguuāitē xšaϑrəm hunāitī duš.šiiaoϑanāi ahurā yə̄ nōit jiiōtūm hanarə vīnastī vāstriiehiiā aēnaŋhō pasǝ̄uš vīrāatcā adrujiiantō
pərəsā auuat yaϑā huuō yə̄ hudānuš dəmanahiiā xšaϑrəm šōiϑrahiiā vā daxiiǝ̄uš vā ašā fradaϑāi aspərəzatā ϑβāuuąs mazdā ahurā yadā huuō aŋhat yā.šiiaoϑanascā
katārǝ̄m ašauuā vā drəguuā̊ vā vərənuuaitē maziiō vīduuā̊ vīdušē mraotū mā əuuīduuā̊ aipī.dǝ̄bāuuaiiat zdī nə̄ mazdā ahurā vaŋhǝ̄uš fradaxštā manaŋhō
mā ciš at və̄ drəguuatō mąϑrąscā gūštā sāsnā̊scā āzī dəmānəm vīsəm vā šōiϑrəm vā daxiiūm vā ādāt dušitācā marakaēcā aϑā īš sāzdūm snaiϑišā
gūštā yə̄ mantā ašəm ahūmbiš vīduuā̊ ahurā ərəžuxδāi vacaŋhąm xšaiiamnō hizuuō vasō ϑβā āϑrā suxrā mazdā vaŋhāu vīdātā rąnaiiā̊
yə̄ āiiat ašauuanəm diuuamnəm hōi aparəm xšiiō darəgǝ̄m āiiū təmaŋhō dušxᵛarəϑə̄m auuaētās vacō tǝ̄m vā ahūm drəguuantō šiiaoϑanāiš xᵛāiš daēnā naēšat
mazdā̊ dadāt ahurō hauruuatō amərətātascā būrōiš ā ašaxiiācā xᵛāpaiϑiiāt xšaϑrahiiā sarō vaŋhǝ̄uš vazduuarə̄ manaŋhō yə̄ hōi mainiiū šiiaoϑanāišcā uruuaϑō
ciϑrā ī hudā̊ŋhē yaϑanā vaēdəmnāi manaŋhā vohū huuō xšaϑrā ašəm vacaŋhā šiiaoϑanācā haptī huuō tōi mazdā ahurā vāzištō aŋhaitī astiš
ahiiā yāsā nəmaŋhā ustānazastō rafəδrahiiā mainiiǝ̄uš mazdā paouruuīm spəntahiiā ašā vīspǝ̄ng šiiaoϑanā vaŋhǝ̄uš xratūm manaŋhō yā xšnəuuīšā gǝ̄ušcā uruuānəm (2×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstārǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
tā.və̄.uruuātąm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
axiiācā xᵛaētuš yāsat ahiiā vərəzə̄nəm mat airiiamnā ahiiā daēuuā mahmī manōi ahurahiiā uruuāzəmā mazdā̊ ϑβōi dūtā̊ŋhō ā̊ŋhāmā tǝ̄ng dāraiiō yōi vā̊ daibišəntī
aēibiiō mazdā̊ ahurō sārəmnō vohū manaŋhā xšaϑrāt hacā paitī.mraot ašā huš.haxā xᵛə̄nuuātā spəntąm və̄ ārmaitīm vaŋuhīm varəmaidī hā nə̄ aŋhat
at yūš daēuuā vīspā̊ŋhō akāt manaŋhō stā ciϑrəm yascā vā̊ maš yazaitē drūjascā pairimatōišcā
šiiaomąm aipī daibitānā yāiš asrūdūm būmiiā̊ haptaiϑē
yāt yūštā framīmaϑā yā mašiiā acištā dantō vaxšəntē daēuuō.zuštā vaŋhǝ̄uš sīždiiamnā manaŋhō mazdā̊ ahurahiiā xratǝ̄uš nasiiantō ašāatcā
tā dəbənaotā mašīm hujiiātōiš amərətātascā hiiat vā̊ akā manaŋhā yǝ̄ng daēuuǝ̄ng akascā mainiiuš akā šiiaoϑanəm vacaŋhā yā fracinas drəguuantəm xšaiiō
pourū.aēnā̊ ə̄nāxštā yāiš srāuuahiieitī yezī tāiš aϑā vōistā hātā.marānē vahištā manaŋhā ahurā ϑβahmī və̄ mazdā xšaϑrōi ašāicā sǝ̄nghō vīdąm
aēšąm aēnaŋhąm naēcīt vīduuā̊ aojōi hādrōiiā yā jōiiā sǝ̄nghaitē yāiš srāuuī xᵛaēnā aiiaŋhā yaēšąm tū ahurā irixtəm mazdā vaēdištō ahī
aēšąm aēnaŋhąm vīuuaŋhušō srāuuī yimascīt yə̄ mašiiǝ̄ng cixšnušō ahmākǝ̄ng gāuš bagā xᵛārəmnō aēšąmcīt ā ahmī ϑβahmī mazdā vīciϑōi aipī
duš.sastiš srauuā̊ mōrəndat huuō jiiātǝ̄uš sǝ̄nghanāiš xratūm apō mā īštīm apaiiantā bərəxδąm hāitīm vaŋhǝ̄uš manaŋhō tā uxδā mainiiǝ̄uš mahiiā mazdā ašāicā yūšmaibiiā gərəzē
huuō mā nā srauuā̊ mōrəndat yə̄ acištəm vaēnaŋhǝ̄ aogədā gąm ašibiiā xᵛarəcā yascā dāϑǝ̄ng drəguuatō dadāt yascā vāstrā vīuuāpat yascā vadarē vōiždat ašāunē
taēcīt mā mōrəndən jiiōtūm yōi drəguuatō mazibīš cikōitərəš aŋuhīšcā aŋhuuascā apaiieitī raēxənaŋhō vaēdəm yōi vahištāt ašāunō mazdā rārəšiiąn manaŋhō
yā rā̊ŋhaiiən srauuaŋhā vahištāt šiiaoϑanāt marətānō aēibiiō mazdā̊ akā mraot yōi gǝ̄uš mōrəndən uruuāxš.uxtī jiiōtūm yāiš grǝ̄hmā ašāt varatā karapā xšaϑrəmcā īšanąm drujəm
yā xšaϑrā grǝ̄hmō hīšasat acištahiiā dəmānē manaŋhō aŋhǝ̄uš maraxtārō ahiiā yaēcā mazdā jīgərəzat kāmē ϑβahiiā mąϑrānō dūtīm yə̄ īš pāt darəsāt ašahiiā
ahiiā grǝ̄hmō ā.hōiϑōi nī kāuuaiiascīt xratūš nī dadat varəcā̊ hīcā fraidiuuā hiiat vīsə̄ntā drəguuantəm auuō hiiatcā gāuš jaidiiāi mraoī yə̄ dūraošəm saocaiiat auuō
anāiš ā vī.nə̄nāsā yā karapōtā̊scā kəuuītā̊scā auuāiš aibī yǝ̄ng daintī nōit jiiātǝ̄uš xšaiiamnǝ̄ng vasō tōi ābiiā bairiiā̊ntē vaŋhǝ̄uš ā dəmānē manaŋhō
hamə̄m tat vahištācīt yə̄ ušuruiiē siiascīt dahmahiiā xšaiiąs mazdā ahurā yehiiā mā aiϑīšcīt duuaēϑā hiiat aēnaŋhē drəguuatō ǝ̄əānū išiiǝ̄ng aŋhaiiā
ahiiā yāsā nəmaŋhā ustānazastō rafəδrahiiā mainiiǝ̄uš mazdā paouruuīm spəntahiiā ašā vīspǝ̄ng šiiaoϑanā vaŋhǝ̄uš xratūm manaŋhō yā xšnəuuīšā gǝ̄ušcā uruuānəm (2×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstārǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
xᵛaētumaiϑiiǝ̄m hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yaϑāiš iϑā varəšaitē yā dātā aŋhǝ̄uš paouruiiehiiā ratūš šiiaoϑanā razištā drəguuataēcā hiiatcā ašāunē yexiiācā hə̄məmiiāsaitē miϑahiiā yācā hōi ārəzuuā
at yə̄ akəm drəguuāitē vacaŋhā vā at vā manaŋhā zastōibiiā vā varəšaitī vaŋhāu vā cōiϑaitē astīm tōi vārāi rādəntī ahurahiiā zaošē mazdā̊
yə̄ ašāunē vahištō xᵛaētū vā at vā vərəzə̄niiō airiiamnā vā ahurā vīdąs vā ϑβaxšaŋhā gauuōi at huuō ašahiiā aŋhat vaŋhǝ̄ušcā vāstrē manaŋhō
yə̄ ϑβat mazdā asruštīm akəmcā manō yazāi apā xᵛaētǝ̄ušcā tarǝ̄maitīm vərəzə̄naxiiācā nazdištąm drujəm
airiiamanascā nadəntō gǝ̄ušcā vāstrāt acištəm mantūm
yastē vīspǝ̄.mazištəm səraošəm zbaiiā auuaŋhānē apānō darəgō.jiiāitīm ā xšaϑrəm vaŋhǝ̄uš manaŋhō ašāt ā ərəzūš paϑō yaēšū mazdā̊ ahurō šaētī
yə̄ zaotā ašā ərəzūš huuō mainiiǝ̄uš ā vahištāt kaiiā ahmāt auuā manaŋhā yā vərəziieidiiāi mantā vāstriiā tā tōi iziiāi ahurā mazdā darštōišcā hə̄m.parštōišcā
ā mā āidūm vahištā ā xᵛaiϑiiācā mazdā darəšatcā ašā vohū manaŋhā yā sruiiē parə̄ magāunō āuuiš nā̊ antarə hə̄ntū nəmahuuaitīš ciϑrā̊ rātaiiō
frō mōi frauuōizdūm arəϑā tā yā vohū šiiauuāi manaŋhā yasnəm mazdā xšmāuuatō at vā ašā staomiiā vacā̊ dātā və̄ amərətā̊scā utaiiūitī hauruuatās draonō
at tōi mazdā tǝ̄m mainiiūm ašaoxšaiiantā̊ sarədiiaiiā̊ xᵛāϑrā maēϑā maiiā vahištā barətū manaŋhā aiiā̊ arōi hākurənəm yaiiā̊ hacintē uruuąnō
vīspā̊.stōi hujītaiiō yā̊ zī ā̊ŋharə̄ yā̊scā həntī yā̊scā mazdā bauuaintī ϑβahmī hīš zaošē ābaxšōhuuā vohū uxšiiā manaŋhā xšaϑrā ašācā uštā tanūm
šīkast ganā mainiiō. bar āhrǝman lǝ̄ąnat sad hazār bār
yə̄ səuuištō ahurō mazdā̊scā ārmaitišcā ašəmcā frādat.gaēϑəm manascā vohū xšaϑrəmcā sraotā mōi mərəždātā mōi ādāi kahiiāicīt paitī (3×) ādāi kahiiāicīt paitī (2×)
us mōi uzārəšuuā ahurā ārmaitī təuuīšīm dasuuā spə̄ništā mainiiū mazdā vaŋhuiiā zauuō ādā ašā hazō ǝ̄mauuat vohū manaŋhā fəsəratūm
rafəδrāi vourucašānē dōišī mōi yā və̄ abifrā tā xšaϑrahiiā ahurā yā vaŋhǝ̄uš ašiš manaŋhō frō spəntā ārmaitē ašā daēnā̊ fradaxšaiiā
at rātąm zaraϑuštrō tanuuascīt xᵛaxiiā̊ uštanəm dadāitī pauruuatātəm manaŋhascā vaŋhǝ̄uš mazdāi šiiaoϑanahiiā ašāi yācā uxδaxiiācā səraošəm xšaϑrəmcā
ahiiā yāsā nəmaŋhā ustānazastō rafəδrahiiā mainiiǝ̄uš mazdā paouruuīm spəntahiiā ašā vīspǝ̄ng šiiaoϑanā vaŋhǝ̄uš xratūm manaŋhō yā xšnəuuīšā gǝ̄ušcā uruuānəm (2×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstārǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
yaϑāišiϑąm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yā šiiaoϑanā yā vacaŋhā yā yasnā amərətatātəm ašəmcā taēibiiō dā̊ŋhā mazdā xšaϑrəmcā hauruuatātō aēšąm tōi ahurā ǝ̄hmā paourutəmāiš dastē
atcā ī tōi manaŋhā mainiiušcā vaŋhuš vīspā dātā spəntaxiiācā nərəš šiiaoϑanā yehiiā uruuā ašā hacaitē pairigaēϑē xšmāuuatō vahmē mazdā garōbīš stūtąm
at tōi miiazdəm ahurā nəmaŋhā ašāicā dāmā gaēϑā̊ vīspā̊ ā xšaϑrōi yā̊ vohū ϑraoštā manaŋhā ārōi zī hudā̊ŋhō vīspāiš mazdā xšmāuuasū sauuō
at tōi ātrǝ̄m ahurā aojōŋhuuantəm ašā usə̄mahī asīštīm ǝ̄mauuantəm stōi rapantē ciϑrā.auuaŋhəm at mazdā daibišiiantē zastāištāiš dərəštā.aēnaŋhəm
kat və̄ xšaϑrəm kā īštīš šiiaoϑanāi mazdā yaϑā vā hahmī ašā vohū manaŋhā ϑrāiiōidiiāi drigūm yūšmākəm parə̄ vā̊ vīspāiš parə̄ vaoxəmā daēuuāišcā xrafstrāiš mašiiāišcā
yezī aϑā stā haiϑīm mazdā ašā vohū manaŋhā at tat mōi daxštəm dātā ahiiā aŋhǝ̄uš vīspā maēϑā yaϑā vā̊ yazəmnascā uruuāidiiā̊ stauuas aiienī paitī
kuϑrā tōi arədrā mazdā yōi vaŋhǝ̄uš vaēdənā manaŋhō sǝ̄nghūš raēxənā̊ aspə̄ncīt sādrācīt caxraiiō ušəurū naēcīm tǝ̄m aniiǝ̄m yūšmat vaēdā ašā aϑā nā̊ ϑrāzdūm
tāiš zī nā̊ šiiaoϑanāiš biientē yaēšū as pairī paourubiiō iϑiiejō hiiat as aojiiā̊ nāidiiā̊ŋhəm ϑβahiiā mazdā ąstā uruuātahiiā yōi nōit ašəm mainiiantā aēibiiō dūirē vohū as manō
yōi spəntąm ārmaitīm ϑβahiiā mazdā bərəxδąm vīdušō duš.šiiaoϑanā auuazazat vaŋhǝ̄uš əuuistī manaŋhō aēibiiō maš ašā siiazdat yauuat ahmat aurunā xrafstrā
ahiiā vaŋhǝ̄uš manaŋhō šiiaoϑanā vaocat gərəbąm huxratuš spəntąmcā ārmaitīm dąmīm vīduuā̊ hiϑąm ašahiiā tācā vīspā ahurā ϑβahmī mazdā xšaϑrōi ā vōiiaϑrā
at tōi ubē hauruuā̊scā xᵛarəϑāi ā amərətatā̊scā vaŋhǝ̄uš xšaϑrā manaŋhō ašā mat ārmaitiš vaxšt utaiiūitī təuuīšī tāiš ā mazdā vīduuaēšąm ϑβōi ahī
kat tōi rāzarə̄ kat vašī kat vā stūtō kat vā yasnahiiā srūidiiāi mazdā frāuuaocā vā vīdāiiāt ašīš rāšnąm sīšā nā̊ ašā paϑō vaŋhǝ̄uš xᵛaētǝ̄ng manaŋhō
tǝ̄m aduuānəm ahurā yǝ̄m mōi mraoš vaŋhǝ̄uš manaŋhō daēnā̊ saošiiantąm yā hū.karətā ašācīt uruuāxšat hiiat ciuuištā hudābiiō mīždəm mazdā yehiiā tū daϑrəm
tat zī mazdā vairīm astuuaitē uštānāi dātā vaŋhǝ̄uš šiiaoϑanā manaŋhō yōi zī gǝ̄uš vərəzə̄nē aziiā̊ xšmākąm hucistīm ahurā xratǝ̄uš ašā frādō vərəzə̄nā
mazdā at mōi vahištā srauuā̊scā šiiaoϑanācā vaocā tā tū vohū manaŋhā ašācā išudəm stūtō xšmākā xšaϑrā ahurā fərašə̄m vasnā haiϑiiǝ̄m dā̊ ahūm (4×)
ahiiā yāsā nəmaŋhā ustānazastō rafəδrahiiā mainiiǝ̄uš mazdā paouruuīm spəntahiiā ašā vīspǝ̄ng šiiaoϑanā vaŋhǝ̄uš xratūm manaŋhō yā xšnəuuīšā gǝ̄ušcā uruuānəm (2×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstārǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
yā.šiiaoϑanąm hāitīm yazamaide ahunauuaitīm gāϑąm ašaonīm ašahe ratūm yazamaide ahunauuaitiiā̊ gāϑaiiā̊ handātā yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
ahurəm mazdąm ašauuanəm ašahe ratūm yazamaide aməšā spəntā huxšaϑrā huδā̊ŋhō yazamaide vīspąm ašaonō stīm yazamaide mainiiəuuīmcā gaēϑiiąmcā bərəjā vaŋhǝ̄uš ašahe bərəjā daēnaiiā̊ vaŋuhiiā̊ māzdaiiasnōiš
humatanąm hūxtanąm huuarštanąm iiadacā aniiadacā vərəziiamnanąmcā vāuuərəzananąmcā mahī aibī.jarətārō naēnaēstārō yaϑənā vohunąm mahī (2×)
tat at varəmaidī ahurā mazdā ašā srīrā hiiat ī mainimadicā vaocōimācā varəzimācā yā hātąm šiiaoϑənanąm vahištā xiiāt ubōibiiā ahubiiā
gauuōi adāiš tāiš šiiaoϑanāiš yāiš vahištāiš fraēšiiāmahī rāmācā vāstrəmcā dazdiiāi surunuuatascā asurunuuatascā xšaiiantascā axšaiiantascā
huxšaϑrō.təmāi bā at xšaϑrəm ahmat hiiat aibī dadəmahicā cīšmahicā huuąnmahicā hiiat mazdāi ahurāi ašāicā vahištāi (3×)
yaϑā āt utā nā vā nāirī vā vaēdā haiϑīm aϑā hat vohū tat.ǝ̄ə-ād-ū vərəziiōtūcā īt ahmāi fracā vātōiiōtū īt aēibiiō yōi īt aϑā vərəziiąn yaϑā īt astī
ahurahiiā zī at vǝ̄ mazdā̊ yasnəmcā vahməmcā vahištəm amǝ̄hmaidī gǝ̄ušcā vāstrəm tat at vǝ̄ vərəziiāmahī fracā vātǝ̄iiāmahī yā.tǝ̄ isāmaidē
ašahiiā āat sairī ašahiiā vərəzǝ̄nē kahmāicīt hātąm jījišąm vahištąm ādā ubōibiiā ahubiiā (2×)
imā āt uxδā vacā̊ ahurā mazdā ašəmmanaiiā vahehiiā frauuaocāmā ϑβąm at aēšąm paitiiāstārəmcā fradaxštārəmcā dadəmaidē
ašāatcā hacā vaŋhǝ̄ušcā manaŋhō vaŋhǝ̄ušcā xšaϑrāt staotāiš ϑβāt ahurā staotōibiiō ai bī uxδā ϑβāt uxδōibiiō yasnā ϑβāt yasnōibiiō
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
ahiiā ϑβā āϑrō vərəzǝ̄nā paouruiiē pairijasāmaidē mazdā ahurā ϑβā ϑβā mainiiū spǝ̄ništā yǝ̄ ā axtiš ahmāi yǝ̄m axtōiiōi dā̊ŋhē
uruuāzištō huuō nā̊ yātāiiā paitī.jamiiā̊ ātarə mazdā̊ ahurahiiā uruuāzištahiiā uruuāziiā nąmištahiiā nəmaŋhā nā̊ mazištāi yā̊ŋhąm paitī.jamiiā̊
ātarš vōi mazdā̊ ahurahiiā ahī mainiiuš vōi ahiiā spǝ̄ništō ahī hiiat vā tōi nāmanąm vāzištəm ātarə mazdā̊ ahurahiiā tā ϑβā pairijasāmaidē
vohū ϑβā manaŋhā vohū ϑβā ašā vaŋhuiiā̊ ϑβā cistōiš šiiaoϑənāišcā vacǝ̄bīšcā pairijasāmaidē
nəmaxiiāmahī išūidiiāmahī ϑβā mazdā ahurā vīspāiš ϑβā humatāiš vīspāiš hūxtāiš vīspāiš huuarštāiš pairijasāmaidē
sraēštąm at tōi kəhrpǝ̄m kəhrpąm āuuaēdaiiamahī mazdā ahurā imā raocā̊ barəzištəm barəzəmanąm auuat yāt huuarǝ̄ auuācī
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
iϑā āt yazamaidē ahurəm mazdąm yǝ̄ gąmcā ašəmcā dāt apascā dāt uruuarā̊scā vaŋuhīš raocā̊scā dāt būmīmcā vīspācā vohū
ahiiā xšaϑrācā mazǝ̄nācā hauuapaŋhāišcā tǝ̄m at yasnanąm pauruuatātā yazamaidē yōi gǝ̄uš hacā šiieintī
tǝ̄m at āhūiriiā nāmǝ̄nī mazdā.varā spəntō.təmā yazamaidē tǝ̄m ahmākāiš azdəbīšcā uštānāišcā yazamaidē tǝ̄m ašāunąm frauuašīš narąmcā nāirinąmcā yazamaidē
ašəm at vahištəm yazamaidē hiiat sraēštəm hiiat spəntəm aməšəm hiiat raocōŋhuuat hiiat vīspā.vohū
vohucā manō yazamaidē vohucā xšaϑrəm vaŋuhīmcā daēnąm vaŋuhīmcā fsəratūm vaŋuhīmcā ārmaitīm
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
imąm āat ząm gənābīš haϑrā yazamaidē yā nā̊ baraitī yā̊scā tōi gənā̊ ahurā mazdā ašāt hacā vairiiā̊ tā̊ yazamaidē
īžā̊ yaoštaiiō fəraštaiiō ārmataiiō vaŋuhīm ābīš ašīm vaŋuhīm īšəm vaŋuhīm āzūitīm vaŋuhīm frasastīm vaŋuhīm parəndīm yazamaidē
apō at yazamaidē maēkaiiantīšcā hǝ̄buuantīšcā frauuazaŋhō ahurānīš ahurahiiā hauuapaŋhā hupərəϑβā̊scā vā̊ huuōγžaϑā̊scā hūšnāϑrā̊scā ubōibiiā ahubiiā cagəmā
uitī yā vǝ̄ vaŋuhīš ahurō mazdā̊ nāmąm dadāt vaŋhudā̊ hiiat vā̊ dadāt tāiš vā̊ yazamaidē tāiš friiąnmahī tāiš nəmaxiiāmahī tāiš išūidiiāmahī
apascā vā̊ azīšcā vā̊ mātərąšcā vā̊ agəniiā̊ drigudāiiaŋhō vīspō.paitīš āuuaocāmā vahištā̊ sraēštā̊ auuā vǝ̄ vaŋuhīš rātōiš darəgō.bāzāuš nāšū paitī viiādā̊ paitī.sǝ̄ndā̊ mātarō jītaiiō
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
iϑā āt yazamaidē gǝ̄uš uruuānəmcā tašānəmcā ahmākǝ̄ng āat urunō pasukanąmcā yōi nā̊ jījišəntī yaēibiiascā tōi ā yaēcā aēibiiō ā aŋhən
daitikanąmcā aidiiūnąm hiiat urunō yazamaidē ašāunąm āat urunō yazamaidē kudō.zātanąmcīt narąmcā nāirinąmcā yaēšąm vahehīš daēnā̊ vanaintī vā vǝ̄nghən vā vaonarə vā
āt iϑā yazamaidē vaŋhūšcā īt vaŋuhīšcā īt spəntǝ̄ng aməšǝ̄ng yauuaējiiō yauuaēsuuō yōi vaŋhǝ̄uš ā manaŋhō šiieintī yā̊scā uitī
yaϑā tū ī ahurā mazdā mǝ̄nghācā vaocascā dā̊scā varəšcā yā vohū aϑā tōi dadəmahī aϑā cīšmahī aϑā ϑβā āiš yazamaidē aϑā nəmaxiiāmahī aϑā išūidiiāmahī ϑβā mazdā ahurā (2×)
vaŋhǝ̄uš xᵛaētǝ̄uš xᵛaētātā vaŋhǝ̄uš ašahiiā ϑβā pairijasāmaidē vaŋhuiiā̊ fsəratuuō vaŋhuiiā̊ ārmatōiš
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
āhū at paitī adāhū mazdā ahurā mazdąmcā būiricā kərəšuuā rāitī tōi xrapaitī ahmat hiiat aibī hiiat mīždəm mauuaiϑīm fradadāϑā daēnābiiō mazdā ahurā
ahiiā huuō nǝ̄ dāidī ahmāicā ahuiiē manaxiiāicā tat ahiiā yā tat upā.jamiiāmā tauuacā haxəmā ašaxiiācā vīspāi yauuē
dāidī at nərąš mazdā ahurā ašāunō ašacinaŋhō aidiiūš vāstriiǝ̄ng darəgāi īžiiāi bəzuuaitē haxmainē ahmaibiiā ahmā.rafənaŋhō
aϑā xᵛaētūš aϑā vərəzǝ̄nā aϑā haxǝ̄mąm xiiāt yāiš hišcamaidē aϑā vǝ̄ utā xiiāmā mazdā ahurā ašauuanō ərəšiiā ištǝ̄m rāitī
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
stūtō garō vahmǝ̄ng ahurāi mazdāi ašāicā vahištāi dadəmahicā cīšmahicā ācā āuuaēdaiiamahī
vohū xšaϑrəm tōi mazdā ahurā apaēmā vīspāi yauuē huxšaϑrastū nǝ̄ nā vā nāirī vā xšaētā ubōiiō aŋhuuō hātąm hudāstəmā
humāīm ϑβā īžīm yazatəm ašaŋhācim dadəmaidē aϑā tū nǝ̄ gaiiascā astəntā̊scā xiiā̊ ubōiiō aŋhuuō hātąm hudāstəmā (2×)
hanaēmācā zaēmācā mazdā ahurā ϑβahmī rafənahī darəgāiiāu aēšācā ϑβā ǝ̄mauuantascā buiiāmā rapōišcā tū nǝ̄ darəgəmcā uštācā hātąm hudāstəmā
ϑβōi staotarascā mąϑranascā ahurā mazdā aogəmadaēcā usmahicā vīsāmadaēcā hiiat mīždəm mauuaiϑīm fradadāϑā daēnābiiō mazdā ahurā (2×)
ahiiā huuō nǝ̄ dāidī ahmāicā ahuiiē manaxiiāicā tat ahiiā yā tat upā.jamiiāmā tauuacā sarəm ašaxiiācā vīspāi yauuē
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
humatanąm hūxtanąm huuarštanąm iiadacā aniiadacā vərəziiamnanąmcā vāuuərəzananąmcā mahī aibī.jarətārō naēnaēstārō yaϑənā vohunąm mahī (2×)
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstārǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
yasnəm sūrəm haptaŋhāitīm ašauuanəm ašahe ratūm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yazamaidē və̄ aməšā spəntā yasnahē haptaŋhātōiš handātā apąmcā xā̊ yazamaidē apąmcā pərətūš yazamaidē paϑąmcā vīcaranā̊ yazamaidē paϑąmcā hanjamanā̊ yazamaidē
gairīšcā afštacinō yazamaidē vairīšcā aβəždānā̊ŋhō yazamaidē aspənācā yəuuīnō yazamaidē pāiiūšcā ϑβōrəštārā yazamaidē mazdąmcā zaraϑuštrəmcā yazamaidē
ząmcā asmanəmcā yazamaidē vātəmcā daršīm mazdadātəm yazamaidē taērəmcā haraiϑiiā̊ bərəzō yazamaidē būmīmcā vīspācā vohū yazamaidē
manō vohū urunascā ašāunąm yazamaidē vāsīmcā yąm pancā.saduuarąm yazamaidē xarəmcā yim ašauuanəm yazamaidē yō hištaitē maidim zraiiaŋhō vourukašahē zaraiiō vourukašəm yazamaidē
haoməmcā zāirīm bərəzantəm yazamaidē haoməm frāšmīm frādat.gaēϑəm yazamaidē haoməm dūraošəm yazamaidē
apąmcā fəraxšaostrəm yazamaidē vaiiąmcā fərafraoϑrəm yazamaidē aϑaurunąmcā paitī.ająϑrəm yazamaidē yōi iieiią dūrāt ašō.īšō daxiiunąm vīspąscā aməšą spəntą yazamaidē
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
nəmō və̄ gāϑā̊ ašaonīš
uštā ahmāi yahmāi uštā kahmāicīt vasǝ̄ xšaiiąs mazdā̊ dāiiāt ahurō utaiiūitī təuuīšīm gat tōi vasəmī ašəm dərədiiāi tat mōi dā̊ ārmaitē rāiiō ašīš vaŋhǝ̄uš gaēm manaŋhō (2×)
atcā ahmāi vīspanąm vahištəm xᵛāϑrōiiā nā xᵛāϑrəm daidītā ϑβā cīcīϑβā spə̄ništā mainiiū mazdā yā dā̊ ašā vaŋhǝ̄uš māiiā̊ manaŋhō vīspā aiiārə̄ darəgōjiiātōiš uruuādaŋhā
at huuō vaŋhǝ̄uš vahiiō nā aibī.jamiiāt yə̄ nā̊ ərəzūš sauuaŋhō paϑō sīšōit ahiiā aŋhǝ̄uš astuuatō manaŋhascā haiϑiiǝ̄ng āstīš yǝ̄ng ā.šaētī ahurō arədrō ϑβāuuąs huzə̄ntuš spəntō mazdā
at ϑβā mǝ̄nghāi taxməmcā spəntəm mazdā hiiat tā zastā yā tū hafšī auuā̊ yā̊ dā̊ ašīš drəguuāitē ašāunaēcā ϑβahiiā garəmā āϑrō ašā.aojaŋhō hiiat mōi vaŋhǝ̄uš hazə̄ jimat manaŋhō
spəntəm at ϑβā mazdā mǝ̄nghī [ahurā hiiat ϑβā aŋhǝ̄uš ząϑōi darəsəm paouruuīm hiiat dā̊ šiiaoϑanā mīždauuąn yācā uxδā akə̄m akāi vaŋuhīm ašīm vaŋhauuē ϑβā hunarā dāmōiš uruuaēsē apə̄mē]
[yahmī spəntā ϑβā mainiiū uruuaēsē jasō mazdā xšaϑrā ahmī vohū manaŋhā yehiiā šiiaoϑanāiš gaēϑā̊ ašā frādəntē aēibiiō ratūš sǝ̄nghaitī ārmaitiš ϑβahiiā xratǝ̄uš yǝ̄m naēciš dābaiieitī]
spəntəm at ϑβā mazdā mǝ̄nghī ahurā hiiat mā vohū pairī.jasat manaŋhā pərəsatcā mā ciš ahī kahiiā ahī kaϑā aiiārə̄ daxšārā fərasaiiāi dīšā aibī ϑβāhū gaēϑāhū tanušicā
at hōi aojī zaraϑuštrō paouruuīm haiϑiiō duuaēšā̊ hiiat isōiiā drəguuāitē at ašāunē rafənō xiiǝ̄m aojōnghuuat hiiat ābūštīš vasasə̄ xšaϑrahiiā diiā yauuat ā ϑβā mazdā stāumī ufiiācā
spəntəm at ϑβā mazdā mǝ̄nghī ahurā hiiat mā vohū pairī.jasat manaŋhā ahiiā fərasə̄m kahmāi vīuuīduiiē vašī at ā ϑβahmāi āϑrē rātąm nəmaŋhō ašahiiā mā yauuat isāi maniiāi
at tū mōi dāiš ašəm hiiat mā zaozaomī ārmaitī hacimnō īt ārəm pərəsācā nā̊ yā tōi ǝ̄hmā parštā parštǝ̄m zī ϑβā yaϑanā tat ǝ̄mauuatąm hiiat ϑβā xšaiiąš aēšəm diiāt ǝ̄mauuantəm
spəntəm at ϑβā mazdā mǝ̄nghī ahurā hiiat mā vohū pairī.jasat manaŋhā hiiat xšmā uxδāiš dīdaŋhē paouruuīm sādrā mōi sąs mašiiaēšū zarazdāitiš tat vərəziieidiiāi hiiat mōi mraotā vahištəm
hiiatcā mōi mraoš ašəm jasō frāxšnənē at tū mōi nōit asruštā pairiiaoγžā uzərədiiāi parā hiiat mōi ā.jimat səraošō ašī mązā.raiiā hacimnō yā vī ašīš rānōibiiō sauuōi vīdāiiāt
spəntəm at ϑβā mazdā mǝ̄nghī ahurā hiiat mā vohū pairī.jasat manaŋhā arəϑā vōizdiiāi kāmahiiā tǝ̄m mōi dātā darəgahiiā yāuš yǝ̄m vā̊ naēcīš dārəšt itē vairiiā̊ stōiš yā ϑβahmī xšaϑrōi vācī
hiiat nā friiāi vaēdamnō isuuā daidīt maibiiō mazdā tauuā rafənō frāxšnənəm hiiat ϑβā xšaϑrā ašāt hacā frąštā uzərəidiiāi azə̄m sarədanā̊ sǝ̄nghahiiā mat tāiš vīspāiš yōi tōi mąϑrā̊ marəntī
spəntəm at ϑβā mazdā mǝ̄nghī ahurā hiiat mā vohū pairī.jasat manaŋhā daxšat ušiiāi tušnā maitiš vahištā nōit nā pourūš drəguuatō xiiāt cixšnušō at tōi vīspǝ̄ng angrǝ̄ng ašāunō ādarē
at ahurā huuō mainiiūm zaraϑuštrō vərəntē mazdā yastē cišcā spə̄ništō astuuat ašəm xiiāt uštānā aojōnghuuat xᵛǝ̄ng darəsōi xšaϑrōi xiiāt ārmaitiš ašīm šiiaoϑanāiš vohū daidīt manaŋhā
spəntəm at ϑβā mazdā mǝ̄nghī ahurā hiiat mā vohū pairī.jasat manaŋhā daxšat ušiiāi tušnā maitiš vahištā nōit nā pourūš drəguuatō xiiāt cixšnušō at tōi vīspǝ̄ng angrǝ̄ng ašāunō ādarē
at ahurā huuō mainiiūm zaraϑuštrō vərəntē mazdā yastē cišcā spə̄ništō astuuat ašəm xiiāt uštānā aojōnghuuat xᵛǝ̄ng darəsōi xšaϑrōi xiiāt ārmaitiš ašīm šiiaoϑanāiš vohū daidīt manaŋhā
uštā ahmāi yahmāi uštā kahmāicīt vasǝ̄ xšaiiąs mazdā̊ dāiiāt ahurō utaiiūitī təuuīšīm gat tōi vasəmī ašəm dərədiiāi tat mōi dā̊ ārmaitē rāiiō ašīš vaŋhǝ̄uš gaēm manaŋhō (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
uštāuuaitīm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
tat ϑβā pərəsā ərəš mōi vaocā ahurā nəmaŋhō ā yaϑā nəmə̄ xšmāuuatō mazdā friiāi ϑβāuuąs saxiiāt mauuaitē at nə̄ ašā friiā dazdiiāi hākurənā yaϑā nə̄ ā vohū jimat manaŋhā
tat ϑβā pərəsā ərəš mōi vaocā ahurā kaϑā aŋhǝ̄uš vahištahiiā paouruuīm kāϑē sūidiiāi yə̄ ī paitišāt huuō zī ašā spəntō irixtəm vīspōibiiō hārō mainiiū ahūmbiš uruuaϑō mazdā
tat ϑβā pərəsā ərəš mōi vaocā ahurā kasnā ząϑā patā ašahiiā paouruiiō kasnā xᵛǝ̄ng starǝ̄mcā dāt aduuānəm kə̄ yā mā̊ uxšiieitī nərəfsaitī ϑβat tācīt mazdā vasəmī aniiācā vīduiiē
tat ϑβā pərəsā ərəš mōi vaocā ahurā kasnā dərətā ząmcā adə̄ nabā̊scā auuapastōiš kə̄ apō uruuarā̊scā kə̄ vātāi duuąnmaibiiascā yaogət āsū kasnā vaŋhǝ̄uš mazdā dąmiš manaŋhō
tat ϑβā pərəsā ərəš mōi vaocā ahurā kə̄ huuāpā̊ raocā̊scā dāt təmā̊scā kə̄ huuāpā̊ xᵛafnəmcā dāt zaēmācā kə̄ yā ušā̊ arǝ̄m.piϑβā xšapācā yā̊ manaoϑrīš cazdōnghuuantəm arəϑahiiā
tat ϑβā pərəsā ərəš mōi vaocā ahurā yā frauuaxšiiā yezī tā aϑā haiϑiiā ašəm šiiaoϑanāiš dəbązaitī ārmaitiš taibiiō xšaϑrəm vohū cinas manaŋhā kaēibiiō azīm rāniiō.skərətīm gąm tašō
tat ϑβā pərəsā ərəš mōi vaocā ahurā kə̄ bərəxδąm tāšt xšaϑrā mat ārmaitīm kə̄ uzəmə̄m cōrət viiānaiiā puϑrəm piϑrē azə̄m tāiš ϑβā fraxšnī auuāmī mazdā spəntā mainiiū vīspanąm dātārəm
tat ϑβā pərəsā ərəš mōi vaocā ahurā məndaidiiāi yā tōi mazdā ādištiš yācā vohū uxδā frašī manaŋhā yācā ašā aŋhǝ̄uš arǝ̄m vaēdiiāi kā mə̄ uruuā vohū uruuāšat āgəmat tā
tat ϑβā pərəsā ərəš mōi vaocā ahurā kaϑā mōi yąm yaoš daēnąm yaoš dānē yąm hudānāuš paitišə saxiiāt xšaϑrahiiā ərəšuuā xšaϑrā ϑβāuuąs asīštīš mazdā hadəmōi ašā vohucā šiiąs manaŋhā
tat ϑβā pərəsā ərəš mōi vaocā ahurā tąm daēnąm yā hātąm vahištā yā mōi gaēϑā̊ ašā frādōit hacə̄mnā ārmatōiš uxδāiš šiiaoϑanā ərəš daidiiat maxiiā̊ cistōiš ϑβā īštīš usə̄n mazdā
tat ϑβā pərəsā ərəš mōi vaocā ahurā kaϑā tǝ̄ng ā vījə̄miiāt ārmaitiš yaēibiiō mazdā ϑβōi vašiietē daēnā azə̄m tōi āiš paouruiiō frauuōiuuīdē vīspǝ̄ng aniiǝ̄ng mainiiǝ̄uš spasiiā duuaēšaŋhā
tat ϑβā pərəsā ərəš mōi vaocā ahurā kə̄ ašauuā yāiš pərəsāi drəguuā̊ vā katārǝ̄m ā angrō vā huuō vā angrō yə̄ mā drəguuā̊ ϑβā sauuā paitī.ərətē ciiaŋhat huuō nōit aiiǝ̄m angrō maniietē
tat ϑβā pərəsā ərəš mōi vaocā ahurā kaϑā drujəm nīš ahmat ā nīš nāšāmā tǝ̄ng ā auuā yōi asruštōiš pərənā̊ŋhō nōit ašahiiā ādīuuiieintī hacə̄mnā nōit frasaiiā vaŋhǝ̄uš cāxnarə̄ manaŋhō
tat ϑβā pərəsā ərəš mōi vaocā ahurā kaϑā ašāi drujə̄m diiąm zastaiiō nī hīm mərąždiiāi ϑβahiiā mąϑrāiš sǝ̄nghahiiā ǝ̄mauuaitīm sinąm dāuuōi drəguuasū ā īš duuafšǝ̄ng mazdā anāšē ąstąscā
tat ϑβā pərəsā ərəš mōi vaocā ahurā yezī ahiiā ašā pōi mat xšaiiehī hiiat hə̄m spādā anaocaŋhā jamaētē auuāiš uruuātāiš yā tū mazdā dīdərəžō kuϑrā aiiā̊ kahmāi vananąm dadā̊
tat ϑβā pərəsā ərəš mōi vaocā ahurā kə̄ vərəϑrəm.jā ϑβā pōi sǝ̄nghā yōi həntī ciϑrā mōi dąm ahūmbiš ratūm cīždī at hōi vohū səraošō jantū manaŋhā mazdā ahmāi yahmāi vašī kahmāicīt
tat ϑβā pərəsā ərəš mōi vaocā ahurā kaϑā mazdā zarəm carānī hacā xšmat āskətīm xšmākąm hiiatcā mōi xiiāt vāxš aēšō sarōi būždiiāi hauruuātā amərətātā auuā mąϑrā yə̄ rāϑəmō ašāt hacā
tat ϑβā pərəsā ərəš mōi vaocā ahurā kaϑā ašā tat mīždəm hanānī dasā aspā̊ aršnauuaitīš uštrəmcā hiiat mōi mazdā apiuuaitī hauruuātā amərətātā yaϑā hī taēibiiō dā̊ŋhā
tat ϑβā pərəsā ərəš mōi vaocā ahurā yastat mīždəm hanəntē nōit dāitī yə̄ īt ahmāi ərəžuxδā nā dāitē kā tǝ̄m ahiiā mainiš aŋhat paouruiiē vīduuā̊ auuąm yā īm aŋhat apə̄mā
ciϑənā mazdā huxšaϑrā daēuuā ā̊ŋharə̄ at īt pərəsā yōi pišiieintī aēibiiō kąm yāiš gąm karapā usixšcā aēšəmāi dātā yācā kauuā ąnmə̄nī urūdōiiatā nōit hīm mīzə̄n ašā vāstrəm frādaŋhē
uštā ahmāi yahmāi uštā kahmāicīt vasǝ̄ xšaiiąs mazdā̊ dāiiāt ahurō utaiiūitī təuuīšīm gat tōi vasəmī ašəm dərədiiāi tat mōi dā̊ ārmaitē rāiiō ašīš vaŋhǝ̄uš gaēm manaŋhō (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
tat ϑβā.pərəsąm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
at frauuaxšiiā nū gūšōdūm nū sraotā yaēcā asnāt yaēcā dūrāt išaϑā nū īm vīspā ciϑrē zī mazdā̊ŋhō.dūm nōit daibitīm duš.sastiš ahūm mərąšiiāt akā varanā drəguuā̊ hizuuā̊ āuuərətō
at frauuaxšiiā aŋhǝ̄uš mainiiū paouruiiē yaiiā̊ spaniiā̊ ūitī mrauuat yǝ̄m angrəm nōit nā manā̊ nōit sǝ̄nghā nōit xratauuō naēdā varanā nōit uxδā naēdā šiiaoϑanā nōit daēnā̊ nōit uruuąnō hacaintē
at frauuaxšiiā aŋhǝ̄uš ahiiā [paouruuīm yąm mōi vīduuā̊ mazdā̊ vaocat ahurō yōi īm və̄ nōit iϑā mąϑrəm varəšəntī yaϑā īm mə̄nāicā vaocacā aēibiiō aŋhǝ̄uš auuōi aŋhat apə̄məm]
[at frauuaxšiiā aŋhǝ̄uš ahiiā] vahištəm ašāt hacā mazdā vaēdā yə̄ īm dāt patarǝ̄m vaŋhǝ̄uš varəzaiiantō manaŋhō at hōi dugədā hušiiaoϑanā ārmaitiš nōit diβžaidiiāi vīspā.hišas ahurō
at frauuaxšiiā hiiat mōi mraot spəntōtəmō vacə̄ srūidiiāi hiiat marətaēibiiō vahištəm yōi mōi ahmāi səraošəm dąn caiiascā upā.jimən hauruuātā amərətātā vaŋhǝ̄uš mainiiǝ̄uš šiiaoϑanāiš mazdā̊ ahurō
at frauuaxšiiā vīspanąm mazištəm stauuas ašā yə̄ hudā̊ yōi həntī spəntā mainiiū sraotū mazdā̊ ahurō yehiiā vahmē vohū frašī manaŋhā ahiiā xratū frō mā sāstū vahištā
yehiiā sauuā išā̊ntī rādaŋhō yōi zī juuā ā̊ŋharəcā buuanticā amərətāitī ašāunō uruuā aēšō utaiiūtā yā nərąš sādrā drəguuatō tācā xšaϑrā mazdā̊ dąmiš ahurō
tǝ̄m nə̄ staotāiš nəmaŋhō ā vīuuarəšō nū zīt cašmainī viiādarəsəm vaŋhǝ̄uš mainiiǝ̄uš šiiaoϑanahiiā uxδaxiiācā vīduš ašā yǝ̄m mazdąm ahurəm at hōi vahmǝ̄ng dəmānē garō nidāmā
tǝ̄m nə̄ vohū mat manaŋhā cixšnušō yə̄ nə̄ usə̄n cōrət spə̄ncā aspə̄ncā mazdā̊ xšaϑrā vərəzə̄niiā̊ diiāt ahurō pasūš vīrǝ̄ng ahmākǝ̄ng fradaϑāi ā vaŋhǝ̄uš ašā haoząϑβāt ā manaŋhō
tǝ̄m nə̄ yasnāiš ārmatōiš mimaγžō yə̄ ąnmə̄nī mazdā̊ srāuuī ahurō hiiat hōi ašā vohucā cōišt manaŋhā xšaϑrōi hōi hauruuātā amərətātā ahmāi stōi dąn təuuīšī utaiiūitī
yastā daēuuǝ̄ng aparō mašiiąscā tarə̄.mąstā yōi īm tarə̄.maniiantā aniiǝ̄ng ahmāt yə̄ hōi arǝ̄m maniiātā saošiiantō dǝ̄ng patōiš spəntā daēnā uruuaϑō barātā patā vā mazdā ahurā
uštā ahmāi yahmāi uštā kahmāicīt vasǝ̄ xšaiiąs mazdā̊ dāiiāt ahurō utaiiūitī təuuīšīm gat tōi vasəmī ašəm dərədiiāi tat mōi dā̊ ārmaitē rāiiō ašīš vaŋhǝ̄uš gaēm manaŋhō (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
at frauuaxšiiąm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
kąm nəmōi ząm kuϑrā nəmōi aiienī pairī xᵛaētǝ̄uš airiiamanascā dadaitī nōit mā xšnāuš yā vərəzə̄nā hǝ̄cā naēdā daxiiǝ̄uš yōi sāstārō drəguuantō kaϑā ϑβā mazdā xšnaošāi ahurā
vaēdā tat yā ahmī mazdā anaēšō mā kamnafšuuā hiiatcā kamnānā ahmī gərəzōi tōi ā īt auuaēnā ahurā rafəδrǝ̄m caguuā̊ hiiat friiō friiāi daidīt āxsō vaŋhǝ̄uš ašā īštīm manaŋhō
kadā mazdā yōi uxšānō asnąm aŋhǝ̄uš darəϑrāi frō ašahiiā frārəntē vərəzdāiš sǝ̄nghāiš saošiiantąm xratauuō kaēibiiō ūϑāi vohū jimat manaŋhā maibiiō ϑβā sąstrāi vərənē ahurā
at tǝ̄ng drəguuā̊ yǝ̄ng ašahiiā važdrǝ̄ng pāt gā̊ frōrətōiš šōiϑrahiiā vā daxiiǝ̄uš vā dužazōbā̊ hąs xᵛāiš šiiaoϑanāiš ahə̄mustō yastǝ̄m xšaϑrāt mazdā mōiϑat jiiātǝ̄uš vā huuō tǝ̄ng frō.gā̊ paϑmǝ̄ng hucistōiš carāt
yə̄ vā xšaiiąs adąs drītā aiiantəm uruuātōiš vā huzə̄ntuš miϑrōibiiō vā rašnā juuąs yə̄ ašauuā drəguuantəm vīcirō hąs tat frō xᵛaētauuē mruiiāt uzūiϑiiōi īm mazdā xrūniiāt ahurā
at yastǝ̄m nōit nā isəmnō āiiāt drūjō huuō dāmąn haēϑahiiā gāt huuō zī drəguuā̊ yə̄ drəguuāitē vahištō huuō ašauuā yahmāi ašauuā friiō hiiat daēnā̊ paouruiiā̊ dā̊ ahurā
kə̄m.nā mazdā mauuaitē pāiiūm dadāt hiiat mā drəguuā̊ dīdarəšatā [aēnaŋhē aniiǝ̄m ϑβahmāt āϑrascā manaŋhascā yaiiā̊ šiiaoϑanāiš ašəm ϑraoštā ahurā tąm mōi dąstuuąm daēnaiiāi frāuuaocā]
[yə̄ vā mōi yā̊ gaēϑā̊ dazdē aēnaŋhē nōit ahiiā mā āϑriš šiiaoϑanāiš frōsiiāt paitiiaogət tā ahmāi jasōit duuaēšaŋhā] tanuuə̄m ā yā īm hujiiātōiš pāiiāt nōit dužjiiātōiš kācīt [mazdā duuaēšaŋhā]
kə̄ huuō yə̄ mā arədrō cōiϑat paouruiiō yaϑā ϑβā zəuuīštīm uzəmōhī šiiaoϑanōi spəntəm [ahurəm ašauuanəm yā tōi ašā yā ašāi gǝ̄uš tašā mraot] išəntī mā tā tōi [vohū manaŋhā]
yə̄ vā mōi nā gənā vā mazdā ahurā dāiiāt aŋhǝ̄uš yā tū vōistā vahištā ašīm ašāi vohū xšaϑrəm manaŋhā yąscā haxšāi xšmāuuatąm vahmāi ā frō.tāiš vīspāiš cinuuatō frafrā pərətūm
xšaϑrāiš yūjə̄n karapanō kāuuaiiascā akāiš šiiaoϑanāiš ahūm mərəngəidiiāi mašīm yǝ̄ng xᵛə̄ uruuā xᵛaēcā xraodat daēnā hiiat aibī.gəmən yaϑrā cinuuatō pərətuš yauuōi vīspāi drūjō dəmānāi astaiiō
hiiat us ašā naptiiaēšū nafšucā tūrahiiā uzjə̄n friiānahiiā aojiiaēšū ārmatōiš gaēϑā̊ frādō ϑβaxšaŋhā at īš vohū hə̄m aibī.mōist manaŋhā aēibiiō rafəδrāi mazdā̊ sastē ahurō
yə̄ spitāməm zaraϑuštrəm rādaŋhā marətaēšū xšnāuš huuō nā fərasrūidiiāi ərəδβō at hōi mazdā̊ ahūm dadāt ahurō ahmāi gaēϑā̊ vohū frādat manaŋhā tǝ̄m və̄ ašā mǝ̄hmaidī hušhaxāim
zaraϑuštrā kastē ašauuā uruuaϑō mazōi magāi kə̄ vā fərasrūidiiāi vaštī at huuō kauuā vīštāspō yāhī yǝ̄ngstū mazdā hadəmōi minaš ahurā tǝ̄ng zbaiiā vaŋhǝ̄uš uxδāiš manaŋhō
haēcat.aspā vaxšiiā və̄ spitamā̊ŋhō hiiat dāϑǝ̄ng vīcaiiaϑā adāϑąscā tāiš yūš šiiaoϑanāiš ašəm [xšmaibiiā daduiiē yāiš dātāiš paouruiiāiš ahurahiiā]
fərašaoštrā aϑrā tū arədrāiš idī huuō.guuā tāiš yǝ̄ng usuuahī uštā.stōi yaϑrā ašā hacaitē ārmaitiš yaϑrā [vaŋhǝ̄uš manaŋhō īštā xšaϑrəm yaϑrā mazdā̊ varədəmąm šaēitī ahurō]
yaϑrā və̄ afšmānī sǝ̄nghānī nōit anafšmąm də̄jāmāspā huuō.guuā hadā və̄stā vahmǝ̄ng səraošā rādaŋhō yə̄ vīcinaot dāϑəmcā adāϑəmcā dangrā mantū ašā mazdā̊ ahurō
yə̄ maibiiā yaoš ahmāi ascīt vahištā maxiiā̊ ištōiš vohū cōišəm manaŋhā ąstǝ̄ng ahmāi yə̄ nā̊ ąstāi daidītā mazdā ašā xšmākəm vārəm xšnaošəmnō tat mōi xratǝ̄uš manaŋhascā vīciϑəm
yə̄ mōi ašāt haiϑīm hacā varəšaitī zaraϑuštrāi hiiat vasnā fərašōtəməm ahmāi mīždəm hanəntē parāhūm manə̄.vistāiš mat vīspāiš gāuuā azī tācīt mōi sąs tuuə̄m mazdā vaēdištō
uštā ahmāi yahmāi uštā kahmāicīt vasǝ̄ xšaiiąs mazdā̊ dāiiāt ahurō utaiiūitī təuuīšīm gat tōi vasəmī ašəm dərədiiāi tat mōi dā̊ ārmaitē rāiiō ašīš vaŋhǝ̄uš gaēm manaŋhō (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
kamnamaēząm hāitīm yazamaide uštauuaitīm gāϑąm ašaonīm ašahe ratūm yazamaide uštauuaitiiā̊ gāϑaiiā̊ handātā yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
nəmō və̄ gāϑā̊ ašaonīš
spəntā mainiiū vahištācā manaŋhā hacā ašāt šiiaoϑanācā vacaŋhācā ahmāi dąn hauruuātā amərətātā mazdā̊ xšaϑrā ārmaitī ahurō (2×)
ahiiā mainiiǝ̄uš spə̄ništahiiā vahištəm hizuuā uxδāiš vaŋhǝ̄uš ǝ̄əānū manaŋhō ārmatōiš zastōibiiā šiiaoϑanā vərəziiat ōiiā cistī huuō patā ašahiiā mazdā̊
ahiiā mainiiǝ̄uš tuuə̄m ahī tā spəntō yə̄ ahmāi gąm rāniiō.skərətīm hə̄m.tašat at hōi vāstrāi rāmā.dā̊ ārmaitīm hiiat hə̄m vohū mazdā hə̄mə.fraštā manaŋhā
ahmāt mainiiǝ̄uš rārəšiieintī drəguuantō mazdā spəntāt nōit iϑā ašāunō kasǝ̄ušcīt nā ašāunē kāϑə̄ aŋhat isuuācīt hąs paraoš akō drəguuāitē
tācā spəntā mainiiū mazdā ahurā ašāunē cōiš yā zī cīcā vahištā hanarə ϑβahmāt zaošāt drəguuā̊ baxšaitī ahiiā šiiaoϑanāiš akāt [āšiiąs manaŋhō]
tā dā̊ spəntā mainiiū mazdā ahurā āϑrā vaŋhāu vīdāitīm rānōibiiā ārmatōiš dəbązaŋhā ašaxiiācā hā zī pourūš išəntō vāurāitē
spəntā mainiiū vahištācā manaŋhā hacā ašāt šiiaoϑanācā vacaŋhācā ahmāi dąn hauruuātā amərətātā mazdā̊ xšaϑrā ārmaitī ahurō (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
spəntā.mainiiūm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yezī adāiš ašā drujəm və̄nghaitī hiiat ąsašutā yā daibitānā fraoxtā amərətāitī daēuuāišcā mašiiāišcā at tōi sauuāiš vahməm vaxšat ahurā
vaocā mōi yā tuuə̄m vīduuā̊ ahurā [parā hiiat mā yā mǝ̄ng pərəϑā jimaitī kat ašauuā mazdā vǝ̄nghat drəguuantəm] hā zī aŋhǝ̄uš vaŋuhī vistā ākərətiš
[at vaēdəmnāi vahištā sāsnanąm] yąm hudā̊ sāstī ašā ahurō spəntō vīduuā̊ yaēcīt gūzrā sǝ̄nghā̊ŋhō ϑβāuuąs mazdā vaŋhǝ̄uš xraϑβā manaŋhō
yə̄ dāt manō vahiiō mazdā ašiiascā huuō daēnąm šiiaoϑanācā vacaŋhācā ahiiā zaošǝ̄ng uštiš varənǝ̄ng hacaitē ϑβahmī xratā̊ apə̄məm nanā aŋhat
huxšaϑrā xšə̄ntąm mā nə̄ dušə.xšaϑrā xšə̄ntā vaŋhuiiā̊ cistōiš šiiaoϑanāiš ārmaitē yaoždā̊ mašiiāi aipī ząϑəm vahištā gauuōi vərəziiātąm tąm nə̄ xᵛarəϑāi fšuiiō
hā zī nə̄ hušōiϑəmā hā nə̄ utaiiūitīm dāt təuuīšīm vaŋhǝ̄uš manaŋhō bərəxδē at axiiāi ašā mazdā̊ uruuarā̊ vaxšat ahurō aŋhǝ̄uš ząϑōi paouruiiehiiā
nī aēšəmō nī diiātąm paitī rəməm paitī siiōzdūm yōi ā vaŋhǝ̄uš manaŋhō dīdraγžōduiiē ašā viiąm yehiiā hiϑāuš nā spəntō at hōi dāmąm ϑβahmī ā dąm ahurā
kā tōi vaŋhǝ̄uš mazdā xšaϑrahiiā īštiš kā tōi ašōiš ϑβaxiiā̊ maibiiō ahurā kā ϑβōi ašā ākā̊ arədrǝ̄ng išiiā vaŋhǝ̄uš mainiiǝ̄uš šiiaoϑananąm jauuarō
kadā vaēdā yezī cahiiā xšaiiaϑā mazdā ašā yehiiā mā āiϑiš duuaēϑā ərəš mōi ərəžūcąm vaŋhǝ̄uš vafuš manaŋhō vīdiiāt saošiiąs yaϑā hōi ašiš aŋhat
kadā mazdā mąnarōiš narō vīsəntē kadā ajə̄n mūϑrəm ahiiā magahiiā yā angraiiā karapanō urūpaiieintī yācā xratū dušə.xšaϑrā daxiiunąm
kadā mazdā ašā mat ārmaitiš jimat xšaϑrā hušəitiš vāstrauuaitī kōi drəguuōdəbīš xrūrāiš rāmąm dā̊ntē kǝ̄ng ā vaŋhǝ̄uš jimat manaŋhō cistiš
[at tōi aŋhən saošiiantō daxiiunąm] yōi xšnūm vohū manaŋhā hacā̊ntē šiiaoϑanāiš ašā ϑβahiiā mazdā sǝ̄nghahiiā tōi zī dātā hamaēstārō aēšəm mahiiā
spəntā mainiiū vahištācā manaŋhā hacā ašāt šiiaoϑanācā vacaŋhācā ahmāi dąn hauruuātā amərətātā mazdā̊ xšaϑrā ārmaitī ahurō (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
yeziδąm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
at mā yauuā bə̄nduuō pafrē mazištō [yə̄ dušərəϑrīš cixšnušā ašā mazdā] vaŋuhī ādā gaidī mōi ā mōi arapā ahiiā vohū aošō vīdā manaŋhā
at ahiiā mā bə̄nduuahiiā mānaiieitī tkaēšō drəguuā̊ daibitā ašāt rārəšō nōit spəntąm dōrəšt ahmāi stōi ārmaitīm naēdā vohū mazdā fraštā manaŋhā
atcā ahmāi varənāi mazdā nidātəm ašəm sūidiiāi tkaēšāi rāšaiieŋhē druxš tā vaŋhǝ̄uš sarə̄ iziiāi manaŋhō antarə̄ vīspǝ̄ng drəguuatō haxmǝ̄ng antarə̄ mruiiē
yōi duš.xraϑβā aēšəməm varədən rāməmcā xᵛāiš hizubīš fšuiiasū afšuiiantō yaēšąm nōit huuarštāiš vąs dužuuarštā tōi daēuuǝ̄ng dąn yā drəguuatō daēnā
at huuō mazdā īžācā āzūitišcā yə̄ daēnąm vohū sārštā manaŋhā ārmatōiš kascīt ašā huzə̄ntuš tāišcā vīspāiš ϑβahmī xšaϑrōi ahurā
frō vā̊ fraēšiiā mazdā ašəmcā mrūitē yā və̄ xratǝ̄uš xšmākahiiā ā.manaŋhā ərəš [vīcidiiāi yaϑā ī srāuuaiiaēmā tąm daēnąm yā xšmāuuatō ahurā]
tatcā vohū mazdā sraotū manaŋhā sraotū ašā gūšahuuā.tū ahurā kə̄ airiiamā kə̄ xᵛaētuš dātāiš aŋhat yə̄ vərəzǝ̄nāi vaŋuhīm dāt frasastīm
fərašaoštrāi uruuāzištąm ašahiiā dā̊ sarǝ̄m tat ϑβā mazdā yāsā ahurā maibiiācā yąm vaŋhāu ϑβahmī ā.xšaϑrōi yauuōi vīspāi fraēštā̊ŋhō ā̊ŋhāmā
sraotū sāsnā̊ fšǝ̄nghiiō suiiē taštō nōit ərəš.vacā̊ sarǝ̄m didąs drəguuātā hiiat daēnā̊ vahištē yūjə̄n mīždē ašā yuxtā yāhī də̄jāmāspā
tatcā mazdā ϑβahmī ādąm nipā̊ŋhē manō vohū urunascā ašāunąm nəmascā yā ārmaitiš īžācā mązā xšaϑrā vazdaŋhā auuə̄mīrā
at dušəxšaϑrǝ̄ng duš.šiiaoϑanǝ̄ng dužuuacaŋhō duždaēnǝ̄ng duš.manaŋhō drəguuatō akāiš xᵛarəϑāiš paitī uruuąnō paitiieintī drūjō dəmānē haiϑiiā aŋhən astaiiō
kat tōi ašā zbaiientē auuaŋhō zaraϑuštrāi kat tōi vohū manaŋhā yə̄ və̄ staotāiš mazdā frīnāi ahurā auuat yāsąs hiiat və̄ īštā vahištəm
spəntā mainiiū vahištācā manaŋhā hacā ašāt šiiaoϑanācā vacaŋhācā ahmāi dąn hauruuātā amərətātā mazdā̊ xšaϑrā ārmaitī ahurō (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
at māiiauuąm hāitīm yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
kat mōi uruuā isē cahiiā auuaŋhō kə̄ mōi pasǝ̄uš kə̄ mə̄.nā ϑrātā vistō aniiō ašāt ϑβatcā mazdā ahurā azdā zūtā vahištāatcā manaŋhō
kaϑā mazdā rāniiō.skərətīm gąm išasōit yə̄ hīm ahmāi vāstrauuaitīm stōi usiiāt ərəžəjīš ašā pourušū xᵛarə̄ pišiiasū ākāstǝ̄ng mā nišąsiiā dāϑə̄m dāhuuā
atcīt ahmāi mazdā ašā aŋhaitī yąm hōi xšaϑrā vohucā cōišt manaŋhā yə̄ nā ašōiš aojaŋhā varədaiiaētā yąm nazdištąm gaēϑąm drəguuā̊ baxšaitī
at vā̊ yazāi stauuas mazdā ahurā hadā ašā vahištācā manaŋhā xšaϑrācā yā īšō stā̊ŋhat ā.paiϑī ākā̊ arədrǝ̄ng dəmānē garō səraošānē
ārōi zī xšmā mazdā ašā ahurā hiiat yūšmākāi mąϑrānē vaorāzaϑā aibī.dərəštā āuuīšiiā auuaŋhā zastāištā yā nā̊ xᵛāϑrē dāiiāt
yə̄ mąϑrā vācəm mazdā baraitī uruuaϑō ašā nəmaŋhā zaraϑuštrō dātā xratǝ̄uš hizuuō raiϑīm stōi mahiiā rāzǝ̄ng vohū sāhīt manaŋhā
at və̄ yaojā zəuuīštiiǝ̄ng auruuatō jaiiāiš pərəϑūš vahmahiiā yūšmākahiiā mazdā ašā ugrǝ̄ng vohū manaŋhā yāiš azāϑā mahmāi xiiātā auuaŋhǝ̄
mat vā̊ padāiš yā frasrūtā īžaiiā̊ pairijasāi mazdā ustānazastō at vā̊ ašā arədraxiiācā nəmaŋhā at vā̊ vaŋhǝ̄uš manaŋhō hunarətātā
tāiš vā̊ yasnāiš paitī stauuas aiienī mazdā ašā vaŋhǝ̄uš šiiaoϑanāiš manaŋhō yadā ašōiš maxiiā̊ vasə̄ xšaiiā at hudānāuš išaiiąs gərəzdā xiiǝ̄m
at yā varəšā yācā pairī āiš šiiaoϑanā yācā vohū cašmąm arəjat manaŋhā raocā̊ xᵛǝ̄ng asnąm uxšā aēuruš xšmākāi ašā vahmāi mazdā ahurā
at və̄ staotā aojāi mazdā aŋhācā yauuat ašā tauuācā isāicā dātā aŋhǝ̄uš arədat vohū manaŋhā haiϑiiāuuarəštąm hiiat vasnā fərašōtəməm
spəntā mainiiū vahištācā manaŋhā hacā ašāt šiiaoϑanācā vacaŋhācā ahmāi dąn hauruuātā amərətātā mazdā̊ xšaϑrā ārmaitī ahurō (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
kat mōi uruuąm hāitīm yazamaide spəntā.mainiiūm gāϑąm ašaonīm ašahe ratūm yazamaide spəntā.mainiiǝ̄uš gāϑaiiā̊ handātā yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
nəmō və̄ gāϑā̊ ašaonīš
vohū xšaϑrəm vairīm bāgəm aibī.bairištəm vīdīšəmnāiš īžācīt ašā antarə.caraitī šiiaoϑanāiš mazdā vahištəm tat nə̄ nūcīt varəšānē (2×)
tā və̄ mazdā paouruuīm ahurā ašā yecā taibiiācā ārmaitē dōišā mōi ištōiš xšaϑrəm xšmākəm vohū manaŋhā vahmāi dāidī sauuaŋhō
ā və̄ gǝ̄ušā hə̄miiantū yōi və̄ šiiaoϑanāiš sārəntē ahurō ašā.hizuuā̊ uxδāiš vaŋhǝ̄uš manaŋhō yaēšąm tū paouruiiō mazdā fradaxštā apī
kuϑrā ārōiš āfsəratuš kuϑrā mərəždikā axštat kuϑrā yasō xiiə̄n ašəm kū spəntā ārmaitiš kuϑrā manō vahištəm kuϑrā ϑβā xšaϑrā mazdā
vīspā tā pərəsąs yaϑā ašāt hacā gąm vīdat vāstriiō šiiaoϑanāiš ərəšuuō hąs huxratuš nəmaŋhā yə̄ dāϑaēibiiō ərəš.ratūm xšaiiąs ašiuuā̊ cistā
yə̄ vahiiō vaŋhǝ̄uš dazdē yascā hōi vārāi rādat ahurō xšaϑrā mazdā̊ at ahmāi akāt ašiiō yə̄ hōi nōit vīdāitī apə̄mē aŋhǝ̄uš uruuaēsē
dāidī mōi yə̄ gąm tašō apascā uruuarā̊scā amərətātā hauruuātā spə̄ništā mainiiū mazdā təuuīšī utaiiūitī manaŋhā vohū sə̄nghē
at zī tōi vaxšiiā mazdā vīdušē zī nā mruiiāt hiiat akōiiā drəguuāitē uštā yə̄ ašəm dādrē huuō zī mąϑrā šiiātō yə̄ vīdušē mrauuaitī
yąm xšnūtəm rānōibiiā dā̊ ϑβā āϑrā suxrā mazdā aiiaŋhā xšustā aibī ahuuāhū daxštəm dāuuōi rāšaiieŋhē drəguuantəm sauuaiiō ašauuanəm
at yə̄ mā nā marəxšaitē aniiāϑā ahmāt mazdā huuō dāmōiš drūjō hunuš tā duždā̊ yōi həntī maibiiō zbaiiā ašəm vaŋhuiiā ašī gat.tē
kə̄ uruuaϑō spitamāi zaraϑuštrāi nā mazdā kə̄ vā ašā āfraštā kā spəntā ārmaitiš kə̄ vā vaŋhǝ̄uš manaŋhō acistā magāi ərəšuuō
nōit tā īm xšnāuš vaēpiiō kəuuīnō pərətō zəmō zaraϑuštrəm spitāməm hiiat ahmī urūraost aštō hiiat hōi īm caratascā aodərəšcā zōišənū vāzā
tā drəguuatō marədaitī daēnā ərəzāuš haiϑīm yehiiā uruuā xraodaitī cinuuatō pərətā̊ ākā̊ xāiš šiiaoϑanāiš hizuuascā ašahiiā nąsuuā̊ paϑō
nōit uruuātā dātōibiiascā karapanō vāstrāt arǝ̄m gauuōi ārōiš āsə̄ndā xᵛāiš šiiaoϑanāišcā sǝ̄nghāišcā yə̄ īš sǝ̄nghō apə̄məm drūjō dəmānē ādāt
hiiat mīždəm zaraϑuštrō magauuabiiō cōišt parā garō dəmānē ahurō mazdā̊ jasat paouruiiō tā və̄ vohū manaŋhā ašāicā sauuāiš ciuuīšī
tąm kauuā vīštāspō magahiiā xšaϑrā nąsat vaŋhǝ̄uš padəbīš manaŋhō yąm cistīm ašā mantā spəntō mazdā̊ ahurō aϑā nə̄ sazdiiāi uštā
bərəxδąm mōi fərašaoštrō huuō.guuō daēdōišt kəhrpə̄m daēnaiiāi vaŋhuiiāi yąm hōi išiiąm dātū xšaiiąs mazdā̊ ahurō ašahiiā āždiiāi gərəzdūm
tąm cistīm də̄jāmāspō huuō.guuō ištōiš xᵛarənā̊ ašā vərəntē tat xšaϑrəm manaŋhō vaŋuhīš vīdō tat mōi dāidī ahurā hiiat mazdā rapə̄n tauuā
huuō tat nā maidiiōi.mā̊ŋhā spitamā ahmāi dazdē daēnaiiā vaēdəmnō yə̄ ahūm išasąs aibī mazdā̊ dātā mraot gaiiehiiā šiiaoϑanāiš vahiiō
tat və̄ nə̄ hazaošā̊ŋhō vīspā̊ŋhō daidiiāi sauuō ašəm vohū manaŋhā uxδā yāiš ārmaitiš yazəmnā̊ŋhō nəmaŋhā mazdā̊ rafəδrəm cagədō
ārmatōiš nā spəntō huuō cistī uxδāiš šiiaoϑanā daēnā ašəm spə̄nuuat vohū xšaϑrəm manaŋhā mazdā̊ dadāt ahurō tǝ̄m vaŋuhīm yāsā ašīm
yehiiā mōi ašāt hacā vahištəm yesnē paitī vaēdā mazdā̊ ahurō yōi ā̊ŋharəcā hənticā tą yazāi xᵛāiš nāmə̄nīš pairicā jasāi vantā
vohū xšaϑrəm vairīm bāgəm aibī.bairištəm vīdīšəmnāiš īžācīt ašā antarə.caraitī šiiaoϑanāiš mazdā vahištəm tat nə̄ nūcīt varəšānē (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
vohuxšaϑrąm hāitīm yazamaide vohuxšaϑrąm gāϑąm ašaonīm ašahe ratūm yazamaide vohuxšaϑraiiā̊ gāϑaiiā̊ handātā yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstārǝm (2×)
vaŋhuca vaŋhā̊sca āfrīnāmi vīspaiiā̊ ašaonō stōiš haiϑiiāica bauuąiϑiiāica būšiiąiϑiiāica ašīm rāsaintīm darəγō.vārəϑmanəm mišācim huuō.aiβišācim mišācim āfrasā̊ŋhaitīm
barəntīm vīspā̊ baēšazā̊ apąmca gauuąmca uruuaranąmca tauruuaiieintīm vīspā̊ tbaēšā̊ daēuuanąm mašiiānąmca arəšiiantąm ahmāica nmānāi ahmāica nmānahe nmānō.patǝ̄e
vaŋuhīšca aδā̊ vaŋuhīšca ašaiiō hupauruuā̊ vahehīš aparā̊ rāsaintīš darəγō.vārəϑmanō yaϑa nō mazištā̊sca vahištā̊sca sraēštā̊sca ašaiiō ərənauuante
aməšanąm spəntanąm yasnāica vahmāica xšnaoϑrāica frasastaiiaēca fradaϑāi ahe nmānahe fradaϑāi vīspaiiā̊ ašaonō stōiš hamistǝ̄e vīspaiiā̊ druuatō stōiš stauuas ašā yǝ̄ hudā̊ yōi həntī
vasasca tū ahura mazda uštāca xšaēša hauuanąm dāmanąm vasō āpō vasō uruuarā̊ vasō vīspa vohu ašaciϑra xšaiiamnəm ašauuanəm dāiiata axšaiiamnəm druuantəm
vasō.xšaϑrō hiiāt ašauua auuasō.xšaϑrō hiiāt druuā̊ gatō hamistō nižbərətō haca spəntahe mainiiǝ̄uš dāmabiiō varatō auuasō.xšaϑrō
haxšaiia azəmcit yō zaraϑuštrō fratəmą nmānanąmca vīsąmca zantunąmca daxiiunąmca aŋhā̊ daēnaiiā̊ anumataiiaēca anuxtaiiaēca anuuarštaiiaēca yā āhūiriš zaraϑuštriš
rauuasca xᵛāϑrəmca āfrīnāmi vīspaiiā̊ ašaonō stōiš ązasca dužāϑrəmca āfrīnāmi vīspaiiā̊ druuatō stōiš
nəmō və̄ gāϑā̊ ašaonīš
vahištā īštiš srāuuī zaraϑuštrahē spitāmahiiā yezī hōi dāt āiiaptā ašāt hacā ahurō mazdā̊ yauuōi vīspāi ā huuaŋhəuuīm yaēcā hōi dabən sašəncā daēnaiiā̊ vaŋhuiiā̊ uxδā šiiaoϑanācā (2×)
atcā hōi scantū manaŋhā uxδāiš šiiaoϑanāišcā xšnūm mazdā̊ vahmāi ā fraorət yasnąscā kauuacā vīštāspō zaraϑuštriš spitāmō fərašaoštrascā dā̊ŋhō ərəzūš paϑō yąm daēnąm ahurō saošiiantō dadāt
tǝ̄mcā tū pourucistā haēcat.aspānā spitāmī yeziuuī dugədrąm zaraϑuštrahē vaŋhǝ̄uš paitiiāstīm manaŋhō ašahiiā mazdā̊scā taibiiō dāt sarəm aϑā hǝ̄m fərašuuā ϑβā xraϑβā spǝ̄ništā ārmatōiš hudānū varəšuuā
tǝ̄m zī və̄ spərədānī varānī yā fəδrōi vīdāt paiϑiiaēcā vāstriiaēibiiō atcā xᵛaētauuē ašāunī ašauuabiiō manaŋhō vaŋhǝ̄uš xᵛə̄nuuat haŋhuš mə̄m bǝ̄eduš mazdā̊ dadāt ahurō daēnaiiāi vaŋhuiiāi yauuōi vīspāi ā
sāxᵛə̄nī vaziiamnābiiō kainibiiō mraomī xšmaibiiācā vadəmnō mə̄ncā ī mązdazdūm vaēdōdūm daēnābīš abiiascā ahūm yə̄ vaŋhǝ̄uš manaŋhō ašā və̄ aniiō ainīm vīuuǝ̄nghatū tat zī hōi hušə̄nəm aŋhat
iϑā ī haiϑiiā narō aϑā jə̄naiiō drūjō hacā rāϑəmō yǝ̄mə spašuϑā frāidīm drūjō āiiesē hōiš piϑā tanuuō parā vaiiū.bərədubiiō duš.xᵛarəϑə̄m nąsat xᵛāϑrəm drəguuōdəbiiō də̄jīt.arətaēibiiō anāiš ā manahīm ahūm mərəngəduiiē
atcā və̄ mīždəm aŋhat ahiiā magahiiā yauuat āžuš zarazdištō būnōi haxtaiiā̊ paracā mraocąs aorācā yaϑrā mainiiuš drəguuatō anąsat parā iuuīzaiiaϑā magǝ̄m tǝ̄m at və̄ vaiiōi aŋhaitī apə̄məm vacō
anāiš ā dužuuarəšnaŋhō dafšniiā hə̄ntū zaxiiācā vīspā̊ŋhō xraosəntąm upā huxšaϑrāiš jə̄nərąm xrūnərąmcā rāmąmcā āiš dadātū šiieitibiiō vīžibiiō īratū īš duuafšō huuō dərəzā mərəϑiiāuš mazištō mošucā astū
dužuuarənāiš vaēšō rāstī tōi narəpīš rajīš aēšasā də̄jīt.arətā pəšō.tanuuō kū ašauuā ahurō yə̄ īš jiiātǝ̄uš hə̄miϑiiāt vasə̄.itōišcā tat mazdā tauuā xšaϑrəm yā ərəžəjiiōi dāhī drigauuē vahiiō (3×)
vahištā īštiš srāuuī zaraϑuštrahē spitāmahiiā yezī hōi dāt āiiaptā ašāt hacā ahurō mazdā̊ yauuōi vīspāi ā huuaŋhəuuīm yaēcā hōi dabən sašəncā daēnaiiā̊ vaŋhuiiā̊ uxδā šiiaoϑanācā (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
vahištōištīm hāitīm yazamaide vahištōištīm gāϑąm ašaonīm ašahe ratūm yazamaide vahištōištōiš gāϑaiiā̊ handātā yazamaide yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
ā airiiǝ̄mā išiiō rafəδrāi jantū nərəbiiascā nāiribiiascā zaraϑuštrahē vaŋhǝ̄uš rafəδrāi manaŋhō yā daēnā vairīm hanāt mīždəm ašahiiā yāsā ašīm yąm išiiąm ahurō masatā mazdā̊ (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
airiiamanəm išīm yazamaide amauuantəm vərəϑrājanəm vitbaēšaŋhəm mazištəm ašahe srauuaŋhąm gāϑā̊ spəntā̊ ratuxšaϑrā̊ ašaonīš yazamaide staota yesniia yazamaide yā dātā aŋhǝ̄uš paouruiiehiiā
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
vīspā̊ gaēϑā̊sca tanuuasca azdəbīšca uštānąsca kəhrpasca təuuīšīšca baoδasca uruuānəmca frauuašīmca pairica dadəmahī āca vaēδaiiamahī āat dīš āuuaēδaiiamahī gāϑābiiō spəntābiiō ratuxšaϑrābiiō ašaonibiiō
yā̊ nō hənti gāϑā̊ harəϑrauuaitīšca pāϑrauuaitīšca mainiiuš.xᵛarəϑā̊sca yā̊ nō hənti urune vaēm xᵛarəϑəmca vastrəmca tā̊ nō hənti gāϑā̊ harəϑrauuaitīšca pāϑrauuaitīšca mainiiuš.xᵛarəϑā̊sca tā̊ nō hənti urune vaēm xᵛarəϑəmca vastrəmca tā̊ nō buiiąn humiždā̊ aš.miždā̊ ašō.miždā̊ parō.asnāi aŋuhe pasca astasca baoδaŋhasca vīuruuīštīm
tā nō ama tā vərəϑraγna tā dasuuara tā baēšaza tā fradaϑa tā varədaϑa tā hauuaŋha tā aiβiiāuuaŋha tā huδā̊ŋha tā ašauuasta tā frārāiti tā vīdīše uzjamiiąn yā staota yesniia yaϑa hīš fradaϑat mazdā̊ yǝ̄ səuuištō vərəϑrajā̊ frādat.gaēϑō pāϑrāi ašahe gaēϑanąm harəϑrāi ašahe gaēϑanąm suiiamnanąmca saošiiantąmca vīspaiiā̊sca ašaonō stōiš
vīspəm ašauuanəm aiia ratufrita huuāuuaiiaŋhəm jasəntəm paiti.barāhi humatāišca hūxtāišca huuarštāišcā
ašəmca vohuca manō yazamaide gāϑā̊ spəntā̊ ratuxšaϑrā̊ ašaonīš yazamaide
staota yesniia yazamaide yā dātā aŋhǝ̄uš paouruiiehiiā marəmna vərəzimna saxšəmna sācaiiamna dadrāna paitišāna paitišmarəmna framarəmna frāiiazəmna frašəm vasna ahūm daϑāna
baγąm staotanąm yesniianąm yazamaide staotanąm yesniianąm yazamaide frasraoϑrəmca framarəϑrəmca fragāϑrəmca frāiiaštīmca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
səraošō iδā astū ahurahe mazdā̊ yasnāi səuuīštahe ašaonō yə̄ nā̊ ištō hiiat paouruuīm tat ustəməmcīt auuaϑāt iδā səraošō astū ahurahe mazdā̊ yasnāi səuuīštahe ašaonō yə̄ nā̊ ištō
səraošō iδā astū apąm vaŋuhīnąm yasnāi ašāunąmca frauuašibiiō yā̊ nō ištā̊ uruuōibiiō hiiat paouruuīm tat ustəməmcīt auuaϑāt iδā səraošō astū apąm vaŋuhīnąm yasnāi [ašāunąmca frauuašibiiō yā̊ nō ištā̊ uruuōibiiō]
səraošō iδā astū apąm vaŋuhīnąm yasnāi vaŋhuš vaŋuhīnąm aməšanąmcā spəntanąm huxšaϑranąm huδā̊ŋhąm vohunąmcā vaŋhuiiā̊scā ašōiš yasnāi yā nə̄ āraēcā ərənauuataēcā ašaŋhāxš səraošascā iδā astū apąm vaŋuhīnąm yasnāi vaŋhuš ašiuuā̊ hiiat paouruuīm tat ustəməmcīt
auuaϑāt iδā səraošō astū apąm vaŋuhīnąm yasnāi vaŋhuš vaŋuhīnąm aməšanąmcā spəntanąm huxšaϑranąm huδā̊ŋhąm vohunąmcā vaŋhuiiā̊scā ašōiš yasnāi yā nə̄ āraēcā ərənauuataēcā ašaŋhāxš səraošascā iδā astū apąm vaŋuhīnąm yasnāi vaŋhuš ašiuuā̊
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
ašəm vohū vahištəm astī uštā astī uštā ahmāi hiiat̰ ašāi vahištāi ašǝm (3×)
sraošahe ašiiehe taxmahe tanumąϑrahe darši.draoš āhūiriiehe xšnaoϑra yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide yō paoiriiō mazdā̊ dāmąn frastərətāt paiti barəsmən yazata ahurəm mazdąm yazata aməšə̄ spəntə̄ yazata pāiiū ϑβōrəštāra yā vīspa ϑβərəsatō dāmąn
ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō
sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide
yō paoiriiō barəsma frastərənata ϑriiaxštīšca panca.yaxštīšca hapta.yaxštīšca nauua.yaxštīšca āxšnūšca maiδiiōi.paitištānąsca aməšanąm spəntanąm yasnāica vahmāica xšnaoϑrāica frasastaiiaēca ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide
yō paoiriiō gāϑā̊ frasrāuuaiiat yā̊ panca spitāmahe ašaonō zaraϑuštrahe afsmaniuuąn vacastaštiuuat mat.āzaintīš mat.paiti.frasā̊ aməšanąm spəntanąm yasnāica vahmāica xšnaoϑrāica frasastaiiaēca ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide
yō driγaošca drīuuiiā̊sca amauuat nmānəm hąm.tāšti pasca hū frāšmō.dāitīm yō aēšməm stərəϑβata snaiϑiša vīxrūmantəm xᵛarəm jainti atca hē bāδa kamərəδəm jaγnuuā̊ paiti xᵛaŋhaiieiti yaϑa aojā̊ nāidiiā̊ŋhem ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide taxməm āsūm aojaŋhuuantəm daršitəm sūrəm bərəzaiδīm
yō vīspaēibiiō haca arǝzaēibiiō vauuannuā̊ paiti.jasaiti viiaxma amǝšanąm spǝntanąm ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide yūnąm aojištəm yūnąm tancištəm yūnąm ϑβaxšištəm yūnąm āsištəm yūnąm parō.katarštəməm paitišata mazdaiiasna sraošahe ašiiehe yasnəm
dūrāt haca ahmāt nmānāt dūrāt haca aŋhāt vīsat dūrāt haca ahmāt zantaot dūrāt haca aŋhāt daŋhaot aγā̊ iϑiiejā̊ vōiγnā̊ yeinti yeŋhe nmānaiia sraošō ašiiō vərəϑrajā̊ ϑrąfəδō asti paiti.zantō nāca ašauua frāiiō.humatō frāiiō.hūxtō frāiiō.huuarštō ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide yō vananō kaiiaδahe yō vananō kāiδiiehe yō janta daēuuaiiā̊ drujō aš.aojaŋhō ahūm.mərəncō yō harəta aiβiiāxštaca vīspaiiā̊ frauuōiš gaēϑaiiā̊
yō anauuaŋhabdəmnō zaēnaŋha nipāiti mazdā̊ dāmąn yō anauuaŋhabdəmnō zaēnaŋha nišhauruuaiti mazdā̊ dāmąn yō vīspəm ahūm astuuantəm ərəδβa snaiϑiša nipāiti pasca hū frāšmō.dāitīm
yō nōit pascaēta hušxᵛafa yat mainiiū dāmąn daiδītəm yasca spəntō mainiiuš yasca aŋrō hišārō ašahe gaēϑā̊ yō vīspāiš aiiąnca xšafnasca yūiδiieiti māzaniiaēibiiō haδa daēuuaēibiiō
hō nōit tarštō frānāmāite ϑβaēšāt parō daēuuaēibiiō frā ahmāt parō vīspe daēuua anusō taršta nəmante taršta təmaŋhō duuarənti ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide yim yazata haomō frāšmiš baēšaziiō srīrō xšaϑriiō zairi.dōiϑrō barəzište paiti barəzahi haraiϑiiō paiti barəzaiiā̊
huuacā̊ pāpō.vacā̊ pairi.gā̊ vacā̊ paiϑimnō vīspō.paēsīm mastīm yąm pouru.āzaintīm mąϑraheca pauruuatātəm ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide yeŋhe nmānəm vārəϑraγni hazaŋrō.stūnəm vīδātəm barəzište paiti barəzahi haraiϑiiō paiti barəzaiiā̊ xᵛāraoxšnəm antara.naēmāt stəhrpaēsəm ništara.naēmāt
yeŋhe ahurō vairiiō snaiϑiš vīsata vərəϑrajā̊ yasnasca haptaŋhāitiš fšūšasca mąϑrō yō vārəϑraγniš vīspā̊sca yasnō.kərətaiiō ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide yeŋhe amaca vərəϑraγnaca haoząϑβaca vaēδiiāca auuāin aməšā̊ spənta aoi haptō.karšuuairīm ząm yō daēnō.disō daēnaiiāi
vasō.xšaϑrō fracarāiti aoi yąm astuuaitīm gaēϑąm aiia daēnaiia fraorənta ahurō mazdā̊ ašaiia frā vohu manō frā ašəm vahištəm frā xšaϑrəm vairīm frā spənta ārmaitiš frā hauruuatās frā amərətatās frā āhūiriš frašnō frā āhūiriš tkaēšō
frā aδa vaēibiia ahubiia vaēibiia nō ahubiia nipaiiā̊ āi sraoša ašiia huraoδa aheca aŋhǝ̄uš yō astuuatō yasca asti manahiiō pairi druuatat mahrkāt pairi druuatat aēšmāt pairi druuatbiiō haēnaēibiiō yā̊ us xrūrem drafšəm gərəβnąn aēšmahe parō draomǝ̄biiō yā̊ aēšmō duždā̊ drāuuaiiāt mat vīδātaot daēuuō.dātā
aδa nō tūm sraoša ašiia huraoδa zāuuarə daiiā̊ hitaēibiiō druuatātəm tanubiiō pouru.spaxštīm tbišiiantąm paiti.jaitīm dušmainiiunąm haϑrā.niuuāitīm hamərəϑanąm auruuaϑanąm tbišiiantąm ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide yim caϑβārō auruuantō auruša raoxšna frādərəsra spənta vīδuuā̊ŋhō asaiia mainiuuasaŋhō vazənti sruuaēna aēšąm safā̊ŋhō zaraniia paiti.ϑβarštā̊ŋhō
āsiiaŋha aspaēibiia āsiiaŋha vātaēibiia āsiiaŋha vāraēibiia āsiiaŋha maēγaēibiia āsiiaŋha vaiiaēibiia patarətaēibiia āsiiaŋha huuastaiiā̊ aŋhimanaiiā̊
yōi vīspə̄ tē apaiieinti yą auue paskāt viieinti nōit auue paskāt āfənte yōi vaēibiia snaiϑīžbiia frāiiataiieinti vazəmna yim vohūm sraošəm ašīm yatcit ušastaire hinduuō āgəuruuaiieite yatcit daošataire niγne ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide yō bərəzō bərəziiāstō mazdā̊ dāmąn nišaŋhasti
yō āϑritīm hamahe aiiąn hamaiiā̊ vā xšapō imat karšuuarə auuazāite yat xᵛaniraϑəm bāmīm snaiϑiš zastaiia dražimnō brōiϑrō.taēžəm huuā.vaēγəm kamərəδe paiti daēuuanąm
snaϑāi aŋrahe maniiǝ̄uš druuatō snaϑāi aēšmahe xruuīm.draoš snaϑāi māzainiianąm daēuuanąm snaϑāi vīspanąm daēuuanąm ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
sraošəm ašīm huraoδəm vərəϑrājanəm frādat.gaēϑəm ašauuanəm ašahe ratū yazamaide iδatca ainiδatca iδatca vīspąmca aipi imąm ząm vīspā̊ sraošahe ašiiehe taxmahe tanumąϑrahe taxmahe hąm.varəitiuuatō bāzuš.aojaŋhō raϑaēštā̊ kamərəδō.janō daēuuanąm vanatō vanaitīš vanaitiuuatō ašaonō vanatō vanaitīš vanaintīmca uparatātəm yazamaide yąmca sraošahe ašiiehe yąmca arštōiš yazatahe
vīspa nmāna sraošō.pāta yazamaide yeŋhāδa sraošō ašiiō friiō friϑō paiti.zantō nāca ašauua frāiiō.humatō frāiiō.hūxtō frāiiō.huuarštō ahe raiia xᵛarənaŋhaca aŋhe ama vərəϑraγnaca ahe yasna yazatanąm təm yazāi surunuuata yasna sraošəm ašīm zaoϑrābiiō ašīmca vaŋuhīm bərəzaitīm nairīmca saŋhəm huraoδəm āca nō jamiiāt auuaŋhe vərəϑrajā̊ sraošō ašiiō sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
srōš ašō tagī tan.framąn šikaft.zīn zīn.aβazār sālār i dāmąn ahuramazda bǝ̄rasāt
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
yasnǝmca vahmǝmca aojasca zauuarǝca āfrīnāmi sraošahe ašiiehe taxmahe tanumąϑrahe darši.draoš āhuriiehe
tat sōiδiš tat vərəϑrəm dadəmaidē hiiat nəmǝ̄ huciϑrəm ašiš.hāgət ārmaitiš.hāgət yeŋhē nəmaŋhō ciϑrəm humatəmcā hūxtəmcā huuarštəmcā
tat nǝ̄ nəmǝ̄ nipātū pairī daēuuāatcā tbaēšaŋhat mašiiāatcā ahmāi nəmaŋhē āuuaēdaiiamaidē gaēϑā̊scā tanuuascā nipātaiiaēcā nišaŋharətaiiaēcā harəϑrāicā aiβiiāxštrāicā
nəmahī šiiāmā ahurā mazdā nəmahī usǝ̄mahī nəmaŋhē vīsāmaidē nəmaŋhē āuuaēdaiiamaidē gaēϑā̊scā tanuuascā nipātaiiaēcā nišaŋharətaiiaēcā harəϑrāicā aiβiiāxštrāicā nəmaŋhō ā yaϑā nəmǝ̄ xšmāuuatō
fšūmā̊ astī ašauuā vərəϑrajā vahištō fšūšǝ̄ carəkərəmahī hǝ̄ ptā gǝ̄ušcā ašaŋhācā ašaonascā ašāuuairiiā̊scā stōiš haiϑiiō vaŋhudā̊ yeŋhē vǝ̄ masānascā vaŋhānascā sraiianascā carəkərəmahī hǝ̄cā nā fšūmā̊ nišaŋharatū hǝ̄ aiβiiāxšaiiatū hadā ašācā vāstrācā frārāticā vīdīšaiiācā ainiticā āϑrācā ahurahē mazdā̊
yaϑā nǝ̄ dātā aməšā spəntā aϑā nā̊ ϑrāzdūm ϑrāzdūm nǝ̄ vaŋhauuō ϑrāzdūm nǝ̄ vaŋuhīš ϑrāzdūm nǝ̄ aməšā spəntā huxšaϑrā huδā̊ŋhō naēcīm tǝ̄m aniiǝ̄m yūšmat vaēdā ašā aϑā nā̊ ϑrāzdūm
pairī manā̊ pairī vacā̊ pairī šiiaoϑanā pairī pasūš pairī vīrǝ̄ng spəntāi maniiauuē dadəmahī hauruuafšauuō druuō.gaēϑā druuafšauuō druuō.vīrā druuā hauruuā ašiuuantō daϑušō dadušō dadūžbīš raocǝ̄bīš hąm.vaēnōimaidī yāiš ahurahē mazdā̊
nəmasə tōi ātarǝ̄ ahurahē mazdā̊ mazištāi yā̊ŋhąm paitī.jamiiā̊ mazǝ̄ auuaxiiāi mazǝ̄ rafənōxiiāi dāidī hauruuātā̊ amərətātā̊
hauruuąm handāitīm staotanąm yesniianąm yazamaide apanōtəmaiiā paitī vacastaštā sraēštąm at tōi kəhrpǝ̄m kəhrpąm āuuaēdaiiamahī mazdā ahurā imā raocā̊ barəzištəm barəzimanąm auuat yāt huuarə̄ auuācī
staota yesniia yazamaide yā dātā aŋhǝ̄uš paouruiiehiiā
ahurəm mazdąm ašauuanəm ašahe ratūm yazamaide aməšā spəntā huxšaϑrā huδā̊ŋhō yazamaide
asniia ašauuana ašahe ratauuō yazamaide hāuuanīm ašauuanəm ašahe ratūm yazamaide sāuuaŋhaēm vīsīmca ašauuanəm ašahe ratūm yazamaide miϑrəm vouru.gaoiiaoitīm hazaŋra.gaošəm baēuuarə.cašmanəm aoxtō.nāmanəm yazatəm yazamaide rāma xᵛāstrəm yazamaide
rapiϑβinəm ašauuanəm ašahe ratūm yazamaide frādat.fšāum zantuməmca ašauuanəm ašahe ratūm yazamaide ašəm vahištəm ātrəmca ahurahe mazdā̊ puϑrəm yazamaide
uzaiieirinəm ašauuanəm ašahe ratūm yazamaide frādat.vīrəm dāxiiuməmca ašauuanəm ašahe ratūm yazamaide bərəzantəm ahurəm xšaϑrīm xšaētəm apąm napātəm auruuat.aspəm yazamaide apəmca mazdaδātąm ašaonīm yazamaide
aiβisrūϑriməm aibigāim ašauuanəm ašahe ratūm yazamaide frādat.vīspąm.hujiiāitīm zaraϑuštrōtəməmca ašauuanəm ašahe ratūm yazamaide ašāunąm vaŋuhīš sūrā̊ spəntā̊ frauuašaiiō yazamaide γnā̊sca vīrō.vąϑβā̊ yazamaide yāiriiąmca hušitīm yazamaide aməmca hutaštəm huraoδəm yazamaide vərəϑraγnəmca ahuraδātəm yazamaide vanaintīmca uparatātəm yazamaide
ušahinəm ašauuanəm ašahe ratūm yazamaide bərəjīm nmānīmca ašauuanəm ašahe ratūm yazamaide sraošəm ašīm huraoδəm vərəϑrājanəm frādat.gaēϑəm ašauuanəm ašahe ratūm yazamaide rašnūm razištəm yazamaide arštātəmca frādat.gaēϑąm varədat.gaēϑąm yazamaide
māhiia ašauuana ašahe ratauuō yazamaide antarəmā̊ŋhəm ašauuanəm ašahe ratūm yazamaide pərənō.mā̊ŋhəm vīšaptaϑəm ašauuanəm ašahe ratūm yazamaide
yāiriia ašauuana ašahe ratauuō yazamaide maiδiiōizarəmaēm ašauuanəm ašahe ratūm yazamaide maiδiiōišəməm ašauuanəm ašahe ratūm yazamaide paitišhahīm ašauuanəm ašahe ratūm yazamaide aiiāϑriməm fraouruuaēštriməm varšniharštəm ašauuanəm ašahe ratūm yazamaide maiδiiāirīm ašauuanəm ašahe ratūm yazamaide hamaspaϑmaēdaēm ašauuanəm ašahe ratūm yazamaide sarəδa ašauuana ašahe ratauuō yazamaide
vīspe ašahe ratauuō yazamaide yōi hənti ašahe ratauuō ϑraiiasca ϑrisąsca nazdišta pairišhāuuanaiiō yōi hənti ašahe yat vahištahe mazdō.frasāsta zaraϑuštrō.fraoxta
ahura miϑra bərəzanta aiϑiiajaŋha ašauuana yazamaide strǝ̄ušca mā̊ŋhəmca huuarəca uruuarāhu paiti barəsmaniiāhu miϑrəm vīspanąm daxiiunąm daŋhupaitīm yazamaide
vohu manō amǝšǝm spǝntǝm yazamaide tištrīm stārǝm raēuuantəm xᵛarənaŋuhantəm yazamaide
ϑβąm ātrəm ahurahe mazdā̊ puϑrəm yazamaide ātrəm bərəzisauuaŋhəm yazamaide ātrəm vohu.friiānəm yazamaide ātrəm uruuāzištəm yazamaide ātrəm vāzištəm yazamaide ātrəm spə̄ništəm yazamaide xšaϑrəm nafəδrəm nairiiō.saŋhəm yazatəm yazamaide ātrəm vīspanąm nmānanąm nmānō.paitīm mazdaδātəm ahurahe mazdā̊ puϑrəm ašauuanəm ašahe ratūm yazamaide mat vīspaēibiiō ātərəbiiō
āpō vaŋuhīš vahištā̊ mazdaδātā̊ ašaonīš yazamaide vīspā̊ āpō mazdaδātā̊ ašaonīš yazamaide vīspā̊ uruuarā̊ mazdaδātā̊ ašaonīš yazamaide
mąϑrəm spəntəm ašxᵛarənaŋhəm yazamaide dātəm vīdōiiūm yazamaide dātəm zaraϑuštri yazamaide darəγąm upaiianąm yazamaide daēnąm vaŋuhīm māzdaiiasnīm yazamaide
gairīm ušidarənəm mazdaδātəm ašaxᵛāϑrəm yazatəm yazamaide vīspā̊ garaiiō ašaxᵛāϑrā̊ pouru.xᵛāϑrā̊ mazdaδāta ašauuana ašahe ratauuō yazamaide uγrəm kauuaēm xᵛarənō mazdaδātəm yazamaide uγrəm axᵛarətəm xᵛarənō mazdaδātəm yazamaide ašīm vaŋuhīm yazamaide xšōiϑnīm bərəzaitīm amauuaitīm huraoδąm xᵛāparąm xᵛarənō mazdaδātəm yazamaide sauuō mazdaδātəm yazamaide
dahmąm vaŋuhīm āfritīm yazamaide dahməmca narəm ašauuanəm yazamaide uγrəm taxməm dāmōiš upamanəm yazatəm yazamaide
imā̊ apasca zəmasca uruuarā̊sca yazamaide imā̊ asā̊sca šōiϑrā̊sca gaoiiaoitīšca maēϑaniiā̊sca auuō.xᵛarənā̊sca yazamaide iməmca šōiϑrahe paitīm yazamaide yim ahurəm mazdąm
ratauuō vīspe mazišta yazamaide aiiara asniia māhiia yāiriia sarəδa
ašāunąm vaŋuhīš sūrā̊ spəntā̊ frauuašaiiō staomi zbaiiemi ufiiemi yazamaide nmāniiā̊ vīsiiā̊ zantumā̊ dāxiiumā̊ zaraϑuštrōtəmā̊
vīspanąmca ā̊ŋhąm paoiriianąm frauuašinąm iδa yazamaide frauuašīm auuąm yąm ahurahe mazdā̊ mazištąmca vahištąmca sraēštąmca xraoždištąmca xraϑβištąmca hukərəptəmąmca ašāt apanōtəmąmca
ašāunąm vaŋuhīš sūrā̊ spəntā̊ frauuašaiiō yazamaide yā̊ aməšanąm spəntanąm xšaētanąm vərəzi.dōiϑranąm bərəzatąm aiβiiāmanąm taxmanąm āhūiriianąm yōi aiϑiiajaŋhō ašauuanō
paoiriianąm tkaēšanąm paoiriianąm sāsnō.gūšąm iδa ašaonąm ašaoninąmca ahūmca daēnąmca baoδasca uruuānəmca frauuašīmca yazamaide yōi ašāi vaonarə gǝ̄uš huδā̊ŋhō uruuānəm yazamaide
yōi ašāi vaonarə gaiiehe marəϑnō ašaonō frauuašīm yazamaide zaraϑuštrahe spitāmahe iδa ašaonō ašīmca frauuašīmca yazamaide kauuōiš vīštāspahe ašaonō frauuašīm yazamaide isat.vāstrahe zaraϑuštrōiš ašaonō frauuašīm yazamaide
nabānazdištanąm iδa ašaonąm ašaoninąmca ahūmca daēnąmca baoδasca uruuānəmca frauuašīmca yazamaide yōi ašāi vaonarə mat vīspābiiō ašaonibiiō frauuašibiiō yā̊ irīriϑušąm ašaonąm yā̊sca juuantąm ašaonąm yā̊sca narąm azātanąm frašō.carəϑrąm saošiiantąm
iδa iristanąm uruuąnō yazamaide yā̊ ašaonąm frauuašaiiō vīspanąm ahmiia nmāne nabānazdištanąm para.iristanąm aēϑrapaitinąm aēϑriianąm narąm nāirinąm iδa ašaonąm ašaoninąm frauuašaiiō yazamaide
vīspanąm aēϑrapaitinąm ašaonąm frauuašaiiō yazamaide vīspanąm aēϑriianąm ašaonąm frauuašaiiō yazamaide vīspanąm narąm ašaonąm frauuašaiiō yazamaide vīspanąm nāirinąm ašaoninąm frauuašaiiō yazamaide
vīspanąm apərənāiiūkanąm dahmō.kərətanąm ašaonąm frauuašaiiō yazamaide ādaxiiunąmca ašaonąm frauuašaiiō yazamaide uzdāxiiunąmca ašaonąm frauuašaiiō yazamaide
narąmca ašaonąm frauuašaiiō yazamaide nāirinąmca ašaoninąm frauuašaiiō yazamaide vīspā̊ ašāunąm vaŋuhīš sūrā̊ spəntā̊ frauuašaiiō yazamaide yā̊ haca gaiiāt marəϑnat ā.saošiiantāt vərəϑraγnat
vərəϑraγnəm ahuraδātəm yazamaide saošiiantəm vərəϑrājanəm yazamaide imat barəsma haδa.zaoϑrəm haδa.aiβiiā̊ŋhanəm ašaiia frastarətəm yazamaide haom uruuānəm yazamaide hauuąm frauuašīm yazamaide
vīspe ašauuanō yazata yazamaide vīspe ašahe ratauuō yazamaide hāuuanīm paiti ratūm sāuuaŋhaēm vīsīmca paiti ratūm ratauuō vīspe mazišta paiti ratūm
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
vaŋhu tū tē vaŋhaot vaŋhō buiiāt huuāuuōiia yat zaoϑre hanaēša tū tūm tat mīždəm yat zaota hanaiiamnō ā̊ŋha frāiiō.humatō frāiiō.hūxtō fraiiō.huuarštō
jamiiāt vō vaŋhaot vaŋhō mā vō jamiiāt akāt ašō mā mē jamiiāt akāt ašō
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (10×)
ašəm vohū vahištəm astī uštā astī uštā ahmāi hiiat ašāi vahištāi ašǝm (10×)
ahunəm vairīm yazamaide ašəm vahištəm sraēštəm aməšəm spəntəm yazamaide fšūšō mąϑrəm haδaoxtəm yazamaide hauruuąm handāitīm staotanąm yesniianąm yazamaide staota yesniia yazamaide yā dātā aŋhǝ̄uš paouruiiehiiā
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
at huuō vaŋhǝ̄uš vahiiō nā aibī.jamiiāt yǝ̄ nā̊ ərəzūš sauuaŋhō paϑō sūšōit ahiiā aŋhǝ̄uš astuuatō manaŋhascā haiϑiiǝ̄ng āstīš yǝ̄ng ā.šaētī ahurō arədrō ϑβāuuąs huzə̄ntušə spəntō mazdā
tā̊ ahmi nmāne jamiiārəš yā̊ ašaonąm xšnūtasca ašaiiasca viiādaibišca paiti.zantaiiasca us nū aŋhāi vīse jamiiāt ašəmca xšaϑrəmca sauuasca xᵛarənasca xᵛāϑrəmca darəγō.fratəmaϑβəmca aŋhā̊ daēnaiiā̊ yat āhurōiš zaraϑuštrōiš
asista nū aŋhat haca vīsat gāuš buiiāt asistəm ašəm asistəm narš ašaonō aojō asistō āhūiriš tkaēšō
jamiiąn iϑra ašāunąm vaŋuhīš sūrā̊ spəntā̊ frauuašaiiō ašōiš baēšaza hacimnā̊ zəm.fraϑaŋha dānu.drājaŋha huuarə.barəzaŋha ištǝ̄e vaŋhaŋhąm paitištātǝ̄e ātaranąm fraša.vaxšiiāi raiiąmca xᵛarənaŋhąmca
vainīt ahmi nmāne sraošō asruštīm āxštiš anāxštīm rāitiš arāitīm ārmaitiš tarōmaitīm aršuxδō vāxš miϑaoxtəm vācim aša.drujəm
yaϑa ahmiia aməšā̊ spənta sraošāδa ašiiāδa paitišąn vaŋhūš yasnąsca vahmąsca vohū yasnəmca vahməmca hubərətīmca uštabərətīmca vantabərətīmca ā.darəγāt xᵛā.bairiiāt
mā yauue imat nmānəm xᵛāϑrauuat xᵛarənō frazahīt mā xᵛāϑrauuaiti īštiš mā xᵛāϑrauuaiti āsna frazaintiš xᵛāϑrō.disiiehe paiti ašōišca vaŋhuiiā̊ darəγəm haxma
vasasca tū ahura.mazda uštāca xšaēša hauuanąm dāmanąm vasō āpō vasō uruuarā̊ vasō vīspa vohū ašacīϑra xšaiiamnəm ašauuanəm dāiiata axšaiiamnəm druuantəm
vasō.xšaϑrō hiiāt ašauua auuasō.xšaϑrō hiiāt druuā̊ gatō hamistō nižbərətō haca spəntahe mainiiǝ̄uš dāmabiiō varatō auuasō.xšaϑrō
haxšaiia azəmcit yō zaraϑuštrō fratəmą nmānanąmca vīsąmca zantunąmca daxiiunąmca aŋhā̊ daēnaiiā̊ anumataiiaēca anuxtaiiaēca anuuarštaiiaēca yā āhūiriš zaraϑuštriš
yaϑa nō ā̊ŋhąm šiiātō manā̊ vahištō uruuąnō xᵛāϑrauuaitīš tanuuō hənti vahištō aŋhuš ākā̊scōit āhūire mazda jasəntąm
aša vahišta aša sraēšta darəsāma ϑβā pairi ϑβā jamiiama haməm ϑβā haxma ašəm vohū vahištəm astī uštā astī uštā ahmāi hiiat ašāi vahištāi ašǝm
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
ahunəm vairīm yazamaide ašəm vahištəm sraēštəm aməšəm spəntəm yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
ahunəmca vairīm fraēšiiāmahī antarəca ząm antarəca asmanəm ašəmca vahištəm fraēšiiāmahī antarəca ząm antarəca asmanəm yeŋhē.hātąmca hufrāiiaštąm fraēšiiāmahī antarəca ząm antarəca asmanəm dahmaheca narš ašaonō dahmąmca vaŋuhīm āfritīm fraēšiiāmahī antarəca ząm antarəca asmanəm
hamistaiiaēca nižbərətaiiaēca angrahe maniiǝ̄uš mat.dāmanō duždāmanō pouru.mahrkahe hamistaiiaēca nižbərətaiiaēca kahuuarəδanąmca kahuuarəiδinąmca hamistaiiaēca nižbərətaiiaēca kahuuarəδaheca kahuuarəiδiiā̊sca
hamistaiiaēca nižbərətaiiaēca kaiiaδanąmca kaiieiδinąmca hamistaiiaēca nižbərətaiiaēca kaiiaδaheca kāiδiiā̊sca hamistaiiaēca nižbərətaiiaēca tāiiunąmca hazasnąmca hamistaiiaēca nižbərətaiiaēca zandąmca yātumatąmca hamistaiiaēca nižbərətaiiaēca miϑrō.ziiąmca miϑrō.drujəmca
hamistaiiaēca nižbərətaiiaēca ašauuaγnąmca ašauua.tbaēšąmca hamistaiiaēca nižbərətaiiaēca ašəmaoγaheca anašaonō sāstraheca pouru.mahrkahe hamistaiiaēca nižbərətaiiaēca kahe kahiiācīt druuatąm araϑβiiō.manaŋhąm araϑβiiō.vacaŋhąm araϑβiiō.šiiaoϑənanąm spitama zaraϑuštra
kaϑa drujəm nīš ahmat ā nīš.nāšāma nīš.nāšāma saošiiantō drujəm kaϑa nīš.nāšāma yaϑa hīm janāma xšaiiamnō axšaiiamanąm vīspāiš haca karšuuąn yāiš hapta hamistǝ̄e nižbərətǝ̄e vīspaiiā̊ druuatō stōiš stauuas ašā yǝ̄ hudā̊ yōi həntī
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
yasnəmca vahməmca hubərətīmca ušta.bərətīmca vanta.bərətīmca āfrīnāmi tauua ātarš puϑra ahurahe mazdā̊ yesniiō ahi vahmiiō yesniiō buiiā̊ vahmiiō nmānāhu mašiiākanąm ušta buiiāt ahmāi naire yasə ϑβā bāδa frāiiazāite aēsmō.zastō barəsmō.zastō gao.zastō hāuuanō.zastō
dāitiiō.aēsmi buiiā̊ dāitiiō.baoiδi buiiā̊ dāitiiō.piϑβi buiiā̊ dāitiiō.upasaiieni buiiā̊ pərənāiiuš.harəϑri buiiā̊ dahmāiiuš.harəϑri buiiā̊ ātarš puϑra ahurahe mazdā̊
saoci.buiie ahmiia nmāne mat.saoci.buiie ahmiia nmāne raocahi.buiie ahmiia nmāne vaxšaϑi.buiie ahmiia nmāne darəγəmcit aipi zruuānəm upa sūrąm frašō.kərətīm haδa sūraiiā̊ vaŋhuiiā̊ frašō.kərətōit
dāiiā̊ mē ātarš puϑra ahurahe mazdā̊ āsu xᵛāϑrəm āsu ϑrāitīm āsu jītīm pouru xᵛāϑrəm pouru ϑrāitīm pouru jītīm mastīm spānō xšuuiβrəm hizuuąm urune uši xratūm pascaēta masitəm mazā̊ntəm apairi.āϑrəm
nairiiąm pascaēta hąm.varəitīm ərəδβō.zəngąm axᵛafniiąm ϑrišum āsnąmca xšafnąmca āsitō.gātūm jaγāurūm tuϑrušąm āsnąm frazantīm karšō.rāząm viiāxanąm hąm.raoδąm huuāpąm ązō.būjim huuīrąm yā mē frāδaiiāt nmānəmca vīsəmca zantūmca daxiiūmca daŋhusastīmca
dāiiā̊ mē ātarš puϑra ahurahe mazdā̊ yā mē aŋhat afrasā̊ŋhā̊ nūrəmca yauuaēca.tāite vahištəm ahūm ašaonąm raocaŋhəm vīspō.xᵛāϑrəm zazə.buiie vaŋhāuca mižde vaŋhāuca srauuahi urunaēca darəγe hauuaŋhe
vīspaēibiiō sastīm baraiti ātarš mazdā̊ ahurahe yaēibiiō aēm hąm.pacāite xšāfnīmca sūirīmca vīspaēibiiō haca iziieite hubərətīmca uštā.bərətīmca vantā.bərətīmca spitama
vīspanąm para.carəntąm ātarš zasta ādiδaiia cīm haxa hašē baraitī fracarəϑβā̊ armaēšāiδe ātarǝm spǝntǝm yazamaide taxmǝm hǝntǝm raϑaēštārǝm
āat yezi šē aēm baraiti aēsməm vā ašaiia bərətəm barəsma vā ašaiia frastarətəm uruuarąm vā haδānaēpatąm ā hē pascaēta frīnaiti ātarš mazdā̊ ahurahe xšnūtō atbištō haγδaŋhum
upa ϑβā haxšōit gǝ̄uš vąϑβa upa vīranąm pourutās upa ϑβā vərəzuuatca manō vərəzuuatica haxšōit aŋuha uruuāxšaŋha gaiia jiγaēša tā̊ xšapanō yā̊ juuāhī imat āϑrō āfriuuanəm yō ahmāi aēsməm baraiti hikūš raocas.pairīštą ašahe bərəja yaoždātą
ahura mazda xᵛuδāi aβazūnī i mardūm mardūm sarδagąn hamā sarδagąn hambāiiastǝ i vǝ̄hān uim vǝ̄h.dīn i māzdaiisnąn āgāhī āstauuąnī nǝ̄kī rasānāt. aēdun bāt
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
aiβi.gərəδmahi apąm vaŋuhīnąm frāitīmca paititīmca aibijarətīmca āiiese yešti
frauuarāne mazdaiiasnō zaraϑuštriš vīdaēuuō ahura.tkaēšō hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca raϑβąm aiiaranąmca asniianąmca māhiianąmca yāiriianąmca sarəδanąmca yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt hacā vīδuuā̊ mraotū
yeŋhē mē ašāt hacā vahištəm yesnē paitī vaēdā mazdā̊ ahurō yōi ā̊ŋharəcā hənticā tą yazāi xᵛāiš nāmǝ̄nīš pairicā jasāi vantā vohū xšaϑrəm vairīm bāgəm aibī.bairištəm
səraošō iδā astū apąm vaŋuhīnąm yasnāi ašāunąmca frauuašibiiō yā̊ nō ištā̊ uruuōibiiō hiiat paouruuīm tat ustəməmcīt auuaϑāt iδā səraošō astū apąm vaŋuhīnąm yasnāi ašāunąmca frauuašibiiō yā̊ nō ištā̊ uruuōibiiō
ahurəm mazdąm ašauuanəm ašahe ratūm yazamaide aməšā spəntā huxšaϑrā huδā̊ŋhō yazamaide apō at yazamaide ašāunąm urunascā frauuašīšcā yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (4×)
aŋhǝ̄uš darəϑrāi frō ašahiiā frārəntē
yǝ̄ mąϑrā vācəm mazdā baraitī uruuaϑō ašā nəmaŋhā zaraϑuštrō dātā xratǝ̄uš hizuuō raiϑīm stōi mahiiā rāzǝ̄ng vohū sāhīt manaŋhā
at və̄ yaojā zəuuīštiiǝ̄ng auruuatō jaiiāiš pərəϑūš vahmahiiā yūšmākahiiā mazdā ašā ugrǝ̄ng vohū manaŋhā yāiš azāϑā mahmāi xiiātā auuaŋhe
mat vā̊ padāiš yā frasrūtā īžaiiā̊ pairijasāi mazdā ustānazastō at vā̊ ašā arədraxiiācā nəmaŋhā at vā̊ vaŋhǝ̄uš manaŋhō hunarətātā
tāiš vā̊ yasnāiš paitī stauuas aiienī mazdā ašā vaŋhǝ̄uš šiiaoϑanāiš manaŋhō yadā ašōiš maxiiā̊ vasǝ̄ xšaiiā at hudānāuš išaiiąs gərəzdā xiiǝ̄m
at yā varəšā yācā pairī āiš šiiaoϑanā yācā vohū cašmąm arəjat manaŋhā raocā̊ xᵛǝ̄ng asnąm uxšā aēuruš xšmākāi ašā vahmāi mazdā ahurā
at vǝ̄ staotā aojāi mazdā aŋhācā yauuat ašā tauuācā isāicā dātā aŋhǝ̄uš arədat vohū manaŋhā haiϑiiāuuarəštąm hiiat vasnā fərašōtəməm
yazāi āpəm arəduuīm sūrąm anāhitąm pərəϑū.frākąm baēšaziiąm vīdaēuuąm ahurō.tkaēšąm yesniiąm aŋuhe astuuaite vahmiiąm aŋuhe astuuaite āδū.frāδanąm ašaonīm vąϑβō.frāδanąm ašaonīm gaēϑō.frāδanąm ašaonīm šaētō.frāδanąm ašaonīm zantu.frāδanąm ašaonīm daŋhu.frāδanąm ašaonīm
yā vīspanąm aršnąm xšudrā̊ yaoždaδāiti yā vīspanąm hāirišinąm ząϑāi garəβą yaoždaδāiti yā vīspā̊ hāirišīš huzāmitō daδāiti yā vīspanąm hāirišinąm dāitīm raϑβīm paēma auua.baraiti
masitąm dūrāt frasrūtąm yā asti auuauuaiti masō yaϑa vīspā̊ imā̊ āpō yā̊ zəmā paiti fratacinti yā amauuaiti fratacaiti hukairiiāt haca barəzaŋhat aoi zraiiō vouru.kašəm
yaozənti vīspe karanō zraiiā vouru.kašaiia ā vīspō maiδiiō yaozaiti yat hīš aoi fratacaiti yat hīš aoi fražgaraiti arəduuī sūra anāhita yeŋhe hazaŋrəm vairiianąm hazaŋrəm apaγžāranąm kascitca aēšąm vairiianąm kascitca aēšąm apaγžāranąm caϑβarə.satəm aiiarə.baranąm huuaspāi naire barəmnāi
aŋhā̊sca mē aēuuaŋhā̊ āpō apaγžārō vījasāiti vīspāiš aoi karšuuąn yāiš hapta aŋhā̊sca mē aēuuaŋhā̊ āpō hamaϑa auua.baraiti hąminəmca zaiianəmca hā mē āpō yaoždaδāiti hā aršnąm xšudrā̊ hā xšaϑrinąm garəβą hā xšaϑrinąm paēma
ā hātąmca aŋhušąmca zātanąmca azātanąmca ašaonąm iδa jasəntu frauuašaiiō yōi hīš baβrarə paitiiāpəm nazdištaiiāt apat haca
mā nō āpō dušmanaŋhe mā nō āpō dužuuacaŋhe mā nō āpō duš.šiiaoϑanāi mā duždaēnāi mā haši.tbiše mā moγu.tbiše mā varəzānō.tbiše mā nāfiiō.tbiše māδa nō ahmi frāδāiti āpō vaŋuhīš vahištā̊ mazdaδātā̊ ašaonīš yō nō airīricinąm irīrixšāite gaēϑanąm māδa nō ahmi frāδāiti āpō vaŋuhīš vahištā̊ mazdaδātā̊ ašaonīš yō nō airīricinąm irīrixšāite tanunąm
yō tāiiuš yō hazaŋha yō gaδō yō ašauuaja yō yātumā̊ yō nasuspā̊ yō spərəzuuā̊ yō arāitiuuā̊ yō ašəmaoγō anašauua yō mašiiō druuā̊ sāsta təm aoi tbaēšā̊ paitiiantu iϑiiejā̊ īša yō ī daδa iϑiiejā̊ yantu yō dī daδa
āpō gātauua rāmōiδβəm yauuata zaota yazāite kaϑa zaota xsāta vaca āpō vaŋuhīš yazāite kuϑra bauuāt hitō.hizuuā̊ yezi anarəϑe yazāite kuϑra vācō aoi.būta yą hē caxse aēϑra.paitiš kuϑra tā̊ friiō bauuąn kuϑra tā̊ išudō bauuąn kuϑra tā̊ rātaiiō bauuąn yą ahurō mazdā̊ zaraϑuštrāi frāuuauuaca frā zaraϑuštrō gaēϑābiiō astuuaitibiiō
auua.jastīm pauruuąm āpō.jaiδiiōiš zaraϑuštra pascaēta aiβiiō zaoϑrā̊ frabarōiš yaoždātā̊ dahmō.pairīštā̊ imą vacō framrū
āpō yānəm vō yāsāmi mazā̊ntəm təm mē dāiiata yeŋhe dāiti paiti vaŋhō nisrīta anaiβi.druxti āpō īštīm vō jaiδiiāmi pouru.sarəδąm amauuaitīm frazantīmca xᵛāparąm yeŋhā̊ pourūšca bərəjaiiąn naēcišca aŋhā̊ yāsāiti ziiānāi nōit snaϑāi nōit mahrkāi nōit aēnaŋhe nōit apaiiatǝ̄e
imat vō āpō jaiδiiemi
imat zəmō imat uruuarā̊ imat aməšā̊ spənta huxšaϑra huδā̊ŋhō vaŋhauuasca vaŋuhīšca vohunąm dātārō imat ašāunąm vaŋuhīš frauuašaiiō uγrā̊ aiβiϑūrā̊ imat miϑra vouru.gaoiiaoite imat sraoša ašiia huraoδa imat rašnuuō razišta imat ātarə ahurahe mazdā̊ puϑra imat bərəza ahura xšaϑriia apąm napō auruuat.aspa imat vīspe yazatā̊ŋhō yōi vaŋhazdā̊ ašauuanō
imat mē āpō dāiiata imat zəmō imat uruuarā̊ imat aməšā̊ spənta huxšaϑra huδā̊ŋhō vaŋhauuasca vaŋuhīšca vohunąm dātārō imat ašāunąm vaŋuhīš frauuašaiiō uγrā̊ aiβiϑūrā̊ imat miϑra vouru.gaoiiaoite imat sraoša ašiia huraoδa imat rašnuuō razišta imat ātarə ahurahe mazdā̊ puϑra imat bərəza ahura xšaϑriia apąm napō auruuat.aspa imat vīspe yazatā̊ŋhō yōi vaŋhazdā̊ ašauuanō
yatca ahmāt asti maziiō yatca ahmāt asti vaŋhō yatca ahmāt asti sraiiō yatca ahmāt asti parō.arəjastarəm tat nō dāiiata yūžəm yazata ašauuanō xšaiiamna isāna mošuca āsuiiāca haϑra ana gāϑβiia vaca haiϑiiāuuarəštąm hiiat vasnā fərašōtəməm
dāidī mōi yə̄ gąm tašō apascā uruuarā̊scā amərətātā hauruuātā spə̄ništā mainiiū mazdā təuuīšī utaiiūitī manaŋhā vohū sǝ̄nghē
yeŋhē mē ašāt hacā vahištəm yesnē paitī vaēdā mazdā̊ ahurō yōi ā̊ŋharəcā hənticā tą yazāi xᵛāiš nāmə̄nīš pairicā jasāi vantā vohū xšaϑrəm vairīm bāgəm aibī.bairištəm
səraošō iδā astū apąm vaŋuhīnąm yasnāi vaŋhuš vaŋuhīnąm aməšanąmcā spəntanąm huxšaϑranąm huδā̊ŋhąm vohunąmcā vaŋhuiiā̊scā ašōiš yasnāi yā nə̄ āraēcā ərənauuataēcā ašaŋhāxš səraošascā iδā astū apąm vaŋuhīnąm yasnāi vaŋhuš ašiuuā̊ hiiat paouruuīm tat ustəməmcīt
auuaϑāt iδā səraošō astū apąm vaŋuhīnąm yasnāi vaŋhuš vaŋuhīnąm aməšanąmcā spəntanąm huxšaϑranąm huδā̊ŋhąm vohunąmcā vaŋhuiiā̊scā ašōiš yasnāi yā nə̄ āraēcā ərənauuataēcā ašaŋhāxš səraošascā iδā astū apąm vaŋuhīnąm yasnāi vaŋhuš ašiuuā̊
yaϑā ahū vairiiō yō zaotā frā mē mrūtē
aϑā ratuš ašātcīt hacā vīδuuā̊ mraotū
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
ašaiia daδąmi imąm zaoϑrąm haomauuaitīm gaomauuaitīm haδānaēpatauuaitīm ašaiia uzdātąm tauua ahurāne ahurahe xšnūmaine ahurahe mazdā̊ aməšanąm spəntanąm sraošahe ašiiehe āϑrō ahurahe mazdā̊ raϑβō bərəzatō yō ašahe
ašaiia daδąmi asniiaēibiiō ašahe ratubiiō hāuuanǝ̄e ašaone ašahe raϑβe ašaiia daδąmi sāuuaŋhǝ̄e vīsiiāica ašaone ašahe raϑβe ašaiia daδąmi miϑrahe vouru.gaoiiaotōiš hazaŋrō.gaošahe baēuuarə.cašmanō aoxtō.nāmanō yazatahe rāmanō xᵛāstrahe
ašaiia daδąmi rapiϑβināi ašaone ašahe raϑβe ašaiia daδąmi frādat.fšauue zantumāica ašaone ašahe raϑβe ašaiia daδąmi ašahe vahištahe āϑrasca ahurahe mazdā̊
ašaiia daδąmi uzaiieirināi ašaone ašahe raϑβe ašaiia daδąmi frādat.vīrāi dāxiiumāica ašaone ašahe raϑβe ašaiia daδąmi bərəzatō ahurahe nafəδrō apąm apasca mazdaδātaiiā̊
ašaiia daδąmi aiβisrūϑrimāi aibigaiiāi ašaone ašahe raϑβe ašaiia daδąmi frādat.vīspąm.hujiiātǝ̄e zaraϑuštrōtəmāica ašaone ašahe raϑβe ašaiia daδąmi ašāunąm frauuašinąm γənąnąmca vīrō vąϑβanąm yāiriiaiiā̊sca hušitōiš amaheca hutāštahe huraoδahe vərəϑraγnaheca ahuraδātahe vanaintiiā̊sca uparatātō
ašaiia daδąmi ušahināi ašaone ašahe raϑβe ašaiia daδąmi bərəjiiāi nmāniiāica ašaone ašahe raϑβe ašaiia daδąmi sraošahe ašiiehe ašiuuatō vərəϑrājanō frādat.gaēϑahe rašnaoš razištahe arštātasca frādat.gaēϑaiiā̊ varədat.gaēϑaiiā̊
ašaiia daδąmi māhiiaēibiiō ašahe ratubiiō antarəmā̊ŋhāi ašaone ašahe raϑβe ašaiia daδąmi pərənō.mā̊ŋhāi vīšaptaϑāica ašaone ašahe raϑβe
ašaiia daδąmi yāiriiaēibiiō ašahe ratubiiō maiδiiōizarəmaiiāi ašaone ašahe raϑβe ašaiia daδąmi maiδiiōišəmāi ašaone ašahe raϑβe ašaiia daδąmi paitišhahiiāi ašaone ašahe raϑβe ašaiia daδąmi aiiāϑrimāi fraouruuaēštrimāi varšniharštāica ašaone ašahe raϑβe ašaiia daδąmi maiδiiāiriiāi ašaone ašahe raϑβe ašaiia daδąmi hamaspaϑmaēdaiiāi ašaone ašahe raϑβe ašaiia daδąmi sarəδaēibiiō ašahe ratubiiō
ašaiia daδąmi vīspaēibiiō aēibiiō ratubiiō yōi hənti ašahe ratauuō ϑraiiasca ϑrisąsca nazdišta pairišhāuuanaiiō yōi hənti ašahe yat vahištahe mazdō.frasāsta zaraϑuštrō.fraoxta
ašaiia daδąmi ahuraēibiia miϑraēibiia bərəzanbiia aiϑiiajaŋhaēibiia ašauuanaēibiia stārąmca spəntō.mainiiauuanąm dāmanąm tištriieheca stārō raēuuatō xᵛarənaŋuhatō mā̊ŋhaheca gaociϑrahe huuarəca xšaētahe auruuat.aspahe dōiϑrahe ahurahe mazdā̊ miϑrahe daxiiunąm daŋhupatōiš
ašaiia daδąmi vaŋhauue manaŋhe ašaiia daδąmi tištriiehe stārō raēuuatō xᵛarənaŋuhatō
ašaiia daδąmi tauua āϑrō ahurahe mazdā̊ puϑra mat vīspaēibiiō ātərəbiiō ašaiia daδąmi aiβiiō vaŋuhibiiō vīspanąmca apąm mazdaδātanąm vīspanąmca uruuaranąm mazdaδātanąm
ašaiia daδąmi mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš
ašaiia daδąmi garōiš ušidarənahe mazdaδātahe ašaxᵛāϑrahe vīspaēšąmca gairinąm ašaxᵛāϑranąm pouru.xᵛāϑranąm mazdaδātanąm kāuuaiieheca xᵛarənaŋhō mazdaδātahe axᵛarətaheca xᵛarənaŋhō mazdaδātahe ašaiia daδąmi ašōiš vaŋhuiiā̊ cistōiš vaŋhuiiā̊ ərəϑə̄ vaŋhuiiā̊ rasąstātō vaŋhuiiā̊ xᵛarənaŋhō sauuaŋhō mazdaδātahe
ašaiia daδąmi dahmaiiā̊ vaŋhuiiā̊ āfritōiš dahmaheca narš ašaonō uγraheca taxmahe dāmōiš upamanahe yazatahe
ašaiia daδąmi ā̊ŋhąm asaŋhąmca šōiϑranąmca gaoiiaoitinąmca maēϑananąmca auuō.xᵛarənanąmca apąmca zəmąmca uruuaranąmca aŋhā̊sca zəmō auuaŋheca ašnō vātaheca ašaonō strąm mā̊ŋhō hūrō anaγranąm raocaŋhąm xᵛaδātanąm vīspanąmca spəntahe mainiiǝ̄uš dāmanąm ašaonąm ašaoninąmca ašahe raϑβąm
ašaiia daδąmi raϑβō bərəzatō yō ašahe raϑβąm aiiaranąmca asniianąmca māhiianąmca yāiriianąmca sarəδanąmca yōi hənti ašahe ratauuō hāuuanōiš raϑβō
ašaiia daδąmi imąm zaoϑrąm haomauuaitīm gaomauuaitīm haδānaēpatauuaitīm ašaiia uzdātąm tauua ahurāne ahurahe
xšnūmaine ahurahe mazdā̊ raēuuatō xᵛarənaŋuhatō aməšanąm spəntanąm miϑrahe vouru.gaoiiaotōiš rāmanasca xᵛāstrahe
huuarəxšaētahe aməšahe raēuuahe auruuat.aspahe vaiiaoš uparō.kairiiehe taraδātō aniiāiš dāmąn aētat tē vaiiō yat tē asti spəntō.mainiiaom razištaiiā̊ cistaiiā̊ mazdaδātaiiā̊ ašaoniiā̊ daēnaiiā̊ vaŋhuiiā̊ māzdaiiasnōiš
mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš zarazdātōiš mąϑrahe spəntahe uši.darəϑrəm daēnaiiā̊ māzdaiiasnōiš vaēδīm mąϑrahe spəntahe āsnahe xraϑβō mazdaδātahe gaošō.srūtahe xraϑβō mazdaδātahe
āϑrō ahurahe mazdā̊ puϑra tauua ātarš puϑra ahurahe mazdā̊ mat vīspaēibiiō ātərəbiiō garōiš uši.darənahe mazdaδātahe ašaxᵛāϑrahe
vīspaēšąm yazatanąm ašaonąm mainiiauuanąm gaēϑiianąm ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm aoxtō.nāmanō yazatahe
ašaiia daδąmi imąm zaoϑrąm haomauuaitīm gaomauuaitīm haδānaēpatauuaitīm ašaiia uzdātąm tauua ahurāne ahurahe xšnūmaine ahurahe mazdā̊ raēuuatō xᵛarənaŋuhatō aməšanąm spəntanąm miϑrahe vouru.gaoiiaotōiš rāmanasca xᵛāstrahe
huuarəxšaētahe aməšahe raēuuahe auruuat.aspahe vaiiaoš uparō.kairiiehe taraδātō aniiāiš dāmąn aētat tē vaiiō yat tē asti spəntō.mainiiaom razištaiiā̊ cistaiiā̊ mazdaδātaiiā̊ ašaoniiā̊ daēnaiiā̊ vaŋhuiiā̊ māzdaiiasnōiš
mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš zarazdātōiš mąϑrahe spəntahe uši.darəϑrəm daēnaiiā̊ māzdaiiasnōiš vaēδīm mąϑrahe spəntahe āsnahe xraϑβō mazdaδātahe gaošō.srūtahe xraϑβō mazdaδātahe
āϑrō ahurahe mazdā̊ puϑra tauua ātarš puϑra ahurahe mazdā̊ mat vīspaēibiiō ātərəbiiō garōiš uši.darənahe mazdaδātahe ašaxᵛāϑrahe
vīspaēšąm yazatanąm ašaonąm mainiiauuanąm gaēϑiianąm ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm aoxtō.nāmanō yazatahe
ašaiia daδąmi auuaŋhā̊ frauuašaiiō yā̊ paoiriia ā̊ŋharə nmānanąmca vīsąmca zantunąmca daxiiunąmca yā̊ asmanəm vīδāraiiən yā̊ āpəm vīδāraiiən yā̊ ząm vīδāraiiən yā̊ gąm vīδāraiiən yā̊ barəϑrišuua puϑre vīδāraiiən paiti.vərəte apara.iriϑəntō
ašaiia daδąmi āfrauuaši ahurahe mazdā̊ aməšanąm spəntanąm mat vīspābiiō ašaonibiiō frauuašibiiō yā̊ mainiiauuanąm yazatanąm ašaiia daδąmi āfrauuaši gaiiehe marəϑnō zaraϑuštrahe spitāmahe kauuōiš vīštāspahe isat.vāstrahe zaraϑuštrahe mat vīspābiiō ašaonibiiō frauuašibiiō yā̊ paoiriianąm tkaēšanąm
ašaiia daδąmi vīspaiia ašauuane frauuašə ke asti kuuacit aŋhā̊ zəmō para.iristi dahma nāirike apərənāiiūke kainike vāstriiāuuarəzi upašaēti haca ahmāt nmānāt iziieinti yā̊ paitišmarənti yā̊ aiβināsənti vaŋhūš yasnąsca vahmąsca
ašaiia daδąmi ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm hauuahe urunō frauuašǝ̄e āiiese yešti vīspaēibiiō ašahe ratubiiō āiiese yešti vīspaēibiiō vaŋhuδābiiō yazataēibiiō mainiiaoibiiascā gaēϑiiaēibiiascā yōi hənti yasniiāca vahmiiāca ašāt haca yat vahištāt
ašaiia nō paitī.jamiiāt
apō at yazamaidē maēkaintīšcā hə̄buuaintīšcā frauuazaŋhō ahurānīš ahurahiiā hauuapaŋhā̊ hupərəϑβā̊scā vā̊ huuōγžaϑā̊scā hūšnāϑrā̊scā ubōibiiā ahubiiā cagəmā
ūitī yā və̄ vaŋuhīš ahurō mazdā̊ nāmą dadāt vaŋhudā̊ hiiat vā̊ dadāt tāiš vā̊ yazamaidē tāiš friiąnmahī tāiš nəmaxiiāmahī tāiš išūidiiāmahī
apascā vā̊ azīšcā vā̊ mātərąšcā vā̊ agəniiā̊ drigudāiiaŋhō vīspō.paitīš auuaocāmā vahištā̊ sraēštā̊ auuā və̄ vaŋuhīš rātōiš darəgō.bāzāuš nāšū paitī.viiādā̊ paitī.sə̄ndā̊ mātarō jītaiiō
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
aētat tē ahurāne ahurahe aŋhe auuaiiąm dąnmahi yat ϑβā diduuīšma aēša zaoϑra paiti.jamiiāt tauua ahurāne ahurahe haomauuaiti gaomauuaiti haδānaēpatauuaiti
xšuuīδaēca āzūtaiiaēca māuuaiiaca zaoϑre paiti.jamiiā̊ dasuuarə baēšazāica fradaiϑe varədaϑāica hauuaŋhe ašauuastāica haosrauuaŋhe huruniiāica vərəϑraγne frādat.gaēϑāica
yazamaide ϑβā ahurāne ahurahe vaŋhǝ̄uš manaŋhō zaoϑrābiiō yazamaide ϑβā ahurāne ahurahe vaŋhǝ̄uš uxδahe zaoϑrābiiō yazamaide ϑβā ahurāne ahurahe vaŋhǝ̄uš šiiaoϑnahe zaoϑrābiiō
sūkāi manaŋhe sūkāi vacaŋhe sūkāi šiiaoϑnahe hauuaŋhāi urune fradaϑāi gaēϑanąm hauuaŋhāi ašauuastanąm
dāiiā̊ mē ahurāne ahurahe vahištəm ahūm ašaonąm raocaŋhəm vīspō.xᵛāϑrəm dāiiā̊ mē ahurāne ahurahe nairiiąm āsnąm frazantīm yā mē frāδaiiāt nmānəmca vīsəmca zantūmca daxiiūmca daŋhusastīmca
ϑβąm ahurānīm yazamaide zraiiō vouru.kašəm yazamaide vīspā̊sca āpō yazamaide yā̊ zəmā armaēštā̊ frātat.caratasca xąiiā̊ ϑraotō.stātasca paršuiiā̊ vairiiā̊sca
ana yasnāatca vahmāatca yaϑa ā̊ŋhąm asti dāitiiōtəmō yasnasca vahmasca ašāt haca yat vahištāt āpō vaŋuhīš vahištā̊ mazdaδātā̊ ašaonīš yazamaide apąm vaŋuhīnąm yazamaide
xšuuīδa āzūiti yazamaide tacat.āpa uxšiiat.uruuara āzōiš daēuuō.dātahe hamōistra auuaŋhā̊ mūš auuaŋhā̊ pairikaiiāi paitištātaiiaēca paitiscaptaiiaēca paititarətaiiaēca paitiiaogət.tbaēšahiiāica ašəmaoγaheca anašaonō sāstraheca pouru.mahrkahe paitištātǝ̄e daēuuaheca tbaēšaŋhō mašiieheca
surunuiiā̊ nō yasnəm ahurāne ahurahe xšnuiiā̊ nō yasnəm ahurāne ahurahe upa nō yasnəm āhīša āca nō jamiiā̊ auuaŋhe aš.yeštica huiieštica hufrabərətica zaoϑranąm
yō vō āpō vaŋuhīš yazāite ahurānīš ahurahe vahištābiiō zaoϑrābiiō sraēštābiiō zaoϑrābiiō dahmō.pairi.aŋharštābiiō zaoϑrābiiō
ahmāi raēšca xᵛarənasca ahmāi tanuuō druuatātəm ahmāi tanuuō vazduuarə ahmāi tanuuō vərəϑrəm ahmāi īštīm pouruš.xᵛāϑrąm ahmāi āsnąmcit frazantīm ahmāi darəγąm darəγō.jītīm ahmāi vahištəm ahūm ašaonąm raocaŋhəm vīspō.xᵛāϑrəm
dāiiata vaŋuhīš āpō māuuaiiaca zaoϑre yazəmnāi ahmākəmca mazdaiiasnanąm frāiiazəmnanąm hašąmca hāuuištanąmca aēϑrapaitinąmca aēϑriianąmca narąmca nāirinąmca apərənāiiūkanąmca kairikanąmca vāstriiāuuarəzanąmca
yōi vaŋhaϑra framaniieinte vītarə.ązahiieheca paiti vītarə.tbaēšahiieheca pairi haēnaiiā̊sca vōiγnāuiiō auruuaϑaēibiiasca parō tbišiianbiiō razištahe paϑō aēšəmca vaēδəmca yō asti razištō ā ašāt vahištəmca ahūm ašaonąm raocaŋhəm vīspō.xᵛāϑrəm
arduuī sūra bānu yaskapan xᵛāram xᵛāstam ahuramazda aməšāspandąm bə̄rasāt
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
hušiti rāmō.šiti darəγō.šiti ite vīse āfrīnāmi yahmat haca imā̊ zaoϑrā̊ hušiti rāmō.šiti darəγō.šiti vīspaiiāi vīse māzdaiiasne āfrīnāmi hubərəti ušta.bərəti vanta.bərəti ātarš āfrīnāmi huiiešti tauua ahurāne āfrīnāmi
rāma xᵛāstrəm aŋhā̊ daŋhǝ̄uš āfrīnāmi dasuuarə baēšaza āfrīnāmi yūšmākəm dahmanąm narąm ašaonąm vīspe āfrīnāmi ke asti vohu ašauua antarə ząm asmanəmca hazaŋrəm baēšazanąm baēuuarə baēšazanąm
vasasca tū ahura mazda uštāca xšaēša hauuanąm dāmanąm vasō āpō vasō uruuarā̊ vasō vīspa vohū ašaciϑra xšaiiamnəm ašauuanəm dāiiata axšaiiamnəm druuantəm
vasō.xšaϑrō hiiāt ašauua auuasō.xšaϑrō hiiāt druuā̊ gatō hamistō nižbərətō haca spəntahe mainiiǝ̄uš dāmabiiō varatō auuasō.xšaϑrō
haxšaiia azəmcit yō zaraϑuštrō fratəmą nmānanąmca vīsąmca zantunąmca daxiiunąmca aŋhā̊ daēnaiiā̊ anumataiiaēca anuxtaiiaēca anuuarštaiiaēca yā āhūiriš zaraϑuštriš
rauuasca xᵛāϑrəmca āfrīnāmi vīspaiiā̊ ašaonō stōiš ązasca dužāϑrəmca āfrīnāmi vīspaiiā̊ druuatō stōiš aϑa jamiiāt yaϑa āfrīnāmi
humatanąm hūxtanąm huuarštanąm iiadacā aniiadacā vərəziiamnanąmcā vāuuərəzananąmcā mahī aibī.jarətārō naēnaēstārō yaϑanā vohunąm mahī (2×)
vaŋuhīm iδāt ādąm vaŋuhīm ašīm āca nica mrūmaide īžā̊ yaoštaiiō apō at yazamaide ūitī yā və̄ vaŋuhīš apascā vā̊ (3×)
jaiδiiamnā̊ nō yūžəm dasta xšaiiamnā̊ raēšca xᵛarənasca āpō dasta nō təm yānəm yō yūšmat parō frauuistō
nəmō ahurāi mazdāi nəmō ahurāi mazdāi nəmō ahurāi mazdāi nəmō aməšaēibiiō spəntaēibiiō nəmō miϑrāi vouru.gaoiiaoitǝ̄e nəmō huuarəxšaētāi auruuat.aspāi nəmō ābiiō dōiϑrābiiō yā̊ ahurahe mazdā̊ nəmō gǝ̄uš nəmō gaiiehe nəmō zaraϑuštrahe spitāmahe ašaonō frauuašǝ̄e nəməm vīspaiiā̊ ašaonō stōiš haiϑiiāica bauuąiϑiiāica būšiiąiϑiiāica
vohū uxšiiā manaŋhā xšaϑrā ašācā uštā tanūm (3×)
imā raocā̊ barəzištəm barəzimanąm (3×)
yahmī spəntā ϑβā mainiiū uruuaēsē jasō (3×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
frauuarāne mazdaiiasnō zaraϑuštriš vīdaēuuō ahura.tkaēšō hāuuanǝ̄e ašaone ašahe raϑβe yasnāica vahmāica xšnaoϑrāica frasastaiiaēca sāuuaŋhǝ̄e vīsiiāica ašaone ašahe raϑβe yasnāica vahmāica xšnaoϑrāica frasastaiiaēca raϑβąm aiiaranąmca asniianąmca māhiianąmca yāiriianąmca sarəδanąmca yasnāica vahmāica xšnaoϑrāica frasastaiiaēca
yaϑā ahū vairiiō zaotā frā mē mrūtē
yaϑā ahū vairiiō yō zaotā frā mē mrūtē
aϑā ratuš ašātcīt haca frā ašauua vīδuuā̊ mraotū
nəmō və̄ gāϑā̊ ašaonīš
spəntā mainiiū vahištācā manaŋhā hacā ašāt šiiaoϑanācā vacaŋhācā ahmāi dąn hauruuātā amərətātā mazdā̊ xšaϑrā ārmaitī ahurō (2×)
ahiiā maniiǝ̄uš spə̄ništahiiā vahištəm hizuuā uxδāiš vaŋhǝ̄uš ǝ̄əānū manaŋhō ārmatōiš zastōibiiā šiiaoϑanā vərəziiat ōiiā cistī huuō patā ašahiiā mazdā̊ ahiiā maniiǝ̄uš tuuə̄m ahī tā spəntō yə̄ ahmāi gąm rāniiō.skərətīm hə̄m.tašat at hōi vāstrāi rāmā.dā̊ ārmaitīm hiiat hə̄m vohū mazdā hə̄mə.fraštā manaŋhā ahmāt maniiǝ̄uš rārəšiieintī drəguuantō mazdā spəntāt nōit iϑā ašāunō kasǝ̄ušcīt nā ašāunē kāϑē aŋhat isuuācīt hąs paraoš akō drəguuāitē tācā spəntā mainiiū mazdā ahurā ašāunē cōiš yā žī cīcā vahištā hanarə ϑβahmāt zaošāt drəguuā̊ baxšaitī ahiiā šiiaoϑanāiš akāt āšiiąs manaŋhō tā dā̊ spəntā mainiiū mazdā ahurā āϑrā vaŋhāu vīdāitīm rānōibiiā ārmatōiš dəbązaŋhā ašaxiiācā hā zī pourūš išəntō vāurāitē
spəntā mainiiū vahištācā manaŋhā hacā ašāt šiiaoϑanācā vacaŋhācā ahmāi dąn hauruuātā amərətātā mazdā̊ xšaϑrā ārmaitī ahurō (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
spəntā.mainiiūm hāitīm paitiiāpąm yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yeŋhē mē ašāt hacā vahištəm yesnē paitī vaēdā mazdā̊ ahurō yōi ā̊ŋharəcā hənticā tą yazāi xᵛāiš nāmə̄nīš pairicā jasāi vantā vohu manō vahištəm
yeŋhē mē ašāt hacā vahištəm yesnē paitī vaēdā mazdā̊ ahurō yōi ā̊ŋharəcā hənticā tą yazāi xᵛāiš nāmə̄nīš pairicā jasāi vantā ašəm vohū vahištəm astī uštā astī uštā ahmāi hiiat ašāi vahištāi ašǝm
yeŋhē mē ašāt hacā vahištəm yesnē paitī vaēdā mazdā̊ ahurō yōi ā̊ŋharəcā hənticā tą yazāi xᵛāiš nāmə̄nīš pairicā jasāi vantā vohū xšaϑrəm vairīm bāgəm aibī.bairištəm (3×)
tą yazāi təm pairi.jasāi vantā yą aməšə̄ spəntə̄ huxšaϑrə̄ huδā̊ŋhō aēša aibi.gərənte təm baγəm təm ratūm yazamaide yim ahurəm mazdąm daδuuā̊ŋhəm rapantəm taršuuā̊ŋhəm vīspa vohu təm ratūm yazamaide yim zaraϑuštrəm spitāməm
tā nō dāta tā ərəzuuāna frauuaocāma fraca vaocāma yā ahurahe mazdā̊ yā vaŋhǝ̄uš manaŋhō yā ašahe vahištahe yā xšaϑrahe vairiiehe yā spəntaiiā̊ ārmatōiš yā hauruuatā̊ amərətātā̊ yā gǝ̄uš tašne gǝ̄uš urune yā āϑre ahurahe mazdā̊
yā sraošahe ašiiehe yā rašnaoš razištahe yā miϑrahe vouru.gaoiiaotōiš yā vātahe ašaonō yā daēnaiiā̊ vaŋhuiiā̊ māzdaiiasnōiš yā dahmaiiā̊ vaŋhuiiā̊ āfritōiš yā dahmaiiā̊ vaŋhuiiā̊ anādruxtōiš yā dahmaiiā̊ vaŋhuiiā̊ anauuauruxtōiš
yaϑa īža vācim nāšīma yaϑa vā saošiiantō daxiiunąm suiiamna vācim barəntū buiiama saošiiantō buiiama vərəϑrājanō buiiama ahurahe mazdā̊ fraiia vāzišta astaiiō yōi narō ašauuanō humatāiš mainimna hūxtāiš mruuatō huuarštāiš vərəziiantō
yaϑā nə̄ ā vohū jimat manaŋhā ā vohū uruuāšat āgəmat tā kā mē uruuā vohū uruuāšat āgəmat tā
apąm vaŋuhīnąm yazamaide frāitīmca paititīmca aibijarətīmca bərəzantəm ahurəm xšaϑrīm xšaētəm apąm napātəm auruuat.aspəm yazamaide vīspaiiā̊ ašaonō stōiš yasnāica vahmāica xšnaoϑrāica frasastaiiaēca sraošō astu
sraošəm ašīm yazamaide ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
pərəsat frašaoštrō ašauua ašauuanəm zaraϑuštrəm paiti.mrūiδi pauruuatarə zaraϑuštra kat asti raϑβąm framərətiš kat gāϑanąm hankərətiš
āat aoxta zaraϑuštrō ahurəm mazdąm ašauuanəm ašahe ratūm yazamaide zaraϑuštrəm ašauuanəm ašahe ratūm yazamaide zaraϑuštrahe ašaonō frauuašīm yazamaide aməšǝ̄ spəntǝ̄ ašaonąm yazamaide
ašāunąm vaŋuhīš sūrā̊ spəntā̊ frauuašaiiō yazamaide astuuatō manahiiāca apanōtəməm raϑβąm yazamaide yaētuštəməm yazatanąm haŋhanuštəməm ašahe raϑβąm aiβinasąstəməm jaγmūštəmąm ašaonō ašahe raϑβō ratufritīm yazamaide
ahurəm mazdąm ašauuanəm ašahe ratūm yazamaide vīspəmca kərəfš ahurahe mazdā̊ yazamaide vīspǝ̄sca aməšǝ̄ spəntǝ̄ yazamaide vīspaēca ašahe ratauuō yazamaide vīspąmca daēnąm māzdaiiasnīm yazamaide vīspəmca afsmanəm yazamaide
vīspəmca mąϑrəm spəntəm yazamaide vīspəmca dātəm vīdōiiūm yazamaide vīspąmca darəγąm upaiianąm yazamaide vīspaēca ašauuanō mainiiauuaca yazata gaēϑiiāca yazamaide vīspā̊sca ašāunąm vaŋuhīš sūrā̊ spəntā̊ frauuašaiiō yazamaide
vīspāca dāma mazdaδāta ašaonīš yazamaide yā ašauua.dāta ašauua.fraϑβaršta ašauua.tkaēša ašauua.frāiiašta ašaoni ašauuabiiō yahmiiāca ašauuabiiō vīspaēca panca gāϑā̊ ašaonīš yazamaide vīspəmca yasnəm frāitīmca paititīmca aibijarətīmca yazamaide
vīspāca staota yesniia yazamaide vīspaēca vācō mazdō.fraoxta yazamaide yōi hənti dušmatəm jaγništa yōi hənti dužūxtəm jaγništa yōi hənti dužuuarštəm jaγništa yōi hənti aiβi.karəta dušmatahe yōi hənti aiβi.karəta dužūxtahe yōi hənti aiβi.karəta dužuuarštahe
yōi aipi.kərəntənti vīspəm dušmatəm yōi aipi.kərəntənti vīspəm dužūxtəm yōi aipi.kərəntənti vīspəm dužuuarštəm mąnaiiən ahe yaϑa ātarš hušəm aēsməm yaoždātəm hupairīštəm aipi.kərəntaiti hāuuaiieiti dažaiti vīspanąmca aētaēšąm vacąm aojasca vərəϑrəmca xᵛarənasca zauuarəca yazamaide
vīspā̊ āpō xā̊ paiti ϑraotō.stātasca yazamaide vīspā̊ uruuarā̊ uruϑmīšca paiti varšajīšca yazamaide vīspąmca ząm yazamaide vīspəmca asmanəm yazamaide vīspə̄sca strǝ̄ušca mā̊ŋhəmca huuarəca yazamaide vīspa anaγra raocā̊ yazamaide vīspąmca gąm upāpąmca upasmąmca fraptərəjātąmca rauuascarātąmca caŋraŋhācasca yazamaide
vīspe tē ahurō mazdā̊ huuapō vaŋuhīš dāmąn ašaonīš yazamaide yāiš dadāϑa pouruca vohuca yōi tē hənti yasniiāca vahmiiāca ašāt haca yat vahištāt vīspā̊sca garaiiō ašaxᵛāϑrā̊ yazamaide vīspā̊sca varaiiō mazdaδātā̊ yazamaide vīspaēca ātarō yazamaide vīspaēca vācō aršuxδa yazamaide
vīspaēca aēte ašiš.hāgət ārmaitiš.hāgət yazamadaēca nipātaiiaēca nišaŋharətaiiaēca harəϑrāica aiβiiāxštrāica hauuaŋhum mē buiiata gāϑābiiō spəntābiiō ratuxšaϑrābiiō ašaonibiiō zbaiiemi yazamadaēca nipātaiiaēca nišaŋharətaiiaēca harəϑrāica aiβiiāxštrāica hauuaŋhum mē buiiata māuuōiia hauuāi urune zbaiiemi yazamadaēca nipātaiiaēca nišaŋharətaiiaēca harəϑrāica aiβiiāxštrāica
hauruuatātəm ašauuanəm ašahe ratūm yazamaide amərətatātəm ašauuanəm ašahe ratūm yazamaide āhūirīm frašnəm ašauuanəm ašahe ratūm yazamaide āhūirīm tkaēšəm ašauuanəm ašahe ratūm yazamaide yasnəm sūrəm haptaŋhāitīm ašauuanəm ašahe ratūm yazamaide
huuō ašauua zaraϑuštrō uruuaϑəm ϑrātārəm isōit ašauuanəm tē ašaonat āfiieiδiiāi mraomi uruuaϑəm uruuaϑāt tat zī vaŋhō huuō zī druuā̊ yǝ̄ druuāite vahištō huuō ašauua yahmāi ašauua fraiiō
aēte zī vācō vahišta ahurō mazdā̊ frāmraot zaraϑuštrāi aēte zī zaraϑuštra ustəme uruuaēse gaiiehe framrūiδi
yeiδi zī zaraϑuštra aēte vācō ustəme uruuaēse gaiiehe framrauuāi pairi tē tanauua azəm yō ahurō mazdā̊ uruuānəm haca acištāt aŋhaot auuauuaitiia bązasca fraϑasca pairi.tanuiia yaϑa īm zā̊ astica īm zā̊ auuaiti bązō yauuaiti fraϑascit
yaϑa vaši ašāum iδa aŋhō ašauua frapāraiiā̊ŋhe uruuānəm tarō cinuuatō pərətūm vahištahe aŋhǝ̄uš ašauua jasō uštauuaitīm gāϑąm srāuuaiiō uštatātəm nimraomnō
uštā ahmāi yahmāi uštā kahmāicīt vasə̄.xšaiiąs mazdā̊ dāiiāt ahurō utaiiūitī təuuīšīm gat tōi vasəmī ašəm dərədiiāi tat mōi dā̊ ārmaitē rāiiō ašīš vaŋhǝ̄uš gaēm manaŋhō (2×)
varəzəmca haomanaŋhəmca yazamaide haomanaŋhəmca varəzəmca yazamaide paitištātǝ̄e təmaŋhąm paitištātǝ̄e xšaiiasca amaiiauuaiiā̊sca (3×)
dasuuarəca baēšazəmca yazamaide fradaϑəmca varədaϑəmca yazamaide paitištātǝ̄e axtinąmca astarəmanąmca
vāca hankərəϑa yazamaide gāϑanąm auuāurusta yazamaide gāϑā̊ spəntā̊ ratuxšaϑrā̊ ašaonīš yazamaide staota yesniia yazamaide yā dātā aŋhǝ̄uš paouruiiehiiā hauruuąm handāitīm staotanąm yesniianąm yazamaide haom uruuānəm yazamaide hauuąm frauuašīm yazamaide
dahmąm vaŋuhīm āfritīm yazamaide dahməmca narəm ašauuanəm yazamaide uγrəm taxməm dāmōiš upamanəm yazatəm yazamaide
imā̊ apasca zəmasca uruuarā̊sca yazamaide imā̊ asā̊sca šōiϑrā̊sca gaoiiaoitīšca maēϑaniiā̊sca auuō.xᵛarənā̊sca yazamaide iməmca šōiϑrahe paitīm yazamaide yim ahurəm mazdąm
ratauuō vīspe mazišta yazamaide aiiara asniia māhiia yāiriia sarəδa
ašāunąm vaŋuhīš sūrā̊ spəntā̊ frauuašaiiō staomi zbaiiemi ufiiemi yazamaide nmāniiā̊ vīsiiā̊ zantumā̊ dāxiiumā̊ zaraϑuštrōtəmā̊
ϑβąm ātarəm ahurahe mazdā̊ puϑrəm ašauuanəm ašahe ratūm yazamaide haδa.zaoϑrəm haδa.aiβiiā̊ŋhanəm imat barəsma ašaiia frastarətəm ašauuanəm ašahe ratūm yazamaide apąm naptārəm yazamaide nairīm.saŋhəm yazamaide taxməm dāmōiš upamanəm yazatəm yazamaide iristanąm uruuąnō yazamaide yā̊ ašaonąm frauuašaiiō
ratūm bərəzantəm yazamaide yim ahurəm mazdąm yō ašahe apanōtəmō yō ašahe jaγmūštəmō vīspa srauuā̊ zaraϑuštri yazamaide vīspaca huuaršta šiiaoϑna yazamaide varštaca varəšiiamnaca
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
gauue aδāiš tāiš šiiaoϑanāiš yāiš vahištāiš fraēšiiāmahī at axiiāi ašā mazdā̊ uruuarā̊ vaxšat ahurō
vasasca tū ahura.mazda uštāca xšaēša hauuanąm dāmanąm vasō āpō vasō uruuarā̊ vasō vīspa vohū ašaciϑra xšaiiamnəm ašauuanəm dāiiata axšaiiamnəm druuantəm
vasō.xšaϑrō hiiāt ašauua auuasō.xšaϑrō hiiāt druuā̊ gatō hamistō nižbərətō haca spəntahe mainiiǝ̄uš dāmabiiō varatō auuasō.xšaϑrō
haxšaiia azəmcit yō zaraϑuštrō fratəmą nmānanąmca vīsąmca zantunąmca daxiiunąmca aŋhā̊ daēnaiiā̊ anumataiiaēca anuxtaiiaēca anuuarštaiiaēca yā āhūiriš zaraϑuštriš
yaϑa nō ā̊ŋhąm šiiātō manā̊ vahištō uruuąnō xᵛāϑrauuaitīš tanuuō hənti vahištō aŋhuš ākā̊scōit āhūire mazda jasəntąm
aša vahišta aša sraēšta darəsāma ϑβā pairi ϑβā jamiiama haməm ϑβā haxma ašəm vohū vahištəm astī uštā astī uštā ahmāi hiiat ašāi vahištāi ašǝm
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (4×)
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
ahunəm vairīm yazamaide ašəm vahištəm sraēštəm aməšəm spəntəm yazamaide
yeŋhē hātąm āat yesnē paitī vaŋhō mazdā̊ ahurō vaēϑā ašāt hacā yā̊ŋhąmcā tąscā tā̊scā yazamaide
ahunəmca vairīm fraēšiiāmahī antarəca ząm antarəca asmanəm ašəmca vahištəm fraēšiiāmahī antarəca ząm antarəca asmanəm yeŋhē.hātąmca hufrāiiaštąm fraēšiiāmahī antarəca ząm antarəca asmanəm dahmaheca narš ašaonō dahmąmca vaŋuhīm āfritīm fraēšiiāmahī antarəca ząm antarəca asmanəm
hamistaiiaēca nižbərətaiiaēca angrahe maniiǝ̄uš mat.dāmanō duždāmanō pouru.mahrkahe hamistaiiaēca nižbərətaiiaēca kaxᵛarəδanąmca kaxᵛarəiδinąmca hamistaiiaēca nižbərətaiiaēca kaxᵛarəδaheca kaxᵛarəiδiiā̊sca
hamistaiiaēca nižbərətaiiaēca kaiiaδanąmca kaiieiδinąmca hamistaiiaēca nižbərətaiiaēca kaiiaδaheca kāiδiiā̊sca hamistaiiaēca nižbərətaiiaēca tāiiunąmca hazasnąmca hamistaiiaēca nižbərətaiiaēca zandąmca yātumatąmca hamistaiiaēca nižbərətaiiaēca miϑrō.ziiąmca miϑrō.drujəmca
hamistaiiaēca nižbərətaiiaēca ašauuaγnąmca ašauua.tbaēšąmca hamistaiiaēca nižbərətaiiaēca ašəmaoγaheca anašaonō sāstraheca pouru.mahrkahe hamistaiiaēca nižbərətaiiaēca kahe kahiiācīt druuatąm araϑβiiō.manaŋhąm araϑβiiō.vacaŋhąm araϑβiiō.šiiaoϑənanąm spitama zaraϑuštra
kaϑa drujəm nīš ahmat ā nīš.nāšāma nīš.nāšāma saošiiantō drujəm kaϑa nīš.nāšāma yaϑa hīm janāma xšaiiamnō axšaiiamanąm vīspāiš haca karšuuąn yāiš hapta hamistǝ̄e nižbərətǝ̄e vīspaiiā̊ druuatō stōiš stauuas ašā yə̄ hudā̊ yōi həntī
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
yasnəmca vahməmca aojasca zauuarəca āfrīnāmi ahurahe mazdā̊ raēuuatō xᵛarənaŋuhatō aməšanąm spəntanąm miϑrahe vouru.gaoiiaotōiš rāmanasca xᵛāstrahe
huuarəxšaētahe aməšahe raēuuahe auruuat.aspahe vaiiaoš uparō.kairiiehe taraδātō aniiāiš dāmąn aētat tē vaiiō yat tē asti spəntō.mainiiaom razištaiiā̊ cistaiiā̊ mazdaδātaiiā̊ ašaoniiā̊ daēnaiiā̊ vaŋhuiiā̊ māzdaiiasnōiš
mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš zarazdātōiš mąϑrahe spəntahe uši.darəϑrəm daēnaiiā̊ māzdaiiasnōiš vaēδīm mąϑrahe spəntahe āsnahe xraϑβō mazdaδātahe gaošō.srūtahe xraϑβō mazdaδātahe
āϑrō ahurahe mazdā̊ puϑra tauua ātarš puϑra ahurahe mazdā̊ mat vīspaēibiiō ātərəbiiō garōiš uši.darənahe mazdaδātahe ašaxᵛāϑrahe
vīspaēšąm yazatanąm ašaonąm mainiiauuanąm gaēϑiianąm ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm
yasnəmca vahməmca aojasca zauuarəca āfrīnāmi tauua ātarš puϑra ahurahe mazdā̊
ašəm vohū vahištəm astī uštā astī uštā ahmāi hiiat ašāi vahištāi ašǝm (3×)
hamāzōr hamā ašō bə̄t
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
yasnəmca vahməmca aojasca zauuarəca āfrīnāmi ahurahe mazdā̊ raēuuatō xᵛarənaŋuhatō aməšanąm spəntanąm miϑrahe vouru.gaoiiaotōiš rāmanasca xᵛāstrahe
huuarəxšaētahe aməšahe raēuuahe auruuat.aspahe vaiiaoš uparō.kairiiehe taraδātō aniiāiš dāmąn aētat tē vaiiō yat tē asti spəntō.mainiiaom razištaiiā̊ cistaiiā̊ mazdaδātaiiā̊ ašaoniiā̊ daēnaiiā̊ vaŋhuiiā̊ māzdaiiasnōiš
mąϑrahe spəntahe ašaonō vərəziiaŋuhahe dātahe vīdaēuuahe dātahe zaraϑuštrōiš darəγaiiā̊ upaiianaiiā̊ daēnaiiā̊ vaŋhuiiā̊ māzdaiiasnōiš zarazdātōiš mąϑrahe spəntahe uši.darəϑrəm daēnaiiā̊ māzdaiiasnōiš vaēδīm mąϑrahe spəntahe āsnahe xraϑβō mazdaδātahe gaošō.srūtahe xraϑβō mazdaδātahe
āϑrō ahurahe mazdā̊ puϑra tauua ātarš puϑra ahurahe mazdā̊ mat vīspaēibiiō ātərəbiiō garōiš uši.darənahe mazdaδātahe ašaxᵛāϑrahe
vīspaēšąm yazatanąm ašaonąm mainiiauuanąm gaēϑiianąm ašāunąm frauuašinąm uγranąm aiβiϑūranąm paoiriiō.tkaēšanąm frauuašinąm nabānazdištanąm frauuašinąm
yasnəmca vahməmca aojasca zauuarəca āfrīnāmi tauua ātarš puϑra ahurahe mazdā̊
ašəm vohū vahištəm astī uštā astī uštā ahmāi hiiat ašāi vahištāi ašǝm
ahmāi raēšca xᵛarənasca ahmāi tanuuō druuatātəm ahmāi tanuuō vazduuarə ahmāi tanuuō vərəϑrəm ahmāi īštīm pouruš.xᵛāϑrąm ahmāi āsnąmcit frazantīm ahmāi darəγąm darəγō.jītīm ahmāi vahištəm ahūm ašaonąm raocaŋhəm vīspō.xᵛāϑrəm aϑa jamiiāt yaϑa afrīnāmi
ašəm vohū vahištəm astī uštā astī uštā ahmāi hiiat ašāi vahištāi ašǝm
hazaŋrəm baēšazanąm baēuuarə baēšazanąm (3×)
ašəm vohū vahištəm astī uštā astī uštā ahmāi hiiat ašāi vahištāi ašǝm
jasa mē auuaŋhe mazda (3×)
amahe hutāštahe huraoδahe vərəϑraγnahe ahuraδātahe vanaintiiā̊sca uparatātō
rāmanasca xᵛāstrahe vaiiaoš uparō.kairiiehe taraδātō aniiāiš dāmąn aētat tē vaiiō yat tē asti spəntō.mainiiaom ϑβāšahe xᵛaδātahe zruuānahe akaranahe zruuānahe darəγō.xᵛaδātahe
ašəm vohū vahištəm astī uštā astī uštā ahmāi hiiat ašāi vahištāi ašǝm
kərfe mužda gunāh guzārašni rā kunōm ašahī ruuą dušārm rā ham kərbaī i hamā vahą i haft kəšβar zamī zamī pahanā rōt drānā xᵛaršət bārā bundahihā bə̄ rasāt ašō bə̄t də̄r zī
aϑa jamiiāt yaϑa afrīnāmi
ašəm vohū vahištəm astī uštā astī uštā ahmāi hiiat ašāi vahištāi ašǝm
ahura mazda i xᵛuδāi; āhrəman aβā dišāhą. dūr aβāž dāštār; zat šikasta bāt. āhrəman də̄βą drūžą jāduuą daruuandą kīką karafą sāstārą gunāhkārą āšmōgą daruuandą dušmaną fariią zat šikasta bāt dušpādišāhą aβādišāhą bāt dušmaną stuh bāt dušmaną aβādišāhą bāt
ahura mazda i xᵛuδāi əž hamā gunāh patit pašə̄mąnōm əž haravistīn dušmat dužūxt dužvarəšt mən pa gə̄ϑī minīt vaem guft vaem kard vaem jast vaem bun būt əstət əž ą gunāhihā manašnī gaβəšnī kunašnī tanī ruuąnī gə̄ϑī mainiiuąnī ōxe aβaxš pašə̄mą pa sə gaβəšnī əpa patit hōm
xšnaoϑrā ahurahe mazdā̊ tarōidīte aŋrahe mainiiə̄uš haiϑiiāuuarštąm hiiat vasnā fərašōtəməm
staomi ašəm ašəm vohū vahištəm astī uštā astī uštā ahmāi hiiat ašāi vahištāi ašǝm
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm (2×)
ašəm vohū vahištəm astī uštā astī uštā ahmāi hiiat ašāi vahištāi ašǝm
jasa mē auuaŋhe mazda (3×)
mazdaiiasnō ahmī mazdaiiasnō zaraϑuštriš frauuarānē āstūtascā frauuarətascā āstuiiē humatəm manō āstuiiē hūxtəm vacō āstuiiē xᵛarštəm šiiaoϑanəm
āstuiiē daēnąm vaŋuhīm māzdaiiasnīm fraspāiiaoxəδrąm niδāsnaiϑišəm xᵛaētuuadaϑąm ašaonīm yā hāitinąmcā būšiieintinąmcā mazištācā vahištācā sraēštācā yā āhūiriš zaraϑuštriš ahurāi mazdāi vīspā vohū cinahmī aēšā astī daēnaiiā̊ māzdaiiasnōiš āstūitiš
ašəm vohū vahištəm astī uštā astī uštā ahmāi hiiat ašāi vahištāi ašǝm
yaϑā ahū vairiiō aϑā ratuš ašātcīt hacā vaŋhǝ̄uš dazdā manaŋhō šiiaoϑǝnanąm aŋhǝ̄uš mazdāi xšaϑrǝmcā ahurāi ā yim drigubiiō dadat vāstarǝm
ašəm vohū vahištəm astī uštā astī uštā ahmāi hiiat ašāi vahištāi ašǝm
nəmasə te ašāum səuuište arduui sūra anāhite ašaone ašəm vohū vahištəm astī uštā astī uštā ahmāi hiiat ašāi vahištāi ašǝm
nəmō uruuaire vaŋuhi mazdaδāte ašaone ašəm vohū vahištəm astī uštā astī uštā ahmāi hiiat ašāi vahištāi ašǝm
huuarəxšaētəm aməšəm raēm auruuat.aspəm yazamaide ašəm vohū vahištəm astī uštā astī uštā ahmāi hiiat ašāi vahištāi ašǝm
mā̊ŋhəm gao.ciϑrəm ašauuanəm ašahe ratūm yazamaide ašəm vohū vahištəm astī uštā astī uštā ahmāi hiiat ašāi vahištāi ašǝm
xuršə̄t amarg raiiōmand auruuat.aspa bə̄.rasāt xᵛarəh gaβə̄h aβīžəh və̄h.dīn i māzdaiiasnąn dāδār ahura mazda hamā və̄hąn gunāh.guzāraš kəfrə.aβazāiš vispa.sitāiš
ašəm vohū vahištəm astī uštā astī uštā ahmāi hiiat ašāi vahištāi ašǝm